Datasets:

mbazaNLP

/

kinyarwanda_monolingual_v01.0

like 0

Follow

Mbaza NLP 46

Igitaramo Ikirenga mu Bahanzi 2020: Ishimwe ku muhanzi wamamaje umuco nyarwanda. Igitaramo “Ikirenga mu Bahanzi” ni igitaramo gishingiye ku guteza imbere umuco biciye mu bahanzi, aho hazashimirwa umuhanzi wamamaje umuco w’u Rwanda mu gihugu no mu  mahanga, kizajya kiba buri mwaka kandi gihuze abahanzi binjyana gakondo barimo abanyabigwi mu bihe byashize n’abo muri ibi bihe. Igitaramo cy’uyu mwaka kizaba ku nshuro ya mbere muri Kigali Conference and Exhibition Village (KCEV) hahoze hitwa Camp Kigali tariki ya 8 Werurwe 2020, aho Cécile Kayirebwa ari we muhanzi watoranyijwe kubanziriza abandi bahanzi bakiriho ngo ashimirwe uruhare rwe ndetse ibi birori byashyizwe ku munsi wabagore kugira ngo uyu munsi koko uzabe uwabo banishimira mugenzi wabo wabaye “Indongozi yUmuco”. Iki gitaramo cyateguwe na Bwiza Media ifatanyije na Agence Karibu asbl, Umushanana Media n’Abacukumbuzi b’Amateka n’Umuco. Cécile Kayirebwa azataramana n’abazacyitabira, afatanyije n’abandi bahanzi barimo Muyango Yohani, Mariya Yohani, Mani Martin, Sentore Jules, Karasira Clarisse n’Itorero Ibihame by’Imana. Mu kiganiro na Mecky Kayiranga, umuhuzabikorwa akaba n’umuvugizi w’iki gikorwa yavuze ko iki gitaramo kigamije guha ikuzo no gushimira abahanzi bagize cyangwa bakomeje kugira uruhare mu kubungabunga umuco nyarwanda no kuwamamaza mu gihugu no mu mahanga. Ati: Uyu ni umwanya wo gushimira aba bahanzi. Iyo bataboneka, abenshi ntituba tuzi ibyaranze intwari zacu, ntabwo tuba tuzi ibijyanye n’ubusizi twagiye turagwa n’abasokuruza, aba ni bo babitwigisha mu bihangano. Mureke tubashimire bakiriho, bakoze umurimo ukomeye. Ndakubwiza ukuri ko abahanzi batabayeho byagorana kumenya no kumenyekanisha umuco wacu. Mecky Kayiranga, akomeza avuga ko iki gitaramo kizaba umwanya mwiza wuko buri munyarwanda wese yaza agashimira aba bahanzi, bo “Ndongozi z’Umuco” kuko ari bo bawubumbatiye, avuga ko ubundi umuntu utarize ubuvanganzo cyangwa avukire mu rugo rukomeye ku muco, byamugora kumenya ibijyanye n’ibisigo, imbyino, ibyivugo, amahamba , bivuze ko umuhanzi ari ishingiro ry’umuco kuko adufasha kubisakaza. Umuhanzi ni we ubungabunga, akanahererekanya umuco, wo gicumbi cy’amajyambere arambye mu bya politiki, mu by’ubukungu mu mibereho n’imibanire y’abantu. Bityo, ni uguhesha agaciro Indongozi muri twe zabigizemo uruhare rugaragara, cyane cyane ko ari bo babashije kwigomeka ku iyaduka ry’indi mico iturutse hirya no hino, maze babasha gusigasira uwacu. Izo Ndongozi ni zo dukesha zimwe mu ngeri z’umuco wacu, twavuga nk’ibisigo, imigani migufi n’imigani miremire, ibitekerezo, imbyino n’indirimbo rubanda ihuriyeho (chansons populaires). Mecky Kayiranga, avuga ko Kayirebwa yatoranyijwe hashigiwe ku bigwi bye birimo kuba yaratangiye ubuhanzi bwe mu 1965, ni umwe mu bakobwa b’Abanyarwanda bagiye ku rubyiniro mpuzamahanga mu bihugu bitandukanye baririmba Ikinyarwanda, mu njyana za kinyarwanda, yaririmbye mu bihugu byinshi cyane birimo: Uganda, Burundi, Ububiligi, France, Suisse, America, Ubuhorande, Ubudage, Kenya, Ubwongereza n’ahandi. Kayirebwa Cécile, yakunze kuririmba akiri muto guhera mu mashuri abanza muri Notre Dame de Citeaux i Kigali, aho agiriye kwiga ku Karubanda, atangira gushinga icyo yise « Cercle de Chants et de Danse Rwandaise ». Atangira yasabaga buri mwana uvuka mu turere dutandukanye kumubwira indirimbo z’iwabo nuko zibyinwa, noneho akazihimbira injyana. Mu 1964, yafashwe amajwi na Radio Rwanda maze indirimbo ze zitangira gukoreshwa mu biganiro binyuranye byanyuraga kuri Radio Rwanda ndetse imwe muri zo, agira ati: Banyarwandakazi, mwegere radiyo, uyu mwanya ni uwanyu, iza guharirwa kuba ariyo ifungura Radio saa tanu z’amanywa. Aho agiriye mu mahanga kubera amateka y’igihugu cyacu cyaciyemo, yakomeje kuririmba no kwigisha umuco abinyujije mu buhanzi. Mu Bubiligi yatangije amatorero atandukanye ndetse anahabwa ibihembo bijyanye nk’ubuhanzi wamamaza Umuco w’Igihugu avukamo. Imwe mu ndirimbo ye yaje gutoranywa yitwa Umunezero yafunguraga Radiyo Muhabura yari iya FPR-Inkotanyi, yakanguriraga abantu urugamba rwo kubohora igihugu. Avuga ku bijyanye n’uburyo umuhanzi azashimirwa , Mecky Kayiranga yavuze ko ikintu cya mbere ari ukwereka umuhanzi ko nk’Abanyarwanda turi kumwe nawe tumushyigikiye, ibyo yakoze byose yabikoze ku bwacu n’Igihugu cyacu. Ati: Kuki twazashimira cyangwa tukavuga umuntu atakiriho? Tumushimire akiriho, bihe imbaraga n’abandi bari kuzamukira mu njyana ishingiye ku muco. Uriya ni umwanya umunyarwanda wese akwiye kuzaza azanye inka, azanye ururabo kugirango ashimire umuhanzi. Akomeza avuga ko Umuhanzi w’uyu mwaka azashimirwa n’abateguye igitaramo aribo Agence Karibu asbl, Bwiza Media, Umushanana Media n’Abacukumbuzi b’Amateka n’Umuco. Azahabwa ishimwe ridashingiye ku mibare ahubwo rivuye ku mutima, umuntu wese wumva hari uruhare abahanzi bagize mu muco w’u Rwanda, ni umwanya we wo gushimira Indongozi z’umuco nkuko Mecky Kayiranga abivuga. Uyu mushinga wo gutegura ibi bitaramo ugiye gutangira muri uyu mwaka, witezweho kugarura Umuhanzi mu isangano (hagati) ry’ikusanya, ibungabunga n’isakaza ry’umuco nyarwanda. Bizanafasha mu kugarura no guha ireme indirimbo n’imbyino zigenda zibagirana nyamara zihetse umuco, zibagirana bitewe no kutagira urwego rubyihatira rwihariye. Ngo kuko gutakaza ikimenyetso kimwe cy’umuco w’abantu bisa nko gusibanganya amateka y’uwo muntu mu isi muri rusange no mu gihugu by’umwihariko. Uyu mushinga kandi ugamije gutanga umuganda mu kurinda, kubungabunga no guhererekanya amahame shingiro y’Umuco wu Rwanda, wo soko y’imbaga ifite impagarike. Iki gitaramo cya mbere cyo gushimira abahanzi “Indongozi z’Umuco” kizaba muri uyu mwaka tariki 8 Werurwe 2020, kuva saa kumi nebyiri muri Camp Kigali aho kwinjira bizaba ari 5,000 Frw mu myanya isanzwe, 10,000 Frw mu myanya yicyubahiro na 20,000 Frw mu myanya y’ikirenga. intyoza.com

Barack Obama. egerBarack Obama cyangwa Barack Hussein Obama (4 Kanama 1961 – ), Perezida wa 44 wa Leta Zunze Ubumwe z’Amerika. Barack Obama ukomoka ku mubyeyi w’umunya Kenya n’uw’umunyamerika yakuriye muri Hawai ndetse no muri Indoneziya, yabaye umukorarabushake muri Chicago, uwunganira abandi mu manza, akaba yaraje kuba senateur wa Illinois, Barack Obama yabaye ku mugarago perezida wa leta zunze ubumwe z’America ku italiki ya 20 Mutarama 2009. Uru ni urugendo rwe kuva muri senat ya leta ye ya Illinois kugera abaye perezida wa leta zunze ubumwe z’Amerika.

Perezida Kagame yakomereje ibikorwa byo kwiyamamaza i Rubavu (VIDEO). Umunsi wa Kabiri w’ibikorwa byo kwiyamamaza ku mukandida w’Umuryango FPR Inkotanyi, byakomeje kuri iki Cyumweru tariki ya 23 Kamena 2024, aho abashyigikiye Paul Kagame baturutse mu bice bitandukanye bahuriye i Rubavu mu Murenge wa Rugerero. Kuva mu bunyoni nibwo abaturage baturutse mu Turere wa Rutsiro, Rubavu, Nyabihu n’ahandi hatandukanye bafashe inzira berekeza aho iki gikorwa kiri kubera. Mu mihanda yose hatatse ibirango, imihanda itari imeze neza barayiharuye bayitera amazi, inzu bazikwiza irangi rigize amabara ya FPR Inkotanyi n’ibindi. Abaganiriye na UMUSEKE bitabiriye iki gikorwa bavuga ko mu myaka yose ishize u Rwanda ruyoborwa na Perezida Paul Kagame, bageze kuri byinshi birimo ubuzima bwiza, umutekano, ubukungu, ubuhinzi n’ubworozi bugezweho n’ibindi. Mu byo Perezida Kagame yagejeje ku baturage bo muri utu turere twombi, by’umwihariko abanyamuryango ba FPR Inkotanyi, harimo amashanyarazi ku kigero gishimishije, ubwikorezi aho hubatswe imihanda, ubukerarugendo bwateye imbere n’ibindi. Ringuyeneza Oscar wo mu Murenge wa Gisenyi mu Karere ka Rubavu yagize ati ” Twavuye mu mibereho mibi, ubu dufite umutekano, abana bacu biga neza kandi natwe twateye imbere. Tuzamugwa inyuma.” Uwamahoro Agnes wo mu Karere ka Rutsiro avuga ko yazinduwe no kuza gushyigikira Perezida Paul Kagame nk’ishimwe ry’ibyo yabagejejeho. Ati “Twahawe amazi meza, imihanda, nta muturage ukirembera mu rugo. Utashyigikira Perezida wacu ntiyaba akunda u Rwanda.” VIDEO 11:10: Perezida Kagame ageze kuri Site ya Gisa Perezida Kagame ageze kuri Site ya Gisa mu Murenge wa Rugerero aho abanje gusuhuza abaturage baje kumwereka urukundo. Nyuma yo gusuhuza abatuage hakurikyeho indirimbo y’Umuryango wa FPR Inkotanyi yaririmbwe n’abitabiriye iki gikorwa bose. Abasangiza b’amagambo bahaye ikaze Nyakubahwa Paul Kagame bamubwira ko abanya-Rubavu n’Uturere twa Nyabihu na Rutsiro bafitanye igihango kitajegajega. 11:31: Itorero Inganji ryaturutse mu Karere ka Nyaruguru rihawe umwanya mu ndirimbo irata ibyiza Perezida Kagame yagejeje ku Banyarwanda. 11:31: Musafili Ildephonse wo mu Murenge wa Bugeshi mu Karere ka Rubavu akaba asanzwe ari Intore y’Umuryango FPR Inkotanyi yavuze ko yiteje imbere, binyuze mu buhinzi bwa kijyambere. Musafili avuga ko nk’umuntu ukomoka mu Bugeshi yatewe ishema no kuba yaragiye guhagararira Koperative y’abahinzi mu gihugu cy’Ububiligi aho yagiye kurahura ubumenyi. Yavuze ko abaturage ba Rubavu bari maso badatewe ubwoba n’abaturanyi bo muri RD Congo batifuriza ineza u Rwanda. Musafiri yavuze ko abaturage b’i Rubavu biteguye gukomeza gutanga umusanzu wabo mu kurinda umutekano w’igihugu, aburira abahora bavuga ko bazatera u Rwanda. Ati “Uzatera i Kigali urenze kuri Musafiri? Nta wundi wabitugezaho uretse kubitorera ejobundi tariki 15 Nyakanga 2024.” 11:46: Hatangajwe ko kuri Cyumweru Umuryango FPR Inkotanyi watangije ku mugaragaro ibikorwa byo kwamamaza abakandida ku mwanya w’Ubudepite. Ni abakandida 80 barimo abo muri FPR Inkotanyi n’indi mitwe ya politiki bafatanyije irimo PDC, PPC, PSR, PSP na UDPR. Abaturage bavuga ko batewe ishema no kuba babafite kubera ibyiza bamaze kubagezaho bayobowe na Perezida Kagame. Bati ” Rendez-Vous ni ku wa 15 Nyakanga” Hatangajwe ko guhera uyu munsi, abakandida Depite bemerewe kwiyamamaza mu Turere dutandukanye. 11:52: Komiseri ushinzwe ubukangurambaga muri FPR Inkotanyi, Dr Utumatwishima Abdallah yashimiye Perezida Kagame ibyagezweho mu karere ka Rubavu muri iyi myaka 30 ishize u Rwanda rubohowe. Yavuze ko nk’abaturiye umupakabamaze kugira umutekano usesuye, ibikorwa by’iterambere bikaba birushaho kwiyongera. Ati” Umujyi wa Rubavu imihanda imeze neza, dufite n’isoko ryambukiranya imipaka, ba bandi iyo ibiturika byoroiheje baza no guhahira iwacu.Iyo urebye ibintu byose twubatse, nta bwoba, nta ntugunda, ubona ko umutekano ari wo shingiro rya byose.” 12:00: Perezida Kagame yibukije ab’i Rubavu ko mu muco Nyarwanda ukugabiye umwitura urukundo urwo rukundo n’amajyambere yakygejeheho. Yavuze ko Inka mu Kinyarwanda, ijyanye n’urukundo ariko icya mbere ijyanye n’amajyambere ko ukugabira aba agukunda, Aba akwifurije gutera imbere. Ati “FPR Inkotanyi twese yaratugabiye. Hari imyaka yashize inka baraziciye mu Rwanda, FPR irazigarura iratugabira twese, bityo rero uwakugabiye uramwitura. Kwitura, ni ugusubiza urukundo uwakugabiye.” Yaboneyeho gusaba abaturage kuzitura FPR Inkotanyi tariki 15 Nyakanga 2024 mu matora. Perezida Kagame kandi yashimiye imitwe ya politiki yemeye gufatanya na FPR Inkotanyi muri aya matora. Yashimangiye ko Umuryango wa FPR Inkotanyi ugendera k’Ubumwe, Demokarasi n’Amajyambere. Ati” Buriya n’abanga u Rwanda, n’abavuga ko bafite ibindi bemera, bagaruka kuri ibyo bitatu. Nta bindi watwaramo u Rwanda ngo bishoboke cyangwa se ngo abanyarwanda babyemere. Nibyo duharanira.” Perezida Kagame asoje asaba abanyamuryango b’Umuryango FPR Inkotanyi kuzahitamo neza mu matora yo ku wa 15 Nyakanga 2024. NDEKEZI JOHNSON UMUSEKE.RW i Rubavu

Loni yahaye umukoro ibihugu bigicumbikiye abakekwaho ibyaha bya Jenoside yakorewe Abatutsi. Hashize imyaka 30 Jenoside yakorewe Abatutsi ihagaritswe, gusa ibihugu bitandukanye byahungiyemo abagize uruhare muri Jenoside yakorewe Abatutsi bikomeza kuvunira ibiti mu matwi. Imibare iva mu Bushinjacyaha bw’u Rwanda igaragaza ko hari inyandiko zirenga 1149 zisaba guta muri yombi abakekwaho ibyaha bya Jenoside yakorewe Abatutsi bakidegembya mu bihugu by’amahanga. Umujyanama wihariye w’Umunyamabanga Mukuru wa Loni ushinzwe kurwanya Jenoside, Alice Wairimu Nderitu mu itangazo yasohoye kuri uyu wa 5 Kanama 2024, yahamagariye ibihugu byose gushyira imbaraga mu kuburanisha cyangwa kohereza mu gihugu abakekwaho ibyaha bya Jenoside yakorewe Abatutsi nk’imwe mu nzira zo kuyikumira no komora ibikomere abayirokotse. Yahamije ko kudahana ibyaha bya jenoside byakozwe mu bihe byashize, byazatuma ibikorwa bibi nk’ibyo byisubiramo mu bihe biri imbere. Nderitu yavuze ko Jenoside ari icyaha ndengakamere gikorwa hagamijwe kurimbura imbaga y’abantu bafite icyo bahuriyeho, yaba ubwenegihugu, ubwoko, isura n’ibindi bagashira ku Isi. Ati “Keretse igihe abakoze Jenoside bose baba bahanwe, ni bwo tuzumva ko abarokotse Jenoside baruhutse, ko amajwi yabo yumvikanye n’umubabaro wabo wumviswe, yewe ko babonye ubutabera ku byaha byakorewe ababo bakundaga.” Muri Afurika, igihugu u Rwanda rwoherejemo impapuro nyinshi zisaba guta muri yombi abakekwaho uruhare muri Jenoside yakorewe Abatutsi ni Repubulika Iharanira Demokarasi ya Congo, yoherejwemo izigera kuri 408. Muri Uganda hoherejwe 277, mu gihe ibihugu bimaze koherezwamo nke ari Ghana na Benin, ahatanzwe rumwe kuri buri gihugu. I Burayi, igihugu cyohererejwe impapuro nyinshi ni u Bufaransa bwakiriye 47 ku barimo Agatha Kanziga, umugore w’uwahoze ari Umukuru w’Igihugu, Habyarimana Juvenal. Hari kandi u Bubiligi bwoherejwemo impapuro 40, u Buholandi bwahawe 26, Canada yoherejwemo 14 n’ahandi. U Bufaransa bumaze iminsi mike butangaje ko buri gukora iperereza kuri dosiye 40, u Bubiligi bwo bwagaragaje ko buri gukurikirana dosiye 49, ariko 12 muri zo zikiri mu ikusanyamakuru. Gusa ni ibikorwa bigenda gake bakavuga ko bisaba iperereza ricukumbuye kugira ngo batangire gukurikiranaho umuntu ibyaha bya Jenoside. Nderitu yagaragaje ko ubutabera “bugomba gukomeza gukora akazi kabwo, amajwi y’abazize Jenoside n’abayirokotse agomba gukomeza kumvwa kandi abayigizemo uruhare bagomba kuryozwa ibyo bakoze.” Nderitu yasobanuye ko ubutabera ari imwe mu nzira zigeza ku bumwe n’ubwiyunge ariko budahagije ngo bigerweho 100%. Loni ivuga ko kugira ngo hubakwe Isi y’ahazaza izira ibyaha nk’ibyaranze ibihe bishize, bisaba uruhare rw’ubuyobozi n’abaturage b’ibihugu byose. Alice Wairimu Nderitu yagaragaje ko ubutabera bugomba gukomeza gutangwa bukaba umusemburo w'ubumwe n'ubwiyunge

Mu Rwanda na Afurika y’epfo hakwiye kuvugwa amakuru meza ahumuriza abashoramari. Iki ni kimwe mu byifuzo abitabiriye iyi nama bagaragaje kuko ngo amakuru abashoramari bafite kuri buri gihugu ashobora kuzitira bamwe kandi ari ibihuha n’amakabyankuru bidafite ishingiro. Umunyarwanda Denis Karera, umwe mu bagize inama y’ubucuruzi ya EAC agira ati: “Usanga abashoramari bo muri Afurika y’epfo bakirimo kugendera ku makuru ya kera cyane! Bamwe babazanya niba mu Rwanda hatakiri abicanyi. Ku rundi ruhande, hakaba Abanyarwanda babaza ngo ‘ko numva muri Africa y’epfo abikorera bangana na 6/10 bataka ibibazo byo kwibwa amafaranga yabo, aho hantu twahakorera!” Yongeraho ko muri ayo makuru ku bihugu byombi, harimo atari ukuri, andi akabamo amakabyankuru, nyamara ngo hari amakuru meza ku mpande zombie abashoramari bakwiye kugenderaho bagashora imari mu bihugu byose nta nkomyi. Mu bindi byashimangiwe muri iyo nama kandi, harimo kuba abashaka gushora imari mu Rwanda batagomba kureba isoko rya miliyoni 10 z’abanyarwanda gusa, ahubwo ngo kunyura mu Rwanda ni uburyo bwiza bwo kwinjira mu muryango munini mu bihugu byo mu karere, cyane cyane ibigize Umuryango w’Afurika y’uburasirazuba EAC, East African Community, nk’uko inzego z’ubucuruzi mu Rwanda zibijyaho inama. Amakuru agaragaza “ishusho nyayo y’u Rwanda rw’ubu” yasobanuwe n’Umunyamabanga uhoraho muri Ministeri y’imari n’igenamigambi MINECOFIN, Kampeta Pichette Sayinzoga, agaragaza ko Abanyarwanda bagenda bagira ubushobozi bwo kugura, kandi bashoboye gukora bitewe na gahunda ziteza imbere uburezi Leta yashyizeho. Madamu Kampeta ati: “Mu myaka itanu ishize ubukungu bw’u Rwanda bwiyongeraga ku kigero cya 8.2%, ubukene bwagabanutseho 12% (hasigara 44% bakiri mu bukene), ndetse n’umusaruro wa buri muntu ugenda wiyongera ku buryo ubu ubarirwa ku madolari 644 ku mwaka, ikoranabunanga n’itumanaho byasakaye mu gihugu aho 65% by’Abaturarwanda bafite telefone zigendanwa.[]” Kubwa madamu Kampeta ngo ayo yose ni amakuru meza agaragaza ibipimo by’iterambere mu Rwanda kandi bigaragaza ko uwashora imari mu Rwanda yazagira abakiliya mu byo yakora byose. Yavuze kandi ko u Rwanda ari urwa kabiri ku isi mu bihugu byavuguruye ishoramari bigana ku korohereza abikorera; kandi ko baramutse bitabiriye kuza, hari n’ubundi buryo butandukanye bubaha ikaze, nko kugabanya ikigero cy’imisoro yakwa ndetse n’igiciro cy’amashanyarazi. Uyu munyamabanga muri MINECOFIN yavuze ko Leta yashyize imbaraga mu iyubakwa ry’imihanda igeza ibicuruzwa ku mipaka, ikaba kuri ubu ngo ihanganye no kongera ingufu kugeza kuri gipimo cya MW100 z’amashanyarazi muri uyu mwaka. Yishimira kandi ko Igihugu kiza mu bya mbere muri Afurika mu kugira ruswa nke. Guverinoma y’u Rwanda imenyesha abashoramari ko bashobora kungukira cyane mu bihugu bigize umuryango wa EAC, nyuma y’ishyirwaho ry’akarere kamwe ka gasutamo, ihuzwa ry’imipaka, ndetse no kwemera ko nta kiguzi ku rujya n’uruza rw’ibintu n’abantu bambuka, bakazajya bakoresha indangamutu cyangwa uruhushya rumwe rwo gukorera mu bihugu bya EAC. Inama yahuje inzego z’u Rwanda n’abashoramari bo muri Afurika y’epfo, yateguwe n’uruganda rw’ashoramari bo muri icyo gihugu rwa PPC, rwo rukaba rwaratangiye gukorera mu Rwanda aho rwaguze imigabane 51% y’uruganda rwa CIMERWA rukora isima. Umuyobozi wa PPC, Pepe Meijer ahamya ko we yamaze kubona uruganda ruzabona inyungu nini mu Rwanda; aho ngo yasanze hakenewe isima irenga toni ibihumbi 300 ku mwaka, mu gihe uruganda rwa CIMERWA rwo rugikora gusa toni ibihumbi 100. Yemeza ko azajya gukangurira abashoramari bagenzi be bo muri Afurika y’epfo, kuza gukorera mu Rwanda. U Rwanda ruracyakeneye ishoramari mu byiciro byinshi by’ubukungu, nk’uko Viviane Kayitesi wo mu Kigo cy’iterambere RDB yabisobanuye, agatanga ingero ko mu kubahiriza igishushanyombonera cy’umujyi wa Kigali hakenewe gushorwa imari nyinshi mu bwubatsi; kandi ko kongera umusaruro w’ibikomoka ku buhinzi no kubitunganya nabyo ari ngombwa cyane. RDB ivuga ko ishoramari ry’abanya-Afurika y’epfo mu Rwanda ryigaragaza cyane mu itumanaho, ahari Sosiyete ya MTN; ku ruhande rw’u Rwanda naho hakaba kompanyi y’indege ya Rwandair ikorera ingendo mu gihugu cya Afurika y’epfo. Simon Kamuzinzi

AMAKURU MASHYA—ABAVANDIMWE BAHAMIJWE ICYAHA | “Dukorera Yehova dufatanyije nk’ikipe”. Ku itariki ya 24 Nyakanya 2024,urukiko rw’akarere ka Sovietskiy mu mujyi wa Oryolrwahamije icyaha umuvandimwe Dmitriy Ignatov kandi rumukatira imyaka ibiri akora imirimo y’agahato mu kigo gikoranyirizwamo imfungwa. Agomba kuba muri icyo kigo kandi agakora imirimo ahawe. Muri icyo gihe azamara afunzwe, gatanu ku ijana y’umushahara we izajya itwarwa na Leta. Icyo twamuvugaho Dmitriy Ignatov Igihe yavukiye:1997 (Oryol) Ibimuranga:Akora akazi ko gupakira no gupakurura ibintu Mama wa Dmitriy yatangiye kwigana Bibiliya n’Abahamya ba Yehova igihe Dmitriy yari afite imyaka icumi. Dmitriy yabatijwe mu mwaka wa 2017 Yashakanye na Darya mu mwaka wa 2020 Ibyo yavuze Umugore wawe yagushyigikiye ate muri ibi bihe bigoye? Nshimira Yehova cyane kuba yarampaye Darya ngo ambere umugore kuko ari incuti yanjye magara kandi akaba amfasha cyane. Nubwo ibi bihe turimo bitoroshye ndetse hakaba n’igihe bimutera ubwoba, ntiyigeze areka kunshyigikira. Sinashoboraga kubonera umuryango wacu ibyo twabaga dukeneye nk’uko nabikoraga mbere, kubera ibyemezo by’inkiko kandi ibyo byatumye mpangayika cyane. Ariko Darya yamfashije kubona ko twari dufite ibyo twari dukeneye byose. Nubwo hari ibintu twatakaje, urugero nka mudasobwa na telefone zacu, ntitwigeze dutakaza urukundo Yehova adukunda. Twizeye ko kuba dukorera Yehova dufatanyije nk’ikipe, bishobora gutuma twihanganira buri kibazo icyo ari cyo cyose. Dushimishwa n’urugero rwa Dmitriy na Darya rutwibutsa ko ‘nidukomeza kwerekeza ubwenge bwacu ku byo mu ijuru,’ dushobora gukomeza kugira ukwizera gukomeye nubwo twaba duhanganye n’ibigeragezo.—Abakolosayi 3:2. Uko ibintu byagiye bikurikirana Ku itariki ya 9 Ukuboza 2020 Urugo rwe rwarasatswe Ku itariki ya 28 Ukwakira 2021 Yatangiye gukurikiranwaho icyaha Ku itariki ya 13 Nzeri 2023 Bongeye gusaka urugo rwe Ku itariki ya 4 Werurwe 2024 Nibwo urubanza rwatangiye

Emmanuel Macron yakiriye Joe Biden muri Arc de Triomphe i Paris. Kuri uyu wa 08 Kamena, Perezida w’Ubufaransa Emmanuel Macron  yakiriye mugenzi we w’America, Joe Biden muri Arc  de Triomphe i Paris mu muhango wo kwizihiza isabukuru y’imyaka 80 y’intsinzi y’intambara ya kabiri y’isi. Ni mu  ruzinduko rw’iminsi 5 Perezida Biden ari kugirira i Paris, rukaba rugamije kuganira ku bufatanye no gushimangira ubushongore n’ubukaka bwa OTAN. Aba ba Perezida bombi kandi bazaganira ku ntambara ya Ukraine n’Uburusiya, intabara ya Israel na HAMAS ndetse baganire  ku bukungu n’ubucuruzi. Uru ruzinduko Biden yatangiye ku wa 05 Kamena, rugamije no kwizihiza isabukuru y’imyaka 80 y’intsinzi y’intambara ya kabiri y’isi yo ku wa 06 Kamena 1944. Abaperezida bombi hamwe n’Abafasha babo bitabiriye uwo muhango muri Arc de Triomphe, hakurikiraho akarasisi kateguwe neza kabereye kuri perezidansi y’Ubufaransa (Champs-Élysées). Abo banyacyubahiro bazaganira mu gihe cy’inama, mbere yo kwakirwa ku meza . Umujyanama mu by’umutekano wa Leta zunze uumwe z’America, Jake Sullivan yabwiye itangazamakueu  ko”Ubufaransa ari inshuti ya Leta Zunze Ubumwe z’Amerika kuva kera kandi ikomeye. Yo ngeyeho uru ruzinduko ruzakomeza kunoza ubufatanye bw’ibihugu byombi. Bazaganira kandi kuri gahunda yo gukemura ibibazo by’imihindagurikire y’ikirere, ndetse bamaganire kuri gahunda igezweho y’ubwenge bukorano.

Intore Massamba, Butera Knowless n’ibindi byamamare bamaganye abapfobya Jenoside yakorewe Abatutsi. Komisiyo y’Igihugu yo Kurwanya Jenoside (CNLG) n’indi miryango itandukanye irwanya Jenoside yavuze kuri uyu mugore uvuga ko yarokotse Jenoside yakorewe Abatutsi, ibyo ariko bikaba bitamuha uburenganzira bwo kuyipfobya, nk’uko Dr Bizimana Jean Damascene, Umunyamabanga Nshingwabikorwa wa CNLG yabivuze. Si iyo miryango gusa yahagurukiye kwamagana ubutumwa nk’ubwo buvuga ko Leta ikoresha Jenoside yakorewe Abatutsi mu bucuruzi. Umuhanzi Massamba Intore yanditse ubutumwa bugira buti “igihugu cyacu cyarababaye kubera Jenoside yakorewe Abatutsi. Ntituzihanganira na rimwe uwo ari we wese upfobya agatesha agaciro amateka ya Jenoside agamije indonke, icyo yaba yitwaje cyose. Ntituzabyemera!” Butera Knowless na we yagize ati “Gufata imibiri y’abacu bishwe ukayibonamo ubucuruzi ugatinyuka kubivugira mu ruhame ntibibabaje gusa ahubwo ni ukwigaragaza nk’aho utari uwacitse ku icumu rya Jenoside. Twamaganye imyumvire nk’iyo.” Jules Sentore na we yagize ati “Uhakana agapfobya Jenoside yakorewe Abatutsi, agatesha agaciro amateka yayiranze uwo ni umubisha, ni umugome ukwiye guhanwa n’itegeko. Twamaganye mwene abo n’ababashyigikiye bose turabiyamye.” Si abahanzi gusa, ahubwo n’abanyamakuru batandukanye bagiye bandika ubutumwa bugamije kwamagana abapfobya Jenoside yakorewe Abatutsi. Umunyamakuru Sandrine Isheja yagize ati “Utazi iyo ava ntamenya iyo ajya. Babyeyi ku bw’inyungu z’u Rwanda rw’ejo nimureke tubwize abana ukuri. Twirinde guhisha ndetse no kurwanya twivuye inyuma abapfobya Jenoside yakorewe Abatutsi n’abagoreka amateka.” Umunyamakuru @ KamanziNatasha

Amateka ya Boney M n’indirimbo ya Noheli ‘Mary’s Boy Child’ isobanuye. Ni itsinda ryashyizweho n’abirabura bane (4) babaga mu Budage, barimo Bobby Farrell, warangwaga n’umusatsi mwinshi cyane ku buryo mu gihe cye na nyuma yaho, mu Rwanda umuntu waterekaga umusatsi ukaba mwinshi bavugaga ko yasokoje Boney M insokozo Nyafurika ubusazwe yitwa Afro. Bobby Farrell witabye Imana tariki 30 Ukuboza 2010, akomoka mu mujyi wa Aruban muri San Nicolas mu birwa bya Caribbean akaba yari afite n’ubwenegihugu bw’Ubudage. Yamamaye cyane kubera uburyo yabyinaga n’imbaraga nyinshi yikanashura, akagira n’ijwi rinini wumvaga ko rituraka mu gituza cy’umugabo koko. Abagore batatu bafatanyije nawe gushyiraho Boney M ni: Elizabeth Rebecca Mitchell na Marcia Barrett bakomoka muri Jamaica bakagira ubwenegihugu bw’Abongereza, na Maizie Ursula Williams ukomoka ku kirwa cya Montserrat kiyoborwa n’Ubwongereza. Bose baracyariho ariko Boney M yasenyutse mu 1988 abari bayigize batangira kujya bakora ibitaramo buri muntu ku ruhande rwe bari kumwe n’abandi bahanzi bashya. Umudage witwa Frank Farian, ni we wandikiraga Boney M indirimbo akanabatunganyiriza injyana (producer). Nyuma yo gusenyuka kwa Boney M, yakoranye n’itsinda rya Milli Vanilli ryo mu mujyi wa Munich mu Budage kugeza mu 1998. Aya matsinda yombi byaje kumenyekana ko abagaragaraga imbere atari bo baririmbaga, ahubwo byose ngo byakorwaga na producer wabo Frank Farian yifashishije amajwi y’abandi bantu (playback), ari yo ntandaro yo gusenyuka nyuma y’uko bimenyekanye. Bonney M (1974-1988), Milli Vanilli (1988-1998). Dore indirimbo Mary’s Boy Child isobanuye mu Kinyarwanda: Umwana w’umuhungu wa Mariya Umwana w’umuhungu wa Mariya Yezu Kirisitu Yavutse kuri Noheli Kandi umuntu azabaho iteka Kubera umunsi wa Noheli Kera cyane i Betelehemu (Bethlehem) Nk’uko Bibiliya ibivuga Umwana w’umuhungu wa Mariya Yezu Kirisitu Yaravutse kuri Noheli Nimwumve abamalayika baririmba Ko umwami yavutse Kandi umuntu azabaho iteka Kubera umunsi wa Noheli Umwana w’umuhungu wa Mariya Yezu Kirisitu Yaravutse kuri Noheli Abashumba na bo Baragendaga ari ninjoro Babona inyenyeri idasanzwe ishashagirana Bumva abaririmbyi baririmba indirimbo ivugira kure Nimwumve abamalayika bararirimba Ko umwami yavutse kandi umuntu azabaho iteka Kubera umunsi wa Noheli Mu kanya gato isi yuzura urumuri Inzongera zose zirirangira Hari amarira n’ibitwenge by’umunezero Abantu bose bavugira hejuru bati Buri wese amenye ko hari icyizere cy’amahoro kuri twese Yozefu n’umugore we Mariya Bajya i Betelehemu (Bethlehem) muri iryo joro Bahageze babura aho bibarukira umwana Nta hantu na hamwe babonaga Ni uko babona ikiraro kiri cyonyine Harimo umuvure inka zariragamo Aho ni ho umwana w’umuhungu wa Mariya yavukiye Nyagasani wohereje umwana wawe kuducungura Nyagasani waratwihaye wowe ubwawe Nyagasani ntituzongera kubohwa n’icyaha Kandi urukundo ruzongera rwimikwe Nyagasani, bari barihebye none baramubonye Nyagasani, atamirije ikamba ry’urumuri rusa na zahabu Nyagasani baraza baramukikiza Kugira ngo bamubone maze bamusingize Uyu munsi uzabaho iteka ryose Shimwa nyagasani Babanje gushidikanya Ni we kuri ibihe byose Ese ni iki bamenye kuri wowe Shimwa nyagasani Bari baratakaye udahari, bari bagukeneye bikomeye Shimwa nyagasani Turaramya umwana wawe Ni imana yigize umuntu Ni ibyishimo bihebuje Shimwa nyagasani, ni uw’agahebuzo Ntibari bazi ibyo bafite kugeza igihe izuba ryamanukaga Nyagasani (shimwa Nyagasani) Watwoherereje umwana wawe kuducungura Nyagasani (uyu munsi uzabaho iteka ryose) Waratwihaye wowe ubwawe Nyagasani (ngaho shimwa Nyagasani) Reba indirimbo Mary’s Boy Child ya Boney M. Umunyamakuru @ Gasana_M

mu Bugarama n’abandi. Nk’uko bisobanurwa na Kayumba Sébastien, hashyizweho kandi itsinda rishinzwe kujya kuzana imbunda i Kigali rigizwe na Kimputu Salomon wari umucuruzi ukomeye i Kamembe, Bakundukize Elias wari umucuruzi ukomeye mu Bugarama, Consolate n’abashoferi barimo Habiyambere Antoine na Muhamed. Bazanaga imbunda mu modoka ya minibus bakazishyikiriza ba burugumesitiri, nabo bakaziha Interahamwe.266 Muri Kamembe ibikoresho by’ubwicanyi birimo imbunda n’amasasu, gerenade, intwaro gakondo hamwe n’imyenda y’Interahamwe byatanzwe na Lt Imanishimwe Samuel, Ncamihigo Siméon, Lizinde Haruna wari Agronome kuri Perefegitura, Bareberaho Bantali Lypa, Marizuku Safari, Kimputu Salomon, Mubumbyi Manassé, Sgt Gahutu Théogène, Gatange, Uwabuzake Bosco, Nyandwi Christophe, Bandetse Edouard n’abandi. Mu bahawe ibikoresho by’ubwicanyi muri Komini Kamembe harimo Kanyarukiko Kasimu wahawe imbunda, umuheto n’ubuhiri, Gifera wo mu Kannyogo, Muzindutsi wavugaga ko imbunda bazikuye ku Kibuga cy’indege cya Kamembe bazihawe mu nama bakoreshejwe na Nyandwi Christophe, Ndagijimana Tharcisse wo ku Rusunyu wari ukuriye Interahamwe z’i Kabutembo yahawe gerenade, Mukene Pascal Ajida yahawe imbunda n’amasasu, Iyakaremye Pascal yahawe imbunda n’amasasu, Musemakweli Joseph yahawe imbunda n’amasasu, Sinasebeje Faustin Gasenga yahawe gerenade, Kanyota Joseph Nzamwita yahawe imbunda n’amasasu, Nyandwi Alexandre yahawe imbunda n’amasasu, Uwimana yahawe imbunda, Rutanga yahawe imbunda, Harindintwari Jean yahawe imbunda, Frère JMV Fils yahawe imbunda, Nsababera Faustin yahawe imbunda, Masumbuko Martin yahawe imbunda, n’abandi. Hari n’abandi benshi bagiraga ibikoresho gakondo birimo ubuhiri n’inkota. Muri bo harimo Habimana Vincent, Ngiruwonsanga Dieudonné, Sibomana Baptiste na Bangamwabo Lazaro bagiraga ubuhiri. Hari kandi Bavugamenshi wagiraga nta mpongano, Mitunu wagiraga inkota, Bwarayaze John wagiraga inkota na nta mpongano, Nabonibo Edmond wagiraga inkota n’imbunda, Singayumuheto wagiraga inkota n’ubuhiri, Kanyandege Gratien wagiraga inkota, Twagiramungu Thomas wagiraga ubuhiri na gerenade n’abandi.267 Muri Komini Cyimbogo ibikoresho by’ubwicanyi byatanzwe n’abantu batandukanye barimo abayobozi ba Komini, abari bahagarariye Interahamwe hamwe na Cyamukungu Martin, Ndamijimana Lazare watanze imbunda, Gahutu Théogène watanze gerenade n’abandi. Mpakaniye Siméon na Nkikabahizi Jean Kayifa bo batanze essence yo gutwika amazu. Mu bahawe ibikoresho by’ubwicanyi harimo Bugingo wahawe imbunda, Jacques wahawe imbunda, Bizimana wo ku Misiyo wari warabaye umusirikari wahawe imbunda, Mazimpaka Samuel Janvier wahawe imbunda, Mukama Gérard wahawe gerenade, Sinasebeje Faustin wahawe gerenade, Gatera Vital wahawe imbunda na gerenade, Twagirayezu Aimable wahawe gerenade, Dusabeyezu Consile wahawe gerenade, Kadenderi Martin wahawe gerenade, Haguma Trojan wahawe imbunda n’abandi.268 Muri Komini Gishoma ibikoresho by’ubwicanyi byiganjemo imbunda byatanzwe na Burugumesitiri Nkubito Jean Chrysostome afatanyije n’abapolisi ba komini. Mu bahawe imbunda harimo Kayibanda Narcisse mwene Ntamuhanga, Ntawiha, Raphael wo muri Rusayo, Rubibi Jean Marie, Baptiste na Mugarura bari abajandarume batozaga Interahamwe, bahawe imyenda imbunda ndetse na gerenade n’abandi. Muri Komini Bugarama imbunda zahawe Interahamwe za Yusufu Munyakazi harimo Ndutiye Athanase bitaga Tarake Aziz Makuza, Mugunda Thomas w’i Muhehwe n’abandi. Imbunda zatanzwe na Yusufu Munyakazi na Sebatware Marcel wayoboraga uruganda rwa CIMERWA. Muri Komini Nyakabuye igikorwa cyo gutanga imbunda cyatangiye kare nk’uko bigaragara mu nyandikomvugo y’inama yayobowe na Superefe Segasagara Faustin ku wa 5 Werurwe 1991, aho hafashwe umwanzuro wo guha abategetsi imbunda zibafasha kwitabira no kubungabunga umutekano, inama yemeza ko inzego zibishinzwe zikwiye guhita zibishyira mu bikorwa. Hemejwe kandi ko buri komini igomba kuba yujuje inzu babikamo imbunda nibura mbere y’itariki ya 7 Werurwe 1991 kandi bagashaka uko zitakwangirika bazibika neza mu buryo bwa gisirikare.269 Aha umuntu akaba yakwibaza impamvu inama yemeje ko abategetsi bagomba guhabwa imbunda zo kurinda umutekano mu gihe hari inzego zishinzwe kurinda umutekano zifashishije imbunda. Umuntu yakwibaza kandi impamvu imbunda zigomba kubikwa kuri komini kandi hari ibigo bya gisirikare na jandarumori byakabaye ari byo bizibika. Muri Komini Karengera imbunda zahawe abantu batandukanye kugera no mu Bweyeye aho uwitwa Buregeya Alphonse yahawe gerenade n’abandi. Muri Komini Gisuma imbunda zahawe Kabera Pie, Ndayambaje, Uwimana Jean Marie Vianney, Kwakuzi Philipe, Ngarukiye Emmanuel n’abandi. Nsabimana Callixte yatanze kandi komande mu bacuzi bo mu Biguzi

Abanya Afghanistani ba mbere bahunze Kaboul bageze mu Bufaransa. Byari biteganyijwe ko hari irindi tsinda ryagombaga guhaguruka ku wa kane, rigizwe n’abagenzi bakabakaba 120. Inkuru ya France24, iravuga ko icyo gikorwa cyo guhungisha abantu nyuma y’uko Afghanistani isubira mu maboko y’Abatalibani, gishobora kuzamara iminsi myinshi, cyatangiye ku wa Mbere, ubwo u Bufaransa bwahungishaga abantu babwo gusa. President w’u Bufaransa, Emmanuel Macron, yakiriye izo mpunzi aziha ikaze, nk’uko bigaragara mu butumwa yanyujije kuri Twitter. Abageze mu Bufaransa batarahawe urukingo rwa Covid-19, barapimwe banashyirwa mu kato k’iminsi 10, nyuma bakazahabwa urukingo. Amakuru aturuka mu biro bya Perezida, avuga ko Abanya Afghanistani hafi 800 bakiriwe ku butaka bw’u Bufaransa mu rwego rwo kubarindira umutekano, hagati ya 2001 na 2014. Na ho hagati ya Gicurasi na Nyakanga 2021, abari abakozi ba Ambasade y’u Bufaransa i Kaboul n’imiryango yabo bagera kuri 625 bakiriwe mu Bufaransa. Umunyamakuru @ naduw12

Abarwanyi ba Hamas bavumbuye andi mayeri bakoresha mu guhangana na Israel. Muri iki cyumweru Leta ya Israel yongeye gukoresha indege kabuhariwe z’urugamba mu kugaba ibindi bitero ku birindiro by’umutwe wa Hamas mu gace ka Khan Younis mu Karere ka Gaza muri Palestine. Israel yatangaje ko yagabye igitero gikomeye kuri Hamas nyuma y’uko ibipurizo bihazemo umwuka uturika wa gaz binahambiriyeho utuntu duto duturika birashwe mu kirere cyayo, bivuye muri Gaza. Ikomeza ivuga ko abarwanyi bubuye aya mayeri nyuma y’aho intwaro zabo ntacyo ziri kubafasha kuko ibisasu bya misile byabo barwanyi bikomeye byagiye bisandarira mu kirere bikaburizwamo n’ikoranabuhanga ry’igisirikare cya Isreal (IDF), ntacyo birangiza. Ubu buryo bw’ibipurizo ngo buri guteza inkongi mu mirima y’ Abanyasiraheli bigatwika imyaka ndetse bugateza n’izindi nkongi nyinshi ku gice gihana imbibi na Gaza. Ibi ni ibitero bishya bije nyuma y’aho ku itariki ya 21 Gicurasi impande zombi zemeranyije guhagarika imirwano no guhana agahenge, nyuma y’intambara yashyamiranyije impande zombi yamaze iminsi 11. Ntiharamenyakana abandi basivile bashya baguye n’abakomerekeye muri iki gitero ariko igisirikare cya Israel kivuga ko inkongi zatewe n’aba barwanyi zose hamwe ari 20 ariko zateje ibikomere bidakomeye ku baturage bake bageragezaga guhangana no kuzimya kuko batewe batunguwe. Yeruzalemu, umujyi umaze imyaka irenga ibihumbi bitanu ubayeho ni wo zingiro ry’amakimbirane kuko ari agace karwanirwa n’impande zombi. Mu butumwa umutwe wa Hamas watangaje binyuze ku muvugizi wayo, wavuze ko ukangurira abaturage ba Palestinea gukomeza kwirwanaho mu cyo wise ubutwari bwo gutsimbarara ku rugamba no guharanira uburenganzira bwabo ku mujyi wa Yeluzaremu bafata nk’ubutaka butagatifu bwabo cyane cyane agace k’Iburasirazuba. Babivuze mu gihe Israel yiteguraga kwizihiza umunsi ngarukamwaka bafatiyeho Yeluzaremu, by’umwihariko aka gace k’Iburasirazuba Abayahudi na bo bafata nk’umujyi mutagatifu w’abakurambere babo bari baranyazwe bakaza kongera kuwigarurira mu ntambara idasanzwe yo mu Burasirazuba bwo hagati mu mwaka wa 1967. Ku wa Kane w’icyumweru gishize nibwo uyu munsi wagomba kwizihizwa n’Abayahudi ariko igipolisi kiza kuwusubika bitewe n’uko byari guteza imirwano kuko umuhanda mugari bakoresha mu mutambagiro mutagatifu wa Yeruzalemu, unyura mu bice bituwe cyane n’abarabu hakiyongeraho ko banahafite umusigiti ukomeye wa Al AQsa. Bavuga ko guhomba ako gace ari uguhomba uwo musigiti bafata nk’umutagatifu, ari na byo byabaye intandaro y’imirwano ikomeye yo mu kwezi gushize. Uyu munsi w’Abayahudi waje kongera gusubukurwa na Guverinoma nshya ku wa Kabiri, ariko Minisitiri ushinzwe ububanyi n’amahanga Yair Lapid yanenze abo ku ruhande rwa Isreal yise intagondwa zikomeje kugaragaza amagambo y’urwango n’irondaruhu muri uyu mutambagiro agira ati : Birababaje! Muri twe harimo abafite imyitwarire mibi. Ni gute umuntu afata ibendera ry’igihugu akagenda aririmba ngo urupfu ku barabu, turabihakanye ntabwo twifuza kubiba irondaruhu. Muri iki gikorwa cyabaye, Polisi yatangaje ko Abanyepalestina 30 bakomeretse abandi 20 barafungwa mu rwego rwo guharura amayira y’Abayahudi ubwo bari muri uyu mutambagiro. Mu mwaka wa 2017 nibwo Leta zunze Ubumwe za Amerika zemeje ku mugaragaro ko zishyigikiye iyimurwa ry’umurwa mukuru wa Israel, ukareka kuba Tel Aviv ugahinduka Yeruzalemu ndetse ihita ifata iya mbere mu kwimurirayo Ambassade ya Amerika, n’ibindi bihugu birakurikira. Icyakora kugeza magingo aya Abanyepalestina ntibaremera ko bahebye ubu butaka, ari yo ntandaro yo gushyamirana. Umunyamakuru wa Kigali Today/KT Radio @ RavyNDIZEYE

M23 yigaruriye uduce twari twafashwe na FARDC muri Masisi. Amakuru yemejwe n’abarwanyi ba Wazalendo avuga ko abarwanyi ba M23 ejo tariki 6 Ukwakira 2023, bari benshi mu midugudu ya Nturo, Kingi, Bukombo bituma ingabo za FARDC zihungira i Sake ku bilometero bikeya uvuye mu mujyi wa Goma. Umwe yagize ati "Abarwanyi ba M23 baje ari benshi, twe amasasu yadushiranye, ubu turimo kwerekeza i Sake." Abarwanyi ba Wazalendo bari batangaje ko bamaze gufata imidugudu 21 muri Masisi, ndetse basaba FARDC kuza kuhacungira umutekano, mu gihe twinshi mu duce bari bavuze nka Kibarizo na Kabati twamaze kwigarurirwa na M23. Ati "Abaturage batuye Kabati na Makombo bavuye mu byabo bahunze, Wazalendo bavuye i Kilorirwe berekeza i Sake." Mu gitondo cyo kuri uyu wa Gatandatu tariki 7 Ukwakira 2023, ku kibuga cy’imirwano Nyiragongo na Masisi hari umutuzo, imirwano yahagaze mu gihe abarwanyi ba Wazalendo bamaze guhungira i Sake, aho barimo kwisuganya. Ubuyobozi bw’umutwe wa M23 bwashinje ingabo z’umuryango w’Afurika y’Iburasirazuba (EAC), zavuye mu gihugu cy’u Burundi, kwifatanya na FARDC n’imitwe yitwaza intwaro, aho kurinda amahoro. Umunyamakuru @ sebuharara

Uganda: Abantu 60 bakekwaho gushaka guhirika ubutegetsi bafashwe. Tariki 12/03/2012, umuyobozi mukuru w’ishami ry’iperereza mu gihugu cya Uganda, Michael Amooti, yatangarije ikinyamakuru The African Report ko bafite ibimenyetso byerekana ko abantu bafashwe biteguraga guhirika ubutegetsi bwa Museveni bakoresheje intwaro. Yabivuze muri aya magambo: “Bamwe bakorana n’amashyaka atavuga rumwe na Leta. Turacyashakisha n’abandi.” Yongeraho ko bamwe bemera icyaha. Bamwe babasanganye amagerenade n’imbunda zo kwifashishwa mu guhirika ubutegetsi; nk’uko byatangajwe n’ Umuvugizi w’igisirikare cya Uganda, Felix Kulayigye. Yagize ati “Turimo gukora iperereza ku bivugwa ko hari abantu barimo gushaka inyeshyamba zo kurwanya Leta. Abazagerageza gutangiza umutwe w’inyeshyamba barata igihe cyabo kuko bazatsindwa uko byagenda kose.” Amashyaka arwanya Leta arahakana ibivugwa ko bashaka guhirika ubutegetsi bakoresheje intwaro, ahubwo bemeza ko bashaka gukuraho ubutegetsi binyuze mu nzira ziteganywa n’amategeko. Norbert Mao, uyobora ishyaka rya Democratic Party (DP) yagize ati “Amashyaka atavuga rumwe na Leta aremewe mu mategeko kandi arashaka kugera ku butegetsi binyuze mu nzira zigenwa n’amategeko. Ibivugwa na Leta ko turi mu bikorwa byo gushyiraho umutwe w’inyeshyamba ni ukuyobya uburari ”. Mu myaka 26 Museveni amaze ku butegetsi, yabashije gutsinda imitwe 20 yagerageje kumurwanya. Muri yo, uzwi cyane n’uwa Lord’s Resistance Army uyoborwa na John Kony yiwirukanye mu Majyaruguru ya Uganda ugahungira muri Kongo. Nshimiyimana Leonard

Kimenyi Yves yasabye anakwa Muyango ku munsi wa 6 w’umwaka. Umunyezamu kabuhariwe Kimenyi Yves ukinira ikipe ya “Kiyovu Sports” warumaze iminsi itatu asezeranye na Muyango Claudine imbere y’amategeko yasabye anakwa Muyango ku munsi wa 6 w’umwaka Mu gitondo cyo kuri uyu  wa gatandatu , Kimenyi Yves yahagurukanye n’abambari be ndetse n’abamushagaye bajya gusaba Uwase Muyango Claudine bafitanye umwana w’imyaka 2 bakaba bari banameze imyaka irenga ibiri babana Kimenyi yasezeranye imbere y’amategeko na Muyango tariki  4 Mutarama 2024 Mu mafoto dukesha “IGIHE” agaragaza Yves Kimenyi mu myambaro myiza ya Kinyarwanda aherekejwe n’abasore bashinguye agiye gusaba no gukwa Muyango Claudine

“Abakoze Jenoside bahindanyije Abanyarwanda twese”- Guverineri Uwamariya. Guverineri Uwamariya yabwiye imbaga y’abitabiriye urugendo rwo kwamagana Jenoside mu mujyi wa Rwamagana, tariki 09/04/2012, ko kuba Jenoside yakorewe Abatutsi yarakozwe n’Abanyarwanda bicaga bagenzi babo basangiye igihugu n’ururimi ari amahano atumvikana. Kuba abanyamahanga baramaze igihe babona Umunyarwanda wese nk’umwicanyi, Abanyarwanda bose bakwiye gufatanya kwiyambura icyo gisebo barwanya ingengabitekerezo ya Jenoside aho iva ikagera. Guverineri Uwamariya ati “Abanyarwanda twabaye mu mahanga ubwo Jenoside yabaga twari twaragize ibyago kabiri: kubura abacu no kwitwa abicanyi n’abanyamahanga bumvaga Abanyarwanda twese twarabaye ibikoko. Mbese abakoze Jenoside bari baratugize abicanyi twese abitwa Abanyarwanda.” Uyu muyobozi yasabye akomeje imbaga y’Abanyarwanda aho bari hose kurwanya bakomeje ingengabitekerezo ya Jenoside maze igisebo cyo kwitwa abicanyi cyikazahanagurwa. Yakanguriye Abanyarwanda bose gukora bakiteza imbere, bagasigara barebwa nk’abantu b’ingirakamaro, b’abakozi kandi b’inyangamugayo mu maso y’amahanga yose aho kumenyekanira ku mahano y’ubwicanyi. Guverineri Uwamariya yabisobanuye muri aya magambo: “Igihe ingangabitekerezo ya Jenoside izaba itakirangwa mu Munyarwanda ntabwo abatureba bazongera kwibuka ibyo bita amoko yadutandukanyije kandi ari amahimbano". Uwamaliya yemeza ko nta Munyarwanda n’umwe uzongera kugira iryo pfunwe kuko amahanga yose azaba arebera Abanyarwanda mu bindi bikorwa byiza bizashingira ku kuba Abanyarwanda ubwacu ari natwe twahagaritse Jenoside tukazaba twaranayiranduye burundu twarabaye indashyikirwa mu bikorwa byiza by’iterambere. Ahishakiye Jean d’Amour

Iyo umuntu avuga ngo Leta yaranshutse ndica aba yikuraho uruhare rwe-Dr Bizimana. Yabitangaje kuri uyu wa mbere tariki ya 23 Ukwakira 2023, mu nama nyunguranabitekerezo ku ruhare rw’imiryango itari iya Leta (Civil Society Organisation) mu guteza imbere Ubumwe n’Ubudaheranwa bw’Abanyarwanda. Muri iyi nama hasuzumwe intambwe imaze guterwa mu kwimakaza Ubumwe n’Ubudaharenwa bw’Abanyarwanda, inzitizi zibangamiye urwo rugendo ndetse n’ingamba zigomba gufatwa mu rwego rwo gushimangira Ubunyarwanda nk’isano iduhuza twese. Umuyobozi nshingwabikorwa ushinzwe Ubumwe n’Ubudaheranwa bw’Abanyarwanda, Uwacu Julienne avuga ko n’ubwo ubushakashatsi buheruka bwakozwe mu mwaka wa 2020 bwagaragaje ko 94.7% by’Abanyarwanda bunze ubumwe, abantu badakwiye kwirara ahubwo hakwiye kurebwa ibigishobora kubangamira intambwe yatewe. N’ubwo hari byinshi byishimirwa ariko ngo haracyari inzitizi zikigaragara zishobora kubangamira ubumwe n’ubudaheranwa bw’Abanyarwanda harimo abatarakira ibikomere bijyanye n’amateka ya Jenoside n’ibindi. Ati “Turacyafite abagize uruhare muri Jenoside yakorewe Abatutsi bari hirya no hino ku Isi n’ababashyigikiye bagikwirakwiza ingengabitekerezo ya Jenoside, turacyafite bamwe mu banyarwanda bagenda bagerageza kugira ahandi bashaka kwibona, udutsiko, umuntu ashobora gufata nk’aho ari duto ariko dushingiye ku mateka yacu tudashobora gufata nk’aho ari duto kuko twahisemo gushyira imbere ubunyarwanda, ndi umunyarwanda ikaba isano dusangiye.” Minisitiri w’Ubumwe bw’Abanyarwanda n’Inshingano Mboneragihugu, Dr Jean Damascene Bizimana, avuga ko abantu bakoze Jenoside bakemera uruhare rwabo hari ibyo batavuga ahubwo bashakisha izindi mpamvu batwerera kuba barishoye muri ibyo byaha harimo gushukwa na Leta mbi ndetse na shitani nyamara hari abandi banyarwanda bahishe bagenzi babo ndetse abandi bakanabahungisha. Yagize ati “Abantu bakoze Jenoside bakemera uruhare rwabo hari uburyo bakwepa, hari aho batageza, imiryango itari iya Leta ikwiye gukomeza kubafasha. Baravuga bati hariho Leta mbi yadushutse, iyo umuntu avuga ngo Leta yaranshutse ndica, iba yivanaho uruhare rwe, rwo gushishoza, rwo kureba ikibi akacyanga, hari abanze gukora Jenoside bahisha n’abantu abandi barabahungisha.” Avuga ko bakwiye kujya batanga ubuhamya bwuzuye kugira ngo buzafashe abakiri bato kwirinda kuzagwa mu mutego wo gukora ibyaha nk’icya Jenoside. Kuva mu mwaka wa 2008, Ukwezi k’Ukwakira kwahariwe by’umwihariko kuzirikana k’Ubumwe n’Ubudaheranwa bw’Abanyarwanda, aho kuri ubu Minisiteri y’Ubumwe bw’Abanyarwanda n’Inshingano Mboneragihugu, itegura ibiganiro bihabwa ibyiciro bitandukanye kugira ngo hasuzumwe intambwe imaze guterwa mu rugendo rumaze hafi imyaka 30 nyuma ya Jenoside yakorewe Abatutsi. Umunyamakuru @ SEBASAZAGEmman1

Perezida Kagame yashimiye Airtel na MTN byazanye 4G ihendutse. Perezida wa Repubulika y’u Rwanda Paul Kagame yashimiye Sosiete y’itumanaho Airtel Rwanda n’iya MTN Rwanda bikomeje kwegereza Abanyarwanda ihuzanzira rya internet inyaruka ya 4G ihendutse, bikajyana no kubagezaho telefoni za make ziyikoresha. Ni mu gihe ubusanzwe wasangaga telefoni zikoresha uwo muyoboro ziganjemo izihenze ku buryo abaturage bafite ubushobozi buciriritse badashobora kuzigondera, mu gihe serivisi zitangirwa ku ikoranabuhanga zikomeje kwiyongera mu Rwanda. Perezida Kagame yashimiye izo sosiyete z’itumanaho  mu ijambo yagejeje ku bitabiriye Inama Mpuzamahanga y’Ihuriro ry’Abakora mu Itumanaho rya Telefoni Ngendanwa ku Isi (MWC), iteraniye i Kigali guhera kuri uyu wa Kabiri taliki ya 17 kugeza ku ya 19 Ukwakira 2023. Perezida Kagame yagize ati: “Ndagira ngo nshimire Airtel Rwanda yegereje igiciro cya internet ya 4G hafi kuri buri munyarwanda wese, muri gahunda nshya yatangajwe ejo… MTN Rwanda na yo yamaze kwegereza ibiciro nk’ibyo ku bafatabuguzi bayo. Iyo na yo ni indi nkuru nziza. Turashimira MTN.” Ku italiki ya 16 Ukwakira 2023, ni bwo mu Karere ka Kayonza Sosiyete y’Itumanaho ya Airtel yatanze telefoni zigezweho 1,573 zifata umuyoboro wa internet inyaruka 4G, muri gahunda ya  Connect Rwanda igamije kugeza ikoranabuhanga rya telefoni zigezweho ku Banyarwanda bose. Biteganyijwe ko muri iki cyiciro cya kabiri cy’iyo gahunda   hazatangwa izigera kuri Miliyoni imwe mu gihugu hose ari na ko abafite ubushobozi bwo kwihahira telefoni za make barushaho kuzigura. Ni gahunda izikomeza aho bitaganyijwe ko bizageza mu mwaka wa 2027 buri munyarwanda afite Telefoni ngendanwa ikoresha 4G. Ibarura Rusange ry’abaturage n’imiturire riheruka ryagaragaje ko ingo 24% gusa ari zo zirimo nibura telefoni imwe igezweho hakaba hari ingamba z’uko bitarenze mu mwaka wa 2027 telefoni zigezweho zizagera mu ngo zose 100%. Imibare itangwa na MINICT muri ubu umuyoboro wa internet wa 2G na 3G uri hejuru ya 90% mu gihe ugera ku baturage bari hejuru ya 92.6%. Umuyoboro wa 4 bivugwa ko umaze kugezwa ku kigero cya 95.2% mu gihugu hose ndetse ukaba ushobora kugera ku baturage bangana na 97.2%. Kuri ubu abakoresha internet mu gihugu babarirwa ku kigero cya 58.3% mu gihe 16% ari bo bakoresha umuyoboro wa 4G. Raporo ya vuba ya RURA igaragaza ko abatunze telefoni zigendanwa muri rusange babarirwa ku kigero cya 78.8% aho abasaga miliyoni 9.5 bazikoresha mu buzima bwabo bwa buri munsi. ZIGAMA THEONESTE

Umutoza wa Espagne U21 yirukanywe kubera kwitwara nabi mu mikino Olympique. Luis Millas w’imyaka 46 wanigeza gukinira igihugu cya Espagne, yagiye mu mikino Olympique yizeza Abanya-Espagne kuzegukana umwanya wa mbere (umudari wa zahabu) nyuma y’aho yari amaze kwegukana igikombe cy’Uburayi cy’abatarengeje imyaka 21 muri 2011. Mu mikino Olympique ibera i London mu Bwongereza, Luis Millas yatunguwe no kubona ikipe yatozaga, yari imaze kuba ubukombe nka bakuru babo, isezererwa itabashije gutsinda igitego na kimwe, mu itsinda ryari ririmo Maroc, Honduras n’Ubuyapani. Mu itangazo ryashyizwe ahagaragara n’ishyirahamwe ry’umupira w’amaguru muri Espagne (RFEF) kuwa kabiri tariki 07/08/2012, ryashimangiye ko Milla asezerewe ku mugaragaro kandi ko n’uwari umwungirije witwa Juan Carlos Martinez Castrejo na we amasezerano ye atazongerwa. Julen Lopetegui wasimbuye Luis Milla azatangira gutoza ikipe ya U12 mu kwezi gutaha, ubwo azaba akina n’Ubusuwisi tariki 06/09/2012 ndetse na Croatia tariki 10/09/2012. Lopetegui we aheruka kugira ibihe byiza mu mupira w’amaguru, kuko yabashije kwegukana igikombe cy’uburayi mu batarengeje imyaka 19 muri 2011 no muri 2012 ndetse anagera muri ¼ cy’irangiza mu gikombe cy’isi cy’abatarengeje imyaka 20 muri 2011. Theoneste Nisingizwe

U Rwanda ni igisobanuro cy’ubumwe n’ubwiyunge bwuzuye - Alice Wairimu Nderitu wa Loni. Icyakora nubwo bimeze bityo, Umuryango Nyarwanda watsinze igitego gikomeye cyane cyo kongera kwiyubaka, ubumwe n’ubwiyunge bugashyirwamo imbaraga ndetse bigatuma ibikorwa by’iterambere bishoboka muri rusange. Uru rugendo ni imwe mu ngingo zagarutsweho mu Nama Mpuzamahanga igamije kurebera hamwe uburyo u Rwanda rwabashije kwiyubaka, uruhare rw’ubumwe n’ubwiyunge muri uru rugendo, uruhare rw’ubutabera ndetse n’uburyo bwo gukomeza gushyigira amahoro nk’ipfundo ry’imibereho myiza. Ni Inama yateguwe yateguwe n’Umuryango ugamije kurwanya Jenoside ku Isi, Aegis Trust, ku bufatanye na Kaminuza y’u Rwanda, Kaminuza ya Tufts, Minisitiri y’Ubumwe n’Inshingano Mboneragihugu n’abandi bafatanyabikorwa. Minisitiri w’Ubumwe bw’Abanyarwanda n’Inshingano Mboneragihugu, Dr. Jean-Damascène Bizimana, niwe watangije iyi Nama ku mugaragaro, avuga ko u Rwanda rwateye intambwe ifatika mu rugendo rw’Ubumwe n’ubwiyunge, ashimangira ko nyuma ya Jenoside yakorewe Abatutsi, u Rwanda rwahisemo kutihorera. Ati “Nyuma yo guhagarika Jenoside, Abanyarwanda banze kwihorera, bahitamo ubumwe, ubutabera bugamije kubaka ndetse no kubana, ndetse bari baranyuze mu bihe bigoye cyane bitewe na Jenoside yakorewe Abatutsi n’ibikomere yasize.” Yongeyeho ati “Twahisemo gukosora amakosa yakozwe mu bihe byashize, atari uko byari byoroshye, ahubwo byari ngombwa kugira ngo twiyubakire Igihugu kitubereye, kibereye inshuti zacu n’Isi muri rusange.” Ubukana bwa Jenoside yakorewe Abatutsi bwatumye abatuye Isi bongera kwibuka ubushobozi bwa muntu mu gukora ibyaha, icyakora nanone ubushobozi bw’Abanyarwanda bongeye kubana nyuma y’ayo mateka akomeye, ni ikimenyetso cy’ubushobozi bwa muntu mu kwiyubaka, nk’uko Umujyanama wihariye w’Umunyamabanga Mukuru wa Loni ushinzwe kurwanya Jenoside, Alice Wairimu Nderitu, yabigarutseho. Ati “Hashize imyaka 30 kuva Jenoside yakorewe Abatutsi ihagaritswe. Ibi bitwibutsa ubushobozi abantu basanzwe bashobora kwigiramo bwo gukora ikibi, ariko nanone bikatwibutsa ubushobozi bwa muntu mu gukira ibikomere no kugana inzira y’ubumwe n’ubwiyunge.” Yatanze urugero rw’imiryango yasuye, agasanga yarababariye abayiciye muri Jenoside, asobanura ko urwo rwego rw’ubumwe n’ubwiyunge bigira u Rwanda isomo ku yandi mahanga, ati “U Rwanda ni icyitegererezo ku rwego rw’Isi, ndetse ni igisobanuro cy’ubumwe n’ubwiyunge bwuzuye.” Yashimangiye ko ibi ari umusaruro w’uburyo u Rwanda rwahisemo kwishakamo ibisubizo, nyuma yo gutereranwa n’amahanga, ati “Ubwo u Rwanda rwatereranwaga n’amahanga, rwafashe icyemezo icyemezo cyo kwifashamo ibisubizo, rushyiraho uburyo bw’ubumwe n’ubwiyunge ku buryo twese tuza kubwigiraho uyu munsi.” Umuyobozi Mukuru wa Kaminuza y’u Rwanda, Prof. Kayihura Muganga Didas, yavuze ko iyo abantu barebereye akarengane, bituma karushaho gukaza umurego, ashimangira ko “Ntidukwiriye guhagarara ngo turebere akarengane aho ari ho hose, kuko bizatuma gakwirakwira aho ari ho hose.” Ambasaderi wa Suède, Johanna Teague, yagarutse ku masomo amahanga akwiriye kwigira ku Rwanda, anagaragaza impungenge z’uburyo intambara zikomeje kuba hirya no hino ku Isi kandi zikamara igihe kirekire, kandi ibi bikaba ari ikibazo gikomeye ku mutekano w’Isi muri rusange. Minisitiri w'Ubumwe bw'Abanyarwanda n'Inshingano Mboneragihugu, Dr. Jean-Damascène Bizimana, niwe watangije iyi Nama ku mugaragaro Umujyanama wihariye w’Umunyamabanga Mukuru wa Loni ushinzwe kurwanya Jenoside, Alice Wairimu Nderitu, yavuze ko kwiyubaka u Rwanda ari urugero rw'uko ubumwe n'ubwiyunge bushoboka Umuyobozi Mukuru wa Kaminuza y’u Rwanda, Prof. Kayihura Muganga Didas, yavuze ko iyo abantu barebereye akarengane, bituma gafata umurego Antoine Cardinal Kambanda ni umwe mu bitabiriye iyi Nama Ambasaderi wa Suède, Johanna Teague, yagarutse ku masomo amahanga akwiriye kwigira ku Rwanda, anagaragaza impungenge z'uburyo intambara zikomeje kuba hirya no hino ku Isi Umuyobozi Mukuru wa Aegis Trust, Freddy Mutanguha, yari yitabiriye iyi Nama Mpuzamahanga Iyi Nama yari yitabiriwe n'abantu batandukanye baturutse hirya no hino ku Isi Amafoto: Niyonzima Moise

1642 na 1675 (hakurikijwe imyaka itangwa na A. Kagame)!+a Ni Abanyamwezi bazanaga ibiva ku nkombe y'inyanja bakabigeza mu bihugu byo hagati i Karagwe n'u Bushubi. Bohererezaga umwami w'i Rwanda amaturo arimo amasaro n'imyenda!". Ku ngoma ya Yuhi Gahindiro ( 1746-1802) imyenda yari imaze kwiyongera ho gato. Abatware bashoboraga kuyambara. Ariko ibyo bintu by'agaciro gakomeye kandi bigenewe abo mu rwego rwo hejuru ntibyafatwaga nk'ibimenyetso by'imihahirane ihamye. Ku ngoma ya Mutara Rwogera, ngo kwambara imikenyero byari bimaze gukwira. Ni ku ngoma ya Rwabugiri, Abarabu batangiye kugerageza kwinjira mu Rwanda. Binyuze ku batware ba Mirenge na Gihunya, ubucuruzi bwo kugurana amahembe y'inzovu, imyenda, bwarakorwaga hagati y'umwami w'u Rwanda n'ibihugu by'u Bujinja n'u Buswi. Ni muri iyo nzira n'ubwo buryo, ubucuruzi bw'abantu na bwo bwinjiye mu Rwanda. Ubucuruzi bw'abantu bugaragara nk'ikibazo gifite uburemere bufata ku mibereho y'abantu, ubukungu, poritiki n'ikiremwamuntu. Poritiki ya Rwabugiri yari iyo kugendera kure Abarabu n'abo bakorana. Ariko iyo poritiki ya Rwabugiri yagiye ihinduka buhorobuhoro, kubera ko yashakaga ibyo bicuruzwa bikomeye biva hanze, yararetse abacuruzanya n'Abarabu binjiza ubucuruzi bw'abantu mu Rwanda. Hajyaho abahuza Abarabu n'Abanyarwanda bagurisha abantu. Hagurishwaga cyane abaja, bakagurishwa nk'abacakara. Akenshi babaga ari abafashwe cyangwa bibwe mu gihe k'ibitero, bakajyanwa kugurishwa kure. Hari n'abana, igihe k'inzara bagurishwaga n'imiryango ikize yabaga yabakiriye. Ibisambo n'abacuruzi na bo bafataga abana babaga bazerera muri ibyo bihe by'inzara. Ubwo bucuruzi bw'abantu buvugwa mu myaka ya 1890 no mu wa 1905-1906 igihe k'inzara ya Kimwaramwara cyangwa Kiramwazamwaza. Naho ubundi, nk'uko E. Mujawamariya yabyerekanye, nta masoko y'abantu nyayo yabagaho. Kugira ngo abacakara bagurishwe, byabaga ngombwa kujya mu rugo rw'umucuruzi wabaga yemeye kugira uwo agurisha. Hari ahantu n'ibigo hagenewe bene ubwo bucuruzi bw'abacakara. Bene nk'ibyo bigo byari i Kavumu (Akarere ka Muhanga) hari harakomeje kugurishirizwa amahembe y'inzovu nubwo umwami Rwabugiri yari atakibishaka. Hari ahandi ho kuvugwa: mu Rugerero i Bugoyi, mu Rwanza hafi ya Save, Mubuga mu Bukonya, Byahi mu Bugoyi! n'i Rukira mu Gisaka. Aho mu Gisaka hari haratoranijwe kubera impamvu za poritiki n'ubucuruzi; umwami Rwabugiri yari yarahaye abatware b'i Mirenge na Gihunya ububasha bwo kumubera umuhuza n'abacuruzi b'amahanga, bwatumye ubucuruzi bw'abacakara bukomera muri ako karere. Rukira ni ho honyine havaga abantu baturutse mu Rwanda bagurishijwe nk'abacakara kimwe n'abahanyuzwaga bavuye i Bwishya no mu Bufumbira. Ibiciro by'abacakara byakurikizaga imyaka bafite, ubwiza bwabo n'aho umuntu akomoka. Umwana uri munsi y'imyaka itatu yagurwaga ihene imwe cyangwa imyambaro 2, umugore ukiri muto yagurwaga ikizingo cy'umwenda w'abantu cyangwa imyambaro 15119. Ubwo bucuruzi ntibwageze hose nk'uko byabaye mu bihugu bidukikije nka Tanzaniya cyangwa Kongo (RDC y'ubu) byayogojwe na Tipo­Tipo cyangwa Rumaliza. Ntabwo Abanyarwanda bashyigikiye bene ubwo bucuruzi. Umwami Rwabugiri yari yarabujije Abanyarwanda kugurisha abandi Banyarwanda kandi yan yararwanije abacuruzaga abacakara nka Rumaliza 2 3.3.5 Imiterere y'umuco n'imibanire mu Rwanda a. Poritiki n'imvugo y'ubuhanzi Birazwi ko ijambo umuco rifite ibisobanuro birenga ijana. Mu nyandiko ikurikira haribandwa ku gice kimwe cy'umuco kirebana gusa n'imvugo z'ubuhanzi. Ariko imbyino n'indirimbo ntibizamo. Haribandwa cyanecyane ku mvugo z'ubuhanzi z' ibwami. Izo mvugo z'ubuhanzi z'ibwami zigizwe n'ibisigo, amazina y'inka n'ibyivugo. Izo mvugo uko ari eshatu zihura n'ibintu bitatu byari imizi y'u Rwanda igihe cy'ubwami, ari byo umwami, inka n'ingabo. Ibyo uko ari bitatu byari inkingi y'imibanire y'abantu, poritiki ndetse n'iyobokamana. Ubuhanga bwo guhimba ibisigo (igisigomu buke) bwitwa ubusizi. Ibisigo byashoboraga gusuzumwa, hashingiwe ku mpamvu enye: ibikubiyemo, akamaro bifite, uko bitangwa n'uko bitera imbere. Hano haribandwa kuri ibyo bice bya mbere uko ari bibiri. Ibisigo bigizwe n'ibice bibiri: igice cya mbere gikuru gihatse ibindi, ni ugusingiza ingoma nyiginya. Igice cya kabiri k'igisigo, gishobora kuvugwa mu buryo bweruye cyangwa buziguye, ni igice cy'umusizi yihakirwa, arengera inyungu ze cyangwa asaba ibihembo by'ubuhanga bw'ibisigo bye kandi akabiheraho avuga ubukene bwe budakwiriye umutoni w'ibwami. Gukuza ingomay'ibwami byashingiraga ku bintu bine

Optophone. Optophone nigikoresho, gikoreshwa nabantu bafite ubumuga bwo kutabona, gisikana inyandiko kandi kigatanga ibihe bitandukanye byerekana amajwi kugirango bamenye inyuguti. Nibimwe mubikorwa byambere bizwi bya . Dr. wo muri kaminuza ya Birmingham yahimbye optophone mu 1913, yakoresheje amafoto ya kugira ngo amenye icapiro ry'umukara kandi ayihindure umusaruro wumvikana ushobora gusobanurwa n'impumyi. Isosiyete , , yagize uruhare mu kunoza imiterere n’imikoreshereze yicyo gikoresho. Gusa ibice bike byubatswe kandi gusoma byabanje gutinda cyane; imyiyerekano mu imurikagurisha ryo mu 1918 yarimo Mary Jameson asoma ijambo rimwe kumunota. Nyuma moderi ya Optophone yemereye umuvuduko wamagambo agera kuri 60 kumunota, nubwo amasomo amwe gusa ashobora kugera kuri iki gipimo.

Kimisagara: Batangiye kubaka irerero rizakira abana bato 240. Ni umuganda wabaye ku wa Gatandatu tariki 29 Nyakanga 2023, witabirwa n’Abayobozi bahagarariye Ambasade zitandukanye mu Rwanda, zirimo iya Maroc, Qatar, Sudani, Algeria, Libya, Egypt, hakaba haranaje Minisitiri wa Siporo wa Mali, bifatanya n’abaturage ndetse na bamwe mu bagize sendika y’abafundi ya STECOMA, bazakomeza kubaka iryo rerero. Umuyobozi w’Umujyi wa Kigali, Pudence Rubingisa, yavuze ko intego nyamukuru yo kubaka amarerero mu Mujyi wa Kigali, ari ukugira ngo ababyeyi bajye bajyanayo abana babo mu gihe bagiye mu yindi mirimo. Ati “Intego ni ukugira amarerero menshi kugira ngo ababyeyi bajye babona aho bajyana abana babo, ndetse bahabwe uburere bwiza n’indyo yuzuye, kugira ngo babashe kurwanya igwingira mu bana, banabone uko bajya mu mirimo yabo”. Minisitiri wa Siporo muri Mali, Mr. Habib Sissoko, yavuze ko anejejwe cyane n’igikorwa cy’Umuganda rusange, ko azakiganiriza abandi bayobozi iwabo bityo babe bagitangiza. Ati “Nishimiye kuba ndi mu Rwanda, ni inshuro ya mbere mpageze nka Minisitiri wa Siporo muri Mali. Igikorwa cy’umuganda nzakijyana iwacu kugira ngo kidufashe kongera kwiyubaka no guteza imbere Igihugu cyacu”. Minisitiri Sissoko ari mu Rwanda aho yaje aherekeje ikipe ya Mali y’abakobwa, iri mu irushanwa rya AfroBasket ririmo kubera mu Rwanda. Uhagarariye Leta zunze Ubumwe z’Abarabu mu Rwanda, H.E. Hazza Mohammed Falah Kharsan AlQahtani, yavuze ko yishimiye kwifatanya n’Abaturage mu gikorwa cy’umuganda, aho igihugu cye cyatanze inkunga y’imifuka 140 ya sima. Ati “Twishimiye kuba dutanze umusanzu duteza igihugu imbere duhereye ku bana. Igikorwa cy’umuganda ni cyiza cyane, ibihugu byinshi bikwiye kucyigiraho kuko gishyira abantu hamwe, ndetse bigateza imbere umuryango”. Yakomeje ashimira Perezida Paul Kagame nk’Umuyobozi w’indashyikirwa, wabashije gushyira Abanyarwanda hamwe agahindura ibibi bikaba ibyiza, akagaragaza ko gukorera hamwe bituma umuryango utera imbere. Umunyamabanga Nshingwabikorwa w’Umurenge wa Kimisagara, Kalisa Jean Sauveur, yavuze ko nta marerero yabarizwaga muri uwo murenge, Ati “Twubaka irerero yari gahunda yo gufasha abana batarajya muri za ‘gardiennes’, kuko ari benshi batuye Kimisagara, cyane ko nta marerero yari ahari. Ubu ababyeyi bakaba babonye aho bazajya basiga abana mu gihe bagiye gushakisha, Ababyeyi kandi bazahabonera izindi serivisi zijyanye n’Ubuzima harimo gukingiza abana nizindi, rikazaba ari irerero ry’Icyitegererezo. Iri rerero rigizwe n’Ibyumba bitatu n’ibibuga byo kwidagaduriraho, rikaba rikazatwara Miliyoni 30 z’Amafaranga y’u Rwanda. Nyuma y’umuganda, hamuritswe bimwe mu byo Umurenge wa Kimisagara wagezeho, birimo imodoka wiguriye ku bufatanye n’abaturage bawutuye, izabafasha mu mirimo inyuranye, hari kandi na moto z’abahoze mu bikorwa by’urugomo, zitezweho kuzabateza imbere bakigirira akamaro bakanakagirira Igihugu. Umunyamakuru @GeorgeSalomo1

Festival yagombaga guhuriza mu Rwanda ibihugu 11 muri Basketball yasubitswe. Ku wa Kane tariki 20 Gashyantare 2020 ni bwo Perezida wa Republika Paul Kagame yatangije ku mugaragaro iserukiramuco ry’umukino wa Basketball ryagombaga kuzabera mu Rwanda rikamara icyumweru kuva tariki 16 kugera tariki 22/08/2020. Byari biteganyijwe ko rizahuza urubyiruko rusaga 200 rwo mu bihugu 11 bya Afurika ari byo u Rwanda, Kenya, Uganda, Tanzania, DR Congo, Somalia, South Sudan, Nigeria, Senegal, Mali, Cameroun, Ni ubwa mbere iri serukiramuco ryagombaga guhuriza hamwe ibi bihugu, aho ubusanzwe ibikorwa bya Giants of Africa byajyaga bigira igihugu kimwe biberamo, bigahuza n’abakinnyi bo muri icyo gihugu nk’uko byabereye mu Rwanda mu mwaka wa 2018. Uyu muryango wa Giants of Africa wateguye iyi Festival, washinzwe na Ujili Masai utangira ukorera muri Nigeria ari na ho avuka, nyuma utangira no gukorera mu bindi bihugu byo muri Afurika, uyu muryango ukaba uhuza abanyafurika bakina cyangwa bakinnye muri Shampiyona ya Leta Zunze ubumwe za Amerika (NBA), ukaba ufite intego zo guteza imbere Basketball uhereye mu bakiri bato. Umunyamakuru @ Samishimwe

Gisa Fausta. Gisa Fausta ni umutegarugori w’umunyarwanda akaba umunyamukuru w’imikono na  siporo, wakora kuri televisiyo yitwa Lemigo TV, akora amakuru ya siporo. Gisa Fausta ni umugore w’umukinnyi wu mupira wa maguru Mugiraneza Jean Baptiste uzwi nka Migi. Gisa Fausta aka ariwe ushizwe kureberera inyungu ze muri football (agent de joueur). Ibindi. Gisa Fausta yagize rero yagize isabukuru y’imyaka 29 ku munsi ku italiki ya 18 Ugushyingo, aho ahitamo ko we n’umugabo Mugiraneza Jean Baptiste uzwi nka Migi, aho bayizihiza bareba umukino w’Amavubi uyihuza n'ikipe ya Centrafrique. Gisa Fausta yize amashuri makuru ya kaminuza, aho yize muri kaminuza nkuru yu Rwanda, aho yize itangazamakuru akaza no kurikora.

Arsenal irakira Man City imaze imyaka itandatu idatsinda muri shampiyona. Ni umukino Arsenal izakira kuri stade ya Emirates kugeza ubu iri ku mwanya wa gatatu n’amanota 17, mu gihe Man City iri ku mwanya wa mbere n’amanota 18. Ku munsi wa karindwi uheruka gukinwa, Man City yatsinzwe na Wolves 2-1 mu gihe Arsenal yatsinze Bournemouth 4-0. Imikino 12 yose iheruka kubahuza Man City yarayitsinze: Mu myaka itandatu ishize Arsenal ntabwo ijya imwenyura imbere ya Man City, kuko uretse no gutsinda itari yanganyamo umukino n’umwe bahuye dore ko nibura iheruka kugira icyo ikora ubwo banganyaga 2-2, tariki 2 Mata 2017. Nyuma y’icyo gihe bamaze gukina imikino 12 ya shampiyona yose ikipe ya Man City yatsinze, haba iwayo ndetse yanasuye Arsenal. Muri iyi mikino 12 Man City yatsinzemo ibitego 33 mu gihe Arsenal yinjijemo ibitego bitanu(5). Imikino itanu iheruka guhuza amakipe yombi muri shampiyona na yo Man City yatsinze birumvikana muri ya 12, iyi kipe yatsinzemo ibitego 15 mu gihe Arsenal yatsinzemo bitatu(3). Nubwo ibya vuba bigwa nabi, Arsenal ariko ni yo ifite intsinzi nyinshi mu mateka ya shampiyona hagati yayo na Man City: Mu mateka ya shampiyona y’u Bwongereza, Arsenal na Man City zimaze guhura inshuro 52 aho muri iyi mikino Arsenal yatsinzemo imikino 23, Man City itsinda imikino 19 banganya 10. Man City yasuye Arsenal nk’uko bigenda muri izi mpera z’icyumweru, yatsinze imikino irindwi(7) mu gihe Arsenal iri mu rugo yatsinze imikino 12. Uko amakipe aheruka kwitwara mu mikino itanu iheruka muri shampiyina bari gukinira uyu mwaka (2023-2024): Mu mikino itanu Arsenal iheruka gukina yatsinzemo itatu(3) inganya ibiri(2), aho yakiriyemo ibiri yatsinzemo umwe inganya undi. Man City mu mikino itanu iheruka gukina yatsinze ine itsindwa umukino umwe gusa. Arsenal kugeza ku munsi wa munani wa shampiyona yo na Tottenham Hotspurs ntiziratsindwa umukino n’umwe, mu gihe Man City bazakira yo imaze gutsindwa umukino umwe. Kugeza ubu Arsenal izigamye ibitego icyenda(9) naho Man City ikaba izigamye ibitego 12. Amakuru avugwa mu makipe: Ikipe ya Man City irasura Arsenal ku Cyumweru idafite Kevin De Bryne, umaze igihe afite imvune, gusa umutoza Pep Guardiola kuri uyu wa Gatanu yavuze ko azagaruka vuba, iyi kipe kandi izakina idafite Rodri ukina hagati wabonye ikarita y’umukini mu mukino uheruka kubahuza na Wolves, ndetse na John Stones umutoza na we yemeje ko atazagaragara kuri uyu mukino. Mu ikipe ya Arsenal haracyategerejwe niba Bukayo Saka wavunikiye mu mukino wa Champions League batsinzwe na Lens 2-1, hagati muri iki cyumweru ashobora kuzifashishwa kuri uyu mukino wa Man City. Undi witezwe ariko bigoye ko yabanza mu kibuga nubwo yaba yagarutse ni Gbriel Martinelli, na we wavunikiye mu mukino wa Everton muri Nzeri. Myugariro Jurien Timber afite imvune y’igihe kirekire, ariko Thomas Partey aritezwe kuko yari ku ntebe y’abasimbura mu mukino wa Champions League. Umukino uteganyijwe ku Cyumweru saa kumi n’imwe n’igice z’umugoroba. Umunyamakuru @UwimanaJeanJul1

Hafashwe ingamba zo guhangana n’ikibazo cyo guhagarikirwa inkunga. Ingengo y’imari ya Leta y’umwaka wa 2012-2013 irarenga tiriyali imwe na miliyoni 375. Ubwo yatangizaga umunsi w’abasora muri uyu mwaka, Minisitiri w’imari n’igenamigambi, John Rwangombwa, yatangaje ko uruhare rw’abikorera mu Rwanda ruzagera ku kigero cya 54%, kingana na miliyari zisaga 700 z’amafaranga y’u Rwanda. Minisitiri Rwangombwa yanatangaje ko hagiyeho ikigega kizajya gishyirwamo intwererano yo kunganira ingengo y’imari ya Leta cyitwa “Agaciro development fund”. Perezida wa Sena y’u Rwanda, Dr Jean Damascene Ntawukuriryayo yashimangiye ishyirwaho ryihuse ry’icyo kigega, mu kiganiro yagiranye n’abanyamakuru kuri uyu wa kabiri tariki 07/08/2012. Umukuru wa Sena yagize ati: “Tugiye kwihutisha cyane ishyirwaho rya ‘Fond de solidarite’, kuko na mbere y’uko abaterankunga batangaza ko bashobora guhagarika imfashanyo bageneraga u Rwanda, twari twabyemeranyijweho mu mwiherero w’ubushize ko icyo kigega kizajyaho.” Abagize Inteko ishinga amategeko bongeraho ko hari itegeko risaba imisoro ibigo cyangwa imiryango inyuranye itari isanzwe isora, harimo na za kaminuza zose, zaba izigenga cyangwa iza Leta. Ubwo yifatanyaga n’abaturage b’akarere ka Burera kubaka amashuri yangijwe n’imyuzure, mu muganda usoza ukwezi gushize, Ministiri w’Intebe, Dr Pierre Damien Habumuremyi, nawe yasabye abaturage kurushaho gukora amasaha menshi cyane ku munsi, ndetse no kubyaza umusaruro mwinshi ibikorwa rusange nk’umuganda. Indi gahunda ihoraho yo kunganira ingengo y’imari ya Leta iherutse gutangazwa n’umukuru w’Itorero ry’igihugu, Boniface Rucagu, ni uko buri munyeshuri urangije amashuri yisumbuye agomba kuzajya amara amezi arindwi ari umukorerabushake mu mirimo rusange inyuranye. Minisitiri John Rwangombwa we arema agatima Abanyarwanda, aho avuga ko amahanga afite ibikabyo mu byo avuga kurusha gushyira mu bikorwa, kuko ngo inkunga yatangajwe ko ishobora guhagarikwa itagera no kuri 1/10 cy’ingengo y’imari. Bimwe mu bihugu bitera inkunga u Rwanda bihamya ko bitayihagaritse nk’uko bivugwa, ahubwo ngo bishobora kuyikererezaho gato. Ibihugu bivuga bityo birimo Ubuholandi. Ambasaderi wabwo mu Rwanda ushoje igihe, Frans Makken yatangaje ko igihugu cye kitahagaritse inkunga, ahubwo ko bagitegereje ibizava muri raporo ya nyuma y’Umuryango w’Abibumbye, izatangazwa mu kwezi k’ugushyingo, ku ruhare u Rwanda ruregwa mu ntambara ibera muri Kongo. Simon Kamuzinzi

Musa akoranya Abisiraheli bose, arababwira ati: “Nimwumve ibyo Uhoraho yategetse ko mukurikiza. Mu cyumweru hari iminsi itandatu yo gukora, naho umunsi wa karindwi ni isabato yeguriwe Uhoraho, mugomba kuruhuka. Umuntu wese uzakora kuri uwo munsi azicwe. Ku isabato ntimugacane umuriro aho muri hose.” Musa abwira Abisiraheli bose ati: “Nimwumve ibyo Uhoraho yabategetse. Nimuhe Uhoraho umusanzu. Abafite umutima mwiza bose bawumuzanire. Muzazane izahabu n'ifeza n'umuringa, muzazane imyenda y'isine n'iy'umuhemba n'iy'umutuku, n'iy'umweru n'iy'ubwoya bw'ihene, muzazane impu z'intama zizigishijwe ibara ry'umutuku n'izindi mpu z'agaciro, muzazane n'imbaho z'iminyinya. Muzazane amavuta acanwa mu matara, n'imibavu ikoreshwa mu mavuta yo gusīga n'imibavu yoswa. Muzazane amabuye ya onigisi n'andi mabuye y'agaciro, yo gutāka igishura cy'umutambyi n'agafuka ko mu gituza cye. “Abanyabukorikori bose muri mwe bazaze bakore imirimo Uhoraho yategetse. Ibyo bazakora ni ibi: Ihema n'ibyo kurisakara n'udukonzo twaryo, n'ibizingiti n'imbariro zo kubifatanya, n'inkingi zaryo n'ibirenge byazo. Isanduku n'imijishi yayo n'igipfundikizo cyayo, n'umwenda wo kuyikingira. Ameza n'imijishi yayo n'ibikoresho byayo, n'imigati iturwa Uhoraho. Igitereko cy'amatara n'ibikoresho byacyo, n'amatara n'amavuta yo gucana. Igicaniro n'imijishi yacyo n'amavuta yo gusīga n'imibavu yoswa, n'umwenda wo gukinga ku muryango w'Ihema. Urutambiro n'akazitiro k'akayunguruzo karwo k'umuringa, n'imijishi yarwo n'ibikoresho byarwo byose, n'igikarabiro n'igitereko cyacyo. Imyenda yo kubakisha urugo n'inkingi zarwo n'ibirenge byazo, n'umwenda wo gukinga ku irembo ry'urugo. Imambo z'Ihema n'iz'urugo n'imigozi. Imyambaro iboshywe y'abazakora mu Ihema harimo iyagenewe Aroni, n'iyo abahungu be bazajya bambara bakora umurimo w'ubutambyi.” Musa amaze kuvuga atyo, Abisiraheli bose barataha. Abafite umutima mwiza bose kandi babishaka, bazanira Uhoraho umusanzu wo kubaka Ihema ry'ibonaniro, no gukora ibijyana na ryo no kudoda imyambaro y'abatambyi. Abagabo n'abagore babishaka bazana ibikwasi n'amaherena n'impeta n'imikufi, n'ibindi byose bikozwe mu izahabu, babitura Uhoraho. Abari bafite imyenda y'isine n'iy'umuhemba n'iy'umutuku, n'iy'umweru n'iy'ubwoya bw'ihene, n'impu z'intama zizigishijwe ibara ry'umutuku n'izindi mpu z'agaciro, barabizana. Abandi bazaniye Uhoraho umusanzu w'ifeza n'umuringa. Abari bafite imbaho z'iminyinya n'ibindi byakoreshwa muri uwo mushinga, na bo barabizana. Mu bagore bazobereye mu mwuga wo kuboha imyenda, bamwe bakaraga ubododo bw'isine n'ubw'umuhemba, n'ubw'umutuku n'ubw'umweru barabuzana, naho abandi bahitamo gukaraga ubwoya bw'ihene. Abatware na bo bazana amabuye ya onigisi n'andi mabuye y'agaciro, yo gutāka igishura cy'umutambyi n'agafuka ko mu gituza cye. Bazana n'imibavu n'amavuta yo gucana n'amavuta yo gusīga, n'imibavu yoswa. Abisiraheli bose bafite umutima mwiza kandi babishaka, ari abagabo ari n'abagore, baha Uhoraho umusanzu kugira ngo imirimo yategetse Musa ikorwe. Musa abwira Abisiraheli ati: “Uhoraho yitoranyirije Besalēli mwene Uri akaba n'umwuzukuru wa Huri, wo mu muryango wa Yuda. Yamwujujemo Mwuka we kugira ngo agire ubuhanga n'ubuhanzi n'ubumenyi. Azi ubukorikori bwinshi: azi gukora ibishushanyombonera no gucura izahabu n'ifeza n'umuringa, azi kubāza amabuye y'agaciro no kuyatāka, azi no kubāza ibiti, azi n'indi myuga yose y'ubukorikori. Kandi we na Oholiyabu mwene Ahisamaki wo mu muryango wa Dani, Uhoraho yabahaye impano yo kwigisha ubwo bukorikori. Yabahaye ubuhanga bwo gukora imirimo inyuranye: kubāza amabuye no kuboha no gufumisha ubudodo bw'isine n'ubw'umuhemba, n'ubw'umutuku n'ubw'umweru no gukora ibishushanyombonera. Bazi ubukorikori bwose.

Ubushashatsi bwa ARIPES bwerekanye ko amakoperative afitiye runini abaturage. Abagize ARIPES bavuga ko abahinzi bakwiye kwibumbira mu makoperative kuko aribwo buryo bwo kubona umusaruro uhagije, maze bagatera imbere ku giti cyabo ndetse bakanateza imbere aho batuhe muri rusange. Ibi byavugiwe mu nama y’ihuriro ry’amashuri makuru na za kaminuza byigenga byo mu Rwanda (ARIPES) yabereye mu ishuri gatolika rya Kabgayi ICK tariki 25/11/2012. Ubu bushakashatsi bwakozwe kuva mu mwaka wa 2007 kugeza muri uyu mwaka wa 2012 bwakorewe mu makoperative yo ntara y’Amajyepfo ndetse n’intara y’Uburasirazuba mu turere tune aritwo Muhanga, Kamonyi, Rwamagana na Ngoma. Hari bamwe mu bahinzi bakunze kuvuga ko kwibumbira mu makoperative ari ugukorera abayobozi bayo. Ibi bigatuma badasobanukirwa n’ibyiza bya koperative. Abbé Dr Niyibizi Déogratias, akuriye ihuriro ry’abayobozi ba za kaminuza byigenga abona mwene abo baturage baba bibeshya cyane kuko ubu bushakashatsi bugaraza ko aba batekereza uku kandi bakaba bagifite imyumvire yo kwanga amakoperative badatera imbere. Aba bashakashatsi bagaragaje ko mu makoperative abaturage batizanya ingufu kuko haba hari ababa barabonye amahugurwa bakayageza ku bandi bityo abakoraga ibikorwa byabo mu mwijima bagafashwa n’abandi. Akenshi ubushakatsi bukunzwe gukorwa usanga buguma mu bitabo cyangwa se mu masomero. Abarimu mu makaminuza zigenga bakoze ubu bushakashatsi bo, baravuga ko ibyavuye mu bushakashatsi bwabo, buzagera ku buturage bo hasi bugashyirwa mu bikorwa. Prof. Nathan Kanuma ni umwe mu barimu bakoze ubwo bushakashatsi, avuga ko iyo bakoze ubushakashatsi ari mu rwego rwo gufasha abafata ibyemezo. Abafata ibyemezo bagendera ku bushakashatsi kugira ngo barebe ahari ibibazo hagaragajwe n’ubushakashatsi kugira ngo babe bahibanda. Ihuriro ry’amashuri makuru na zakaminuza byigenga (ARIPES) rigizwe n’amakaminuza agera ku icumi yo mu Rwanda, rikaba ryatangiye mu mwaka wi 2004. Gerard GITOLI Mbabazi

RAPORO YA 12 | Mu gihe muri Ukraine intambara ikomeje abavandimwe na bashiki bacu bakomeje kugaragarizanya urukundo. Guhera ku itariki ya 23 kugeza ku ya 31 Nyakanga, hari ababwiriza bari muri Ukraine n’abahungiye mu bindi bihugu, babatirijwe muikoraniro ry’iminsi itatu ryo mu mwaka wa 2022 rifite umutwe uvuga ngo: “Duharanire amahoro. Ku itariki ya 2 Kanama hari hamaze kubatizwa abantu 1.113 bakomoka muri Ukraine. Hari umuvandimwe wo muri Ukraine wagize ati: “Intambara ntishobora guhagarika umurimo wacu wo guhindura abantu abigishwa, nk’uko Yesu yabisezeranyije agira ati:‘ndi kumwe namwe iminsi yose.’”—Matayo 28:20. Twishimiye kubagezaho inkuru z’ibyabaye zishimishije. Natalia afite imyaka 63 akomoka muri Kreminna, mu gace ka Luhansk. We n’umukobwa we batangiye kwigana Bibiliya n’Abahamya ba Yehova ahagana mu mwaka wa 1990. Umukobwa we yagize amajyambere maze arabatizwa, ariko Natalia we ntiyigeze abatizwa. Igihe intambara yatangiraga, hari umuryango w’Abahamya ba Yehova watwaye Natalia bahungira mu gace karimo umutekano. Bamucumbikiye ku Nzu y’Ubwami iri Ivano-Frankivsk. Natalia yaravuze ati: “Kubera ko hamaze igihe haturika ibisasu byinshi, sinaherukaga guseka. Ariko abavandimwe na bashiki bacu bangaragarije urukundo nyakuri. Sinari niteze ko bari kunyitaho bigeze aha. Icyo gihe urukundo nakundaga Yehova rwari rwaracogoye. Nasomaga BibiIiya cyane. Hari mushiki wacu wansabye kunyigisha Bibiliya akoresheje igitaboIshimire Ubuzima Iteka Ryose. Uwo mushiki wacu yaje ari impano iturutse kuri Yehova.” Natalia yongeyeho ati: “Nishimiye ko niyeguriye Yehova nkaba nabaye Umuhamya we. Nifuza kubaho numvira itegeko rikomeye cyane kurusha andi, ryo ‘gukunda Yehova Imana yanjye n’umutima wanjye wose n’ubugingo bwanjye bwose n’ubwenge bwanjye bwose.’”—Matayo 22:37. Olia uri muri Polonye afashe icyapa bakoze cy’ikoraniro rifite umutwe uvuga ngo: “Duharanire amahoro” Igihe intambara yatangiraga Olia ukomoka mu gace ka Cherkasy yari umubwiriza utarabatizwa. Ku itariki ya 6 Werurwe, we n’umukobwa we n’umwuzukuru we bahungiye muri Polonye. Olia yaravuze ati: “Twageze ino dufite udukapu two guhungana gusa. Ariko abavandimwe na bashiki bacu batwitayeho twese uko turi batatu. Ibyo byose byanyemeje ko umuryango wa Yehova wunze ubumwe kandi ko uyoborwa n’umwuka we. Ibyo bankoreye byatumye ndushaho kugira icyifuzo cyo kwegurira Yehova ubuzima bwanjye. Yamfashije mu bihe bikomeye none nanjye nifuza kumukorera no kumushimira.” Yulia ufite imyaka 18 akomoka mu gace ka Donetsk. Yakuriye mu muryango w’Abahamya ba Yehova ariko ntiyigeze agira amajyambere kugira ngo abatizwe. Aratubwira ibyamubayeho nyuma gato y’aho intambara itangiriye. Yaravuze ati: “Nari ndyamye hasi kandi nabonaga ko nshobora gupfa isaha iyo ari yo yose. Ahantu twari dutuye hose hari hasenyutse ariko njye n’umuryango wanjye twararokotse. Ibyo bimaze kutubaho, narasenze maze ntangira gutekereza ku mico ya Yehova, numvise andi hafi kandi sinongeye gushidikanya niba namwiyegurira. Yehova yashubije amasengesho yanjye kandi yanyeretse ko andi hafi. Nari nsanzwe nemera ko Imana ibaho gusa ariko ubu ndayikunda.” Yulia yabatijwe ku itariki ya 23 Nyakanga. David, ufite imyaka 11 ari mu Budage Igihe intambara yatangiraga muri Ukraine, David ufite imyaka 11 we n’abagize umuryango we bahungiye mu Budage. Yabaye umubwiriza utarabatizwa, igihe yari afite imyaka 9. Yifuza cyane kugera ku ntego yishyiriyeho. Yaravuze ati: “Nafashe umwanzuro wo kubatizwa kubera ko nkunda Yehova nkaba nifuza no kuba inshuti ye. Igihe nabatizwaga narishimye cyane, kubera ko nabaye umwe mu bagize umuryango mwiza wa Yehova. Nkunda kubwira abantu ibyerekeye Yehova n’umugambi afitiye abantu, ikindi nsigaje kugeraho ni ukuba umupayiniya. Nanone nifuza gufasha abavandimwe na bashiki bacu bo mu itorero kandi ntekereza kuzaba umukozi w’itorero. Indi ntego mfite ni iyo gukora kuri Beteli. Izo akaba ari inzozi nari mfite kuva mu mwaka wa 2018, igihe nasuraga ibiro by’ishami biri mu mugi wa Lviv.” Olena ukomoka mu mugi wa Kyiv yabaye umubwiriza utarabatizwa mu mwaka wa 2011. Yamaze imyaka icumi yarakonje. Mu mwaka wa 2020, abasaza b’itorero baramusuye, bamuha agatabo kitwaGarukira Yehova.Yaravuze ati: “Nongeye kwiga Bibiliya kandi nsubira mu materaniro. Icyakora, nyuma y’igihe gito narongeye ndabireka. Igihe intambara yateraga, Yehova yashubije amasengesho yanjye kandi byatumye mbona ko yandinze, akanyereka urukundo kandi akampa amahoro yo mu mutima. Nahungiye muri Rumaniya kandi mbonayo Abahamya. Bangaragarije urukundo kandi banyitaho ku buryo numvaga ari nk’aho Yehova anyorosa ikiringiti kugira ngo nta konja.” Olena yabatijwe ku itariki ya 23 Nyakanga. Olena yashoje agira ati: “Nshimira Yehova kuba yaranyihanganiye. Namenye ko burya mu ‘bintu byose, ngira imbaraga binyuze ku umpa imbaraga’”—Abafilipi 4:13. Imibare ikurikira yaturutse muri Ukraine ku itariki ya 2 Kamena 2022. Iyo mibare yamenyekanye kubera amakuru yatanzwe n’abavandimwe bari mu duce dutandukanye. Icyakora ishobora kugenda yiyongera kubera ko bigoye kumenya amakuru yose yo mu duce dutandukanye tw’icyo gihugu. Uko byifashe ku bavandimwe na bashiki bacu Hamaze gupfa ababwiriza 43 Hamaze gukomereka ababwiriza 97 Ababwiriza 22.568 barahunze bava mu byabo Amazu 586 yarasenyutse Amazu 613 yarangiritse bikabije Amazu 1.632 yarangiritse bidakabije Amazu y’Ubwami 5 yarasenyutse Amazu y’Ubwami 10 yarangiritse bikabije Amazu y’Ubwami 37 yarangiritse bidakabije Ibikorwa by’ubutabazi Muri Ukraine hashyizweho Komite Zishinzwe Ubutabazi 27 Abantu bagera ku 53.836 bafashijwe na Komite Zishinzwe Ubutabazi kubona aho kuba hatekanye Ababwiriza bagera ku 24.867 bahungiye mu bindi bihugu kandi barimo kwitabwaho na bene wabo hamwe na bagenzi babo bahuje ukwizera

Sezame. sezame birakize cyane mu myunyu ngugu. Manyeziyumu, ubutare, potasiyumu, Vitamines zo mu bwoko bwa A, B,C. Urugimbu rwa byo ni rwiza, bifite isukari nziza, n'inyubaka-mubiri ziri hagati ya 16-27%. Birakize mu byitwa soufre ishinzwe kwica uburozi buri mu maraso mu buryo rusange cyane cyane mu mwijima bitewe n'uko sezame n'ubunyobwa bikungahaye mu ntunga-mubiri, ni byiza kurya nkeya kuko zibaye nyinshi zaburagiza imyanya ishinzwe kunoza ibyo kurya. Mu ngano zisanzwe harimo inyubaka-mubiri 11,5%, umumero wa zo ukagira 28%.

Nsengiyumva François (Igisupusupu) ararekuwe. Rwemeje ibi nyuma y’uko rusanze ibimenyetso byatanzwe n’Ubushinjacyaha nk’impamvu nkomezacyaha ku buryo yaburana afunze nta shingiro zifite. Ku wa kabiri tariki ya 24 Kanama nibwo urukiko rwisumbuye rwa Nyagatare hifashishijwe ikoranabuhanga rwari rwumvise ubujurire bwe ku cyemezo cyari cyafashwe n’urukiko rwibanze rwa Kiramuruzi cyo kumufunga iminsi 30 y’agateganyo. Nsengiyumva François Igisupusupu akurikiranyweho icyaha cyo gusambanya umwana w’umukobwa w’imyaka 13 n’icyo gukoresha umwana imirimo ivunanye, aho yari yaramugize umukozi wo mu rugo. Ni icyemezo yahise ajuririra mu rukiko rwisumbuye rwa Nyagatare, umwanzuro ukaba wasomwe ku gicamunsi cyo kuri uyu wa Kane, yemererwa kurekurwa akazajya aburana adafunze. Umunyamakuru @ SEBASAZAGEmman1

Huye: PIASS yatanze umuganda wo kunoza ireme ry’uburezi mu Karere. Bahugurwa aba bayobozi baganirijwe ku gutegura amasomo, kumenya uko baganiriza abana hagamijwe ko ireme ry’uburezi ryifuzwa mu myigishirize yo mu Rwanda rigerwaho, nk’uko bivugwa na Prof. Viateur Ndikumana, umuyobozi mukuru wungirije ushinzwe amasomo muri iri shuri ry’Abaporotesitanti. Ati “Amasaha atatu twamaranye twaganiriye ku myigishirize mishyashya, isaba ko umwana yiga ikintu ashobora no gukora. Twabafashije kuzirikana ko umwana agomba kumvwa, yatsindwa ikizamini agasobanurirwa ibyo yishe, kuko ari byo bimufasha kwivugurura.” Abayobozi b’ibigo banibukijwe ko abarimu bagomba guteganya uko bazigisha, hanyuma hakabaho kugenzura niba barabigezeho, ndetse n’uwagenzuwe akagaragarizwa uko yabonywe mu buryo bumwubaka. Abitabiriye uyu muganda bavuga ko ibyinshi mu byo baganiriyeho bari basanzwe babizi, ariko ko guhura bakabiganira byatumye bibuka ibyo bari baribagiwe, kandi ngo bazarushaho kubikora neza, nk’uko bivugwa na Louis Sinamenye, umuyobozi ushinzwe amasomo ku ishuri Butare Catholique. Ati “Uburyo bushyashya bw’imyigishirize twari dusanzwe tubwifashisha, buri wese ariko akabikora uko abyumva. Kubyumva kimwe bizatuma turushaho kugera neza ku ntego yo gutuma umwana yumva neza mwalimu.” Na none ariko, ngo batashye bagifite byinshi bifuza kuganiraho, bityo bakaba bifuza ko umuganda nk’uyunguyu bazongera kuwuhabwa. Umuyobozi w’uburezi mu Murenge wa Ngoma, Domina Usanase, yashimye uyu muganda ishuri PIAAS ryabahaye kuko ngo byamwibukije ko ibigo by’amashuri bishobora kwishakira ibisubizo ku ngorane zimwe na zimwe. Ati “Ubungubu twigisha mu Cyongereza. Hari abarimu bamwe na bamwe batabishobora neza. Hazajya habaho guhugurana hagati y’abarimu, bamwe batange amasomo y’icyitegererezo, bagenzi babo babarebereho.” Abayobozi bazajya bagena umwanya wo guhugurana, banashakishe ibikoresho, ibyo batabasha kubona babikorere ubuvugizi. Ubuyobozi bw’ishuri rikuru PIASS buvuga ko bwatekereje ku gutanga bene uyu muganda kuko bwabonaga hari igihe nk’umudogiteri afata igitiyo, isuka cyangwa kupakupa, akajya mu muganda rusange, ariko akavayo nta gikorwa kigaragara akoze nyamara yashoboraga gutanga ku bumenyi afite akagira umumaro kurusha. Ibi binajyanye na gahunda yashyizweho kuva mu mwaka ushize w’ingengo y’imari, 2017-2018, ivuga ko abantu bashobora gutanga umuganda ujyanye n’ibyo basanzwe bakora, byagirira umumaro abantu benshi. Muri PIASS ni ubwa mbere bene uyu muganda ubaye. Wateguwe n’ishami ry’uburezi, kandi bizakomeza. Ndetse ubuyobozi bw’iri shuri ngo bwasabye n’andi mashami kwiga ku kuntu yajya atanga bene uyu muganda. Umunyamakuru @ JoyeuseC

Ibintu 5 Obama yakoze agamije kunaniza Trump. Perezida wa Leta Zunze Ubumwe za Amerika ucyuye igihe, Barack Obama asigaje igihe kitageze ku kwezi ngo yimukire Donald Trump muri White House.Obama na Trump ntibumvikana ku bintu bitandukanye bijyanye n’ahazaza ha politiki ya USA, cyane cyane ku burenganzira bw’amadini, ubwo kuvanamo inda, abimukira n’imihindagukire y’ibihe.Muri iyi minsi ya nyuma y’ubuyobozi, Obama ari gukora iyo bwabaga ngo arinde imitekerereze ye n’ishyaka ry’abademokarate kugira ngo ananize Trump azabure aho ahera (...)Perezida wa Leta Zunze Ubumwe za Amerika ucyuye igihe, Barack Obama asigaje igihe kitageze ku kwezi ngo yimukire Donald Trump muri White House.Obama na Trump ntibumvikana ku bintu bitandukanye bijyanye n’ahazaza ha politiki ya USA, cyane cyane ku burenganzira bw’amadini, ubwo kuvanamo inda, abimukira n’imihindagukire y’ibihe.Muri iyi minsi ya nyuma y’ubuyobozi, Obama ari gukora iyo bwabaga ngo arinde imitekerereze ye n’ishyaka ry’abademokarate kugira ngo ananize Trump azabure aho ahera ayisenya.Hari ibyo Perezida Brack Obama na Donald Trump batavugaho rumweIbi ni ibintu bitanu Obama amaze gukora:1. Yashyize umukono ku itegeko rirengera abavuga ko Imana itabaho (abahakanamana)Itegeko ryiswe HR 15 riha uburenganzira busesuye abatemera Imana n’abafite amadini y’inzaduka (n’abasenga shitani)2. Yabujije icukurwa rya peteroli mu nyanja ya Atlantic na ArcticNubwo Trump ashobora kuzasubizaho impaka ku icukurwa rya peteroli muri izo nyanja, Obama yamaze gushyira umukono ku itegeko ribibuza kuko byangiza ikirere.Obama yisunze itegeko ryo mu 1953 rirengera ibidukikije ku nkombe z’amazi n’inyanja USA ifitemo amazi, abuza ko Leta ya USA yongera gucukura iyo peteroli kuko byohereza ibyuka bihumanya ikirere.3. Yaburijemo umugambi wo kwandika Abayisilamu mu gitabo cyihariye cy’irangamimerereUbuyobozi bwa Trump bwari bwatangaje ko buzabarura Abayisilamu baba muri USA bakandikwa mu gitabo cy’irangamimerere cyihariye.Ariko Obama ashaka ko azava ku butegetsi kwandika abaturage abo ari bo bose mu gitabo cy’irangamirere byaravuyeho burundu.4. Yahaye imbabazi impfungwa 231 aba Perezida wa mbere uhaye benshi imbabazi ku munsi umwe muri USAKu wa Mbere Obama yababariye abantu 78 agabanyiriza ibihano 153. Hari abandi 1937 basabye imbabazi kandi ashaka kubabarira benshi muri bo mu gihe akiri ku buyobozi kugira ngo ubuyobozi bwa Trump bwitezweho kutazaba butagira impuhwe butazabasanga.5. Yarangije kunoza itegeko ryemerera Leta gutera inkunga amavuriro yo kuvanamo indaObama yagerageje kwemeza itegeko rizashyirwa mu bikorwa harabura iminsi ibiri ngo Trump ajye ku butegetsi; ritegeka Leta zigize USA gukomeza gutanga amafaranga yo gutera inkunga amavuriro avanamo inda.Ibi bikorwa bya Obama bishobora kuburizwamoKuko ishyaka ry’Abarepubulikani ari naryo Trump arimo, ribinyujije muri depite Darell Issa ryamaze gutanga umushinga w’itegeko witwa “Midnight Rules Relief Act” rizabemerera kuvanaho amategeko n’amabwiriza Obama azaba yarashyizeho mu minsi 60 yanyuma ari ku butegetsi (ni ukuvuga kuva mu Gushyingo 2016.)

Gatsibo: Amashuri ya nine years yatsinze kurusha ay’ikitegererezo. Abavuga ko amashuri y’uburezi bw’ibanze adatsindisha sibyo kuko abana biga muri ayo mashuri n’abiga mu y’icyitegererezo bigishwa n’abafite ubumenyi bungana ahubwo abana batsinda kubera gukurikiranwa mu masomo; nk’uko bisobanurwa n’ umuyobozi ushinzwe uburezi mu karere ka Gatsibo, Rutebuka Frederic. Yemeza ko n’umwana wiga ataha akurikiranwe n’ababyeyi ashobora gutsinda kurusha uba mu kigo. Ku ijanisha, mu mashuri abanza imitsindire iri ku kigero cya 74%, icyiciro rusange cy’amashuri yisumbuye kiri kuri 80% naho icyiciro gisoza amashuri yisumbuye kiri kuri 85%. Nubwo mu karere ka Gatsibo nta kigo kigeze kiza mu myanya ya mbere mu gihugu, hashoboye kuboneka abana batsinze mu ba mbere mu gihugu mu cyiciro rusange cy’amashuri yisumbuye (tronc-commun) naho mu ikiciro gisoza amashuri yisumbuye habonetse abana babashije kugeza ku manota 55. Mu mashuri y’imyuga, akarere ka Gatsibo kaje ku mwanya wa kane mu gihugu hose, no ku mwanya wa mbere mu ntara y’Iburasirazuba. Akarere ka Gatsibo ntikabashije kuza mu myanya ya mbere ku rwego rw’igihugu kubera ko abana badasubira mu masomo nijoro bitewe nuko akarere nta mashanyarazi kagira ndetse n’ikibazo cyo kwiga mu cyongereza kikigora abanyeshuri n’abarimu; nk’uko umuyobozi ushinzwe uburezi muri Gatsibo yabisobanuye. Sylidio Sebuharara

hashorwa imari mu bantu, hatezwa imbere ibikorwa remezo by'ibanze , ndetse hanagurwa uburyo bwo kubona serivisi zitandukanye. Kuva mu 2000, u Rwanda rwagize impinduka zihuse mu mibereho n'ubukungu ndetse n'ubwiyongere bw'abaturage. Umusaruro mbumbe nyawo w'igihugu (GDP) mu gihe cya 2007-2017 wavuye kuri tiriyari 3,26 z'amafaranga y'u Rwanda ugera kuri tiriyari 6,69 cyangwa ku mpuzandengo ya 7.45% ku mwaka42. Ubukene bwaragabanutse buva kuri 77% mu 2001 bugera kuri 55% muri 2017, mu gihe icyizere cyo kubaho igihe cyo kuvuka cyazamutse kiva kuri 29 hagati mu myaka ya 1990 igera kuri 69 muri 2019. Umubare w'abana bapfa babyara wagabanutse uva ku 1,270 ku 100 .000 bavutse ari bazima mu myaka ya za 90 ugera kuri 290 muri 2019. Igipimo cy'ubusumbane ku cyemewe, igipimo cya Gini, cyaragabanutse kiva kuri 0,52 muri 2006 kigera kuri 0,43 muri 20174°. Nanone, muri 2015, Ikigo cy'lgihugu cy'lbarurishamibare mu Rwanda (NISR) cyatangaje ko abaturage bakora (imyaka 16 no hejuru yayo) mu Rwanda ari miliyoni 6,4 barimo abagore bangana na 54% n'abagabo bangana na 46%. Ubuhinzi n'urwego rukomeye rw'ubukungu bw'u Rwanda kandi bwatanze umusanzu wa 26% ku Musaruro mbumbe w'igihugu (GDP) mu mwaka wa 202044 aho ingo zigera kuri 90% zikora ubuhinzi bw'ibihingwa ngandurarugo, cyane cyane mu masambu mato atacyera kubera kuyahinga buri gihe. Uru rwego rukoresha hejuru ya 64% by'abaturage bakora kandi rurangwa n'umusaruro muke n'agaciro gake mu bukungu45. Imiryango myinshi yo mu Rwanda ubuzima bwayo bushingiye ku buhinzi mu bijyanye n'ibiribwa no kwinjiza amafaranga. Serivisi n'ubukerarugendo ni ingenzi mu kuzamura ubukungu mu Rwanda, zatanze 15.1 % ku Musaruro Mbumbe w'Igihugu (GDP) muri 2019. Ibice by'ingenzi bya serivisi bikura birimo amabanki, serivisi z'ubwishingizi, n'izo gutwara abantu. Serivisi zohereza ibintu mu mahanga ziyongereyeho 10% ku mwaka hagati ya 2009 na 2014. Urwego rw'ingendo (harimo n'ubukerarugendo) rwongeye imigabane yarwo ya serivisi zose zo kohereza ibintu mu mahanga mu myaka ishize ya vuba aha. Muri 2019, ubukerarugendo bwinjije miliyoni 498 z'amadolari ya Amerika (bwiyongeyeho 17% guhera muri 2018) bingana na 50,1% by'ibyoherezwa mu mahanga byose. Nubwo hari iterambere rikomeye kuva mu 2000, ubukene bukomeje kwiyongera no gukwirakwira. Muri rusange, 38,2% by'abaturage babaho mu bukene naho 16% baba mu bukene bukabije46. Ishusho y'ubukene mu Rwanda igaragaza ko abagore bibasiwe n'ubukene kurusha abagabo, aho 47% by'ingo ziyobowe n'abagore bakennye ugereranije na 44.9% by'ingo zose. Kimwe no mu bihugu byinshi, ubukene bufite ibipimo bishingiye ku hantu by'ingenzi. Ingo zo mu cyaro zikubye inshuro zirenga ebyiri kuba mu bukene n'ubukene bukabije kuruta ingo zo mu mijyi. Imbonerahamwe 4 irerekana ijanisha ry'abaturage babayeho mu bukene n'ubukene bukabije muri 2016/2017. Imbonerahamwe 4. Ubukene n'ubukene bukabije mu Rwanda 4.5. Uko Imibereho n'ubukungu byifashe mu Isunzu rya Congo Nili Uturere twa mu Ntara y'lburengerazuba n'iy'Amajyepfo mu karere k' Isunzu rya Congo Nili dufite umubare munini w'ubukene n'ubukene bukabije mu gihugu (Igishushanyo 9). Tumwe muri utwo turere kandi dufite ibipimo byo hejuru by'igwingira rigaragara.48 Ibikorwa by'ingenzi by'ubukungu mu karere k' Isunzu rya Congo Nili birimo ubukerarugendo, ubuhinzi n'ubucukuzi bw'amabuye y'agaciro. Ibihingwa nyamukuru birimo ikawa n'icyayi, igitoki, ibigori, ibishyimbo, imyumbati n'ibijumba. Ingo nyinshi zo mu cyaro ni abahinzi-borozi bato bato bahinga ibishyimbo, ibigori, ibirayi n'ibijumba ahantu h'ubutumburuke buri hejuru n'amasaka, igitoki, imyumbati, n'ibishyimbo ku butumburuke buri hasi. Ibihingwa by'ibanze ngendabukungu birimo icyayi n'ikawa; guhinga ibihingwa byoherezwa mu mahanga biriyongera kandi imirima y'icyayi iri kwaguka. Ibigo bimwe by'ubucuruzi, nk'inganda z'icyayi, bihuza abahinzi baho binyuze muri gahunda yo guhinga no gusagurira amasoko. Abahinzi kandi bakora amakoperative yo gukusanya, koza no kugurisha ikawa, harimo n'umwihariko w'ikawa ya Arabica Bourbon. Icyerekezo cy'ikigereranyo ngenderwaho cy'ikirere cyerekana ahantu heza ho guhinga ikawa ya Arabica mu Rwanda hashobora

Filime “Ca inkoni izamba” y’Abanyarwanda n’Abarundi igiye gusohoka. Isaie Kalinda, umwe mu bashinze Kigali-Buja Film Production Ltd irimo gutegura iyo filime yabidutangarije agira ati “Ubu ahantu igeze turi kuyikosora tuyinonosora, mbese irenda kugera ku musozo kuko gufata amashusho byo byararangiye. Tugiye gutangira kuyamamaza.” Yakomeje adutangariza ko bifuza ko izajya hanze muri Kanama 2016 kandi igacuruzwa bya kinyamwuga. Fleury Ndayirukiy,e ufatanyije na Isaie Kalinda muri Kigali-Buja Film Production Ltd, na we yaduhamirije ko imirimo yo gutunganya iyi filime igeze kure aho hatagize igihiduka ngo izaba iri hanze mu kwezi kwa gatandatu k’uyu mwaka Fleury Ndayirukiye wagize igitekerezo cyo kwegera mugenzi we w’Umunyarwanda Isaie Kalinda bagashinga iriya kompanyi iri gutegura iyi filime, ni umusore w’Umurundi wahungiye mu Rwanda kuva muri Gicurasi 2015. Asanzwe ari umwe mu bakinnyi bakomeye ba filime mu Burundi, wanegukanye ibihembo muri FESTICAB (Festival International du Cinéma et de l’Audiovisuel du Burundi). Aganira na Kigali Today, Fleury yagize ati “Naratekereje nti reka dukore film tugaragaze ko ibyo batekereza ko turimo atari byo turimo, kandi dufatanyije n’Abanyarwanda tubashe kubona ubushobozi bwo gusura bagenzi bacu mu nkambi”. Yakomeje atubwira ko bizanatuma abakinnyi batungwa n’impano zabo aho kujya mu ngeso mbi. Abakinnyi b’Abarundi bose bari mu Rwanda barimo Danny, Deborah, Bella na Julienne bazagaragara muri iyi filime. Bamwe mu Banyarwanda b’ibyamamare bazagaragaramo harimo Kayumba uzwi nka Manzi muri filime “Amarira y’Urukundo”, Irunga uzwi nka Pastor Fake, Maman Bonny wamenyekanye cyane mu “Intare y’Ingore”, Maman Rosine muri filime “Intare y’Ingore” n’abandi banyuranye. Umushinga wo gukora iyi filime watangiye mu Ntangiriro z’ukwezi kwa Werurwe 2016.

Gen. Mubaraka asanga abafite ingengabitekerezo ya jenoside bakwiye gusengerwa. Gen Mubaraka Muganga, Umuyobozi w’Ingabo mu Mujyi wa Kigali no mu Ntara y’Uburasirazuba,asanga abagifite ingengabitekerezo ya jenoside bakwiye gusengerwa bagaca ukubiri na yo kuko ku bwe bapfuye bahagaze.Ibi yabitangarije mu karere ka Nyagatare mu Murenge wa Karangazi ubwo hasozwaga ibikorwa bimara igihe cy’ukwezi bya AERG na GAERG bizwi nka AERG & GAERG week byasorejwe mu rwuri rwabo.Yasabye ubyiruko ko abazajya babona bene abo bantu bagifite ingengabitekerezo ya jenoside ntawe (...)Gen Mubaraka Muganga, Umuyobozi w’Ingabo mu Mujyi wa Kigali no mu Ntara y’Uburasirazuba,asanga abagifite ingengabitekerezo ya jenoside bakwiye gusengerwa bagaca ukubiri na yo kuko ku bwe bapfuye bahagaze.Ibi yabitangarije mu karere ka Nyagatare mu Murenge wa Karangazi ubwo hasozwaga ibikorwa bimara igihe cy’ukwezi bya AERG na GAERG bizwi nka AERG & GAERG week byasorejwe mu rwuri rwabo.Yasabye ubyiruko ko abazajya babona bene abo bantu bagifite ingengabitekerezo ya jenoside ntawe badakwiye kubataho igihe kuko nta mwanya bafite mu muryango nyarwanda.Ati“Abo bantu bandi bagitekereza nabi, abagaragaraho ingengabitekerezo ya Jenoside bananiwe kuvamo, njye bariya sinjya mbatindaho. Ubonye umuntu afite ingengabitekerezo icyo wakora gusa ni ukumusengera kuko aba yarapfuye ahagaze, asigaje umunwa gusa wo kuvuga nk’ibyo nta kindi yakora. Anagutunze urutoki twe twashomereye tuba tubonye ibiraka. Abivuze ubyumva tera urutambwe ujya imbere umwihorere. Uretse kwimanika agapfa cyangwa agaceceka, abivuze ubyumva jya ucira wigendere kuko ni nko gushaka ngo akugweho gusa.”Minisitiri Uwacu Julienne w’Umuco na Siporo, yasabye aba bagize AERG na GAERG gukaza ingufu mu guhangana n’abagifite ingengabitekerezo ya Jenoside.Yavuze ko mu gihe cyo kwibuka abafite ingengabitekerezo ya Jenoside ari bwo bayikwirakwiza, uru rubyiruko rukaba rukwiye gufasha mu guhangana na bo bacyifuza kuroga abantu ndetse bakanabwira Isi n’amahanga amateka y’u Rwanda kandi bagashimangira ko ibibi byabaye bitazongera kubaho ukundi.Prof Dusingizemungu Jean Pierre, Umuyobozi wa Ibuka, yahamagariye aba barokotse Jenoside kwiga bashyizeho umwete kandi bashakisha ibisubiza ibibazo igihugu gifite, ndetse anifuza ko abarimu bigisha amateka mu mashuri cyane avuga kuri Jenoside yakorewe abatutsi bajya bayigisha aho kohereza abana kubaza ababyeyi babo kuko byagaragaye ko hakiri ababyeyi baroga abana.Yongeyeho ko aba barimu bajya bunganirwa n’abandi baturage bazi amateka babayemo ndetse no mu mashuri aya masomo agaherekezwa no gusura inzibutso.Yemeza ko abarokotse Jenoside babonye urupfu kuko bakorewe jenoside, bityo bakaba ari nabo bazi agaciro k’ubumwe n’ubwiyunge kuko bazi ingaruka z’amacakubiri.Nk’ uko byatangajwe n’ Izuba rirashe, Ibikorwa bya AERG na GAERG byakozwe muri uyu mwaka harimo n’ibikenerwa byose mu ngendo bakora byatwaye amafaranga y’u Rwanda angana na miliyoni128.Ibikorwa bikorerwa mu rwuri rungana na hegitari 130 bahawe na Perezida wa Repubulika ari byo ubworozi bw’inka n’ihene ndetse n’ubuhinzi bw’urutoki n’ibigori bibinjiriza angana na miliyoni 120 ku mwaka.

Buri muryango ugira intwari zawo – CHENO. Urwego rushinzwe Intwari z’Igihugu, Imidari n’Impeta by’Ishimwe (CHENO) rwasobanuye ko ubutwari ari indangagaciro igaragara ahantu henshi ku Isi kandi ko buri muryango ugira intwari zawo. Byagarutsweho ejo ku wa Gatatu tariki 20 Ukuboza 2023 ku Kacyiru, ubwo hatangazwaga ko umunsi w’intwari wizihizwa tariki ya 01 Gashyantare buri mwaka, uzabanzirizwa n’ukwezi kwahariwe ubutwari. Ubuyobozi bwa CHENO buvuga ko ukwezi kwahariwe intwari uteganyijwe tariki 05 Mutarama 2024. Insanganyamatsiko igira iti ‘Ubutwari mu banyarwanda, agaciro kacu’. Rwaka Nicolas, Umuyobozi w’Ishami ry’Ubushakashasti muri CHENO, agira ati: “Buri muryango ugira uko ufata intwari zawo n’uburyo uzishimira. Hari ibihurirwaho n’imiryango myinshi, hakaba n’umwihariko wa buri muryango cyangwa buri gihugu”. Asobanura ko mu mateka ya vuba y’Isi, ubutwari bufatwa nko gutinyuka gukora ikintu gifitiye inyungu abandi, ukagikora mu bwitange kugera no ku rwego rwo gutanga ubuzima bwazo ziharanira ukuri n’ineza. Ati: “Mu Rwanda, ubutwari ni kimwe mu ndangagaciro zikomeye igihugu cyubakiyeho. Kuva mbere y’umwaduko w’abakoloni, u Rwanda rwahanzwe kandi rwagurwa n’intwari zitanze kugira ngo u Rwanda rube igihugu nyacyo”. CHENO isobanura ko ubutwari ari igikorwa umuntu akora ku bushake kikarangwa no kwitanga no kwigomwa inyungu zawe, bikagera no ku rwego rwo gutanga ubuzima bwawe. Ukora igikorwa cy’ubutwari abikora nta nyungu agamije, nta n’ibihembo ategereje. Rwaka yabwiye itangazamakuru ko ubutwari Abanyarwanda babukomora mu burere; uburere bwatangirwaga mu muryango no mu itorero. Mu gihe cy’urugamba rwo kubohora igihugu no guhagarika Jenoside yakorewe Abatutsi mu 1994, bitewe n’ibibazo by’imiyoborere mibi, ivangura n’itotezwa rya bamwe mu Banyarwanda, urubyiruko rw’Abanyarwanda biyemeje kubohora u Rwanda. Urugamba rwo kubohora u Rwanda rwaranzwe n’ubutwari, gukunda igihugu n’ubwitange buhebuje.

Mu myaka itatu u Rwanda ruraba rukoresha internet ya mbere igezweho ku isi. Amasezerano yasinywe kuri uyu wa mbere tariki 10/06/2013, ategerejweho kugeza ubu bwoko bwa internet ku baturage bagera kuri 95% mu Rwanda, nk’uko byemejwe na Minisitiri w’Urubyiruko mu ikoranabuhanga, Jean Philbert Nsengiyumva. Yagize ati: “Iri koranabuhanga rije guhindura byinshi kuko abantu kubona amakuru ntago bikigendera kuri Radiyo gusa, kuko icyuma cy’ikoranabuhanga cyose wagira nk’amaterefone n’ibindi byose nabyo bifasha mu gukwirakwiza. Kandi nk’uko byavuzwe 95% mu gihe kitarenze imyaka itatu bizaba bishobora gukoresha uyu murongo wa internet.” Ibi byanagarutsweho na Claire Akamanzi, umuyobozi w’agateganyo wa RDB, watangaje ko kuba iyi kompanyi ya mbere mu itumanaho muri Koreya ishoye imari yayo mu Rwanda, bigaragaza icyizere u Rwanda ruri gutanga ku rwego rw’isi mu bijyanye n’iterambere. Iyi kompanyi ifatanyije iryo shoramari na Leta y’u Rwanda, yizera ko n’ubwo idategereje inyungu mu gihe kiri munsi y’imyaka itanu, yizera ko yakoze ishoramari rirambye ku buryo mu myaka 25 bazaba bahagaze neza, nk’uko byemejwe na Yung Kim, uyiyobora. Amafaranga miliyari zirenga 80 niyo azashorwa muri uyu mushinga, uzakurikirwa no kubaka ubumenyi mu bakozi b’Abanyarwanda no guhanahana abahanga mu by’itumanaho. Emmanuel N. Hitimana

Bamukenyeje Rushorera Uyu mugani bawuca iyo bumvise umuntu bambuye twose cyangwa bamucuje agasigara iheruheru; ni bwo bavuga ngo: «Bamukenyeje Rushorera!» Waturutse i Burundi, ku ngoma ya Mutaga wa Mwezi. Mutaga yari afite abagore bitwa Inyenyeri zo ku Rutabo rwa Nkanda, n'Imiyumbu y'i Muganza w'i Ngara. Bukeye Mutaga araza inkera n'abatware be (Abaganwa); bahiga abagore beza. Mutaga ati «Mu Burundi n'ibindi bihugu duturanye mbarusha abagore beza». Abahungu, bati «Urabeshya nta we urusha abagore beza». Ubwo icyo abahungu babivugiraga ni uko bari bazi ko Mutaga afuha, bagashaka kumukaza ngo abazane babarore kuko batageraga ahagaragara. Mutaga yumvise amagambo y' abahungu aramushegesha; abwira abatware be, ati «Nimutange iminsi tuzerekaniraho abagore tumenye abarusha abandi». Abatware bati «Uku kwezi nigushira abagore bazahurire ibwami ku Rutabo rwa Nkanda tuberekane. Imihigo imaze kurangira, abatware barasezera bajya kuzana abagore babo kurutanwa n' aba Mutaga. Ukwezi kwegereje Mutaga atumiza Imiyumbu y'i Muganza baraza bateranira ku Rutabo rwa Nkanda; bategereje ko ukwezi gushira bagahura n'abagore b'abaganwa. Ubwo Mutaga aza mu bagore be, asanga bamwiteguye barimbye. Arabitegereza arabashima aranezerwa. Hakabamo umugore umwe witwa Niraba, ngo akaba mwiza cyane; mu gisingizo bamwitaga "Rusaro rwa nzi kwesa ruresaresa umusore mu museke bwajya gutandukana akamusogota isonga y'ururimi muka Mwezi". Hakabamo undi akitwa Nahimpera; na we ngo yari mwiza bitangaje: igisingizo cye kikitwa " Bishunzi bya Nyabinyeli binyara mu biganza by'abarenzi imponogo zikarangira mu kirambi muka Mwezi." Hakabamo n'undi witwa Umunani; nawe akaba mwiza cyane; igisingizo cye akitwa " Gikoli igikurungishwabiganza muka Mwezi." Nuko Mutaga arabitegereza uko ari batatu aranezerwa ahamagara umurundi witwaga Rushorera amujyana ukwe aramubwira, ati «Ubu tugiye mu biroli by'aba bakobwa, kandi hazaba hari abantu benshi; abakobwa bazaba bateranye n'abahungu nta sobanuriro, maze kuva ubu ngushinze Niraba na Nahimpera n'Umunani; ubarore wirore. Ntihazagire umuhungu ubegera, kandi nimenya ko hari uwo begeranye ( basambanye ) nzakwica. Mutaga amaze gushinga Rushorera abo bakobwa, arongera ahamagaza umutware w'abareruzi (abahetsi) be, abamushinga mu bisingizo byabo; ati «Ngushinze Rusaro rwa Nzikwesa ruresaresa umusore mu museke bwajya gutandukana akamusogota isonga y'ururimi muka Mwezi; ngushinze Bishunzi bya nyabinyeli binyara mu biganza by'abarenzi imhonogo zikarangira mu kirambi muka Mwezi: ngushinze Gikoli igikurungishwabiganza muka Mwezi; nubona umuntu ubegereye, uzabwire abareruzi baze bamubohanye n'uwo bari kumwe." Ibyo ariko bigirwa rwihishwa, Rushorera ntiyamenya ko bashinzwe n'umutware w'abareruzi. Kuva ubwo Rushorera agumya kurinda ba bakobwa batarajya kurutanwa. Bigeze aho yegera Nahimpera, aramubwira, ati "Ni jye ubarinda, cyo dusambane nta we uzabimenya "  Nahimhera aremera bajya ku buriri, imyambaro bayishyira ku nyegamo. Abahetsi bakaba babibonye, kuko bakomezaga kubaneka; barabafata, Rushorera bamuhambiranya na Nahimhera barabikorera, babatungukana ikambere umuriro uhinda. Abahungu babibonye bariyamirira, inkwekwe bayivaho, bati « Bishunzibya Nyabinyeli bamukenyeje Rushorera!» Nuko Mutaga abatanga bombi, ibirori bipfuba bityo; abagore barasezererwa barataha. " Gukenyeza umuntu Rushorera = kumucuza utwe twose agasigara iheruheru."

DJ Brianne yabatijwe. Uwo mubatizo wabereye ku rusengero rwa Elayono Pentecost Blessing, mu muhango wo kubatiza Abakristo bashya barimo na Dj Drianne. Ni igikorwa cyayobowe na Rev Prophet Ernest Nyirindekwe. DJ Brianne akimara kubatizwa, yavuze ko yumva yuzuye umunezero kandi akaba yishimiye cyane kuba ari butangire kujya afata igaburo ryera. Yahishuye ko kubatizwa kwe byashimishije cyane umubyeyi we utari umufitiye icyizere ko biza gukunda akagera aho abatirizwa. Nyina wa DJ Brianne yishimiye kuba umukobwa we abonye aho abarizwa mu bijyanye no gusenga. DJ Brianne ari mu bakunze kugarukwaho cyane mu myidagaduro Nyarwanda. Umunyamakuru wa Kigali Today/KT Radio @ MCTino4

muri Zaïre. - Mu ijambo rye, Dr Bizimana yavuze ko ku itariki ya 7 Nyakanga 2000, Komisiyo Ishinzwe Iperereza y’Umuryango w’Ubumwe bwa Afurika, iyobowe na Ketumile Masire wahoze ari Perezida wa Botswana, yasohoye raporo yayo igira iti “ Jenoside yabaye mu Rwanda yashoboraga gukumirwa n’abari bagize Umuryango Mpuzamahanga bari mu nshingano muri icyo gihe, kuko bari bafite uburyo bwo kubikora gusa babuze ubushake.” Yakomeje agira ati “Ku itariki 15 Ukuboza 1999, Komisiyo y’Umuryango w’Abibumbye iyobowe na Ingvar Carlsoon wahoze ari Minisitiri w’Intebe wa Suède, yasohoye raporo nk’iyi igira iti “Imiterere y’inzego z’Umuryango w’Abibumbye niyo yikoreye umutwaro wo kuba itarashoboye gukumira ndetse no guhagarika Jenoside mu Rwanda.” Minisitiri w’Ubumwe bw’Abanyarwanda n’Inshingano Mboneragihugu, Dr. Jean Damascène Bizimana, yasabye amahanga kudakomeza kurebera urwango rubirwa hirya no hino Perezida wa Tanzania, Samia Suluhu Hassan, yakozwe ku mutima n’ubukana bwa Jenoside yakorewe Abatutsi AMASHUSHO: Perezida Kagame na Madamu Jeannette Kagame ubwo bashyiraga indabo ku Rwibutso rwa Kigali banacana urumuri rw’icyizere 11:05: Minisitiri w’Ubumwe bw’Abanyarwanda n’Inshingano Mboneragihugu, Dr. Jean Damascène Bizimana, ari kugeza ijambo ku bitabiriye uyu muhango. Rigaruka ku buryo amahanga yatereranye u Rwanda kugeza Jenoside ibaye igahitana ubuzima bw’abatutsi barenga miliyoni imwe. 11:00: Minisitiri w’Ububanyi n’Amahanga, Dr Vincent Biruta, amaze guha ikaze abantu bitabiriye uyu muhango by’umwihariko abakuru b’ibihugu. 10:50: Perezida Kagame amaze kugera muri BK Arena ahagiye gutangirwa imbwirwaruhame n’ubutumwa bujyanye no gutangiza icyumweru cyo kwibuka ku nshuro ya 30 Jenoside yakorewe Abatutsi. Habanje kuririmbwa indirimbo yubahiriza igihugu ikurikiwe n’umunota wo kwibuka. – Amafoto y’abandi bayobozi bashyira indabo ku rwibutso rwa Kigali ku Gisozi 10:30: AMAFOTO: Abayobozi baracyari kwinjira muri BK Arena bavuye ku Rwibutso rwa Kigali ku Gisozi Perezida Kagame na Madamu Jeannette Kagame bamaze gushyira indabo ku mva zishyinguyemo inzirakarengane za Jenoside no gucana urumuri rw’icyizere ruzamara iminsi ijana yo kwibuka. 10:00: Ku rundi ruhande, ku Rwibutso rwa Kigali ku Gisozi, Perezida Kagame na Madamu Jeannette Kagame bamaze kuhagera. Bagiye gushyira indabo ku Rwibutso banacane urumuri rw’icyizere rutangiza icyumweru icyunamo. – Uku ni ko BK Arena yateguwe Andi mafoto y’abayobozi batandukanye bitabiriye uyu muhango – Ni umuhango witabiriwe n’abantu baturutse mu mpande hafi ya zose z’Isi, baturutse mu bihugu bisanzwe ari inshuti z’u Rwanda. 09:20: Abayobozi mu nzego nkuru z’igihugu bamaze kugera kuri BK Arena. Imbere muri BK Arena hateguwe mu buryo bwihariye, aho ahasanzwe hari ikibuga cya Basketball hubatswemo ikintu gisa n’igiti, gifite amashami atagera hejuru agaragaza ko hari igihe igihugu cyageze amashami yacyo agacibwa, ariko ko imizi yacyo irashibuka. – Imodoka ziri kugeza abantu kuri BK Arena, zigasubira gufata abandi mu bice bitandukanye byagenwe. 09:10: Muri BK Arena aho uyu muhango ugiye kubera, abantu batangiye kuhagera mu masaha ya Saa Mbili za mu gitondo. Bamaze kugera muri stade ari benshi 08:40: Abayobozi batandukanye bamaze gushyira indabo ku Rwibutso. Ni mu gihe umuhango nyir’izina ugomba gutangira mu mwanya muto muri BK Arena ahaza gutangwa ubutumwa bujyanye no kwibuka. 08:30: Abanyacyubahiro batandukanye bamaze kugera ku Rwibutso rwa Jenoside rwa Kigali ku Gisozi kugira ngo bashyire indabo ku mva zishyinguyemo inzirakarengane za Jenoside. Ku Rwibutso rwa Jenoside rwa Kigali, imyiteguro irarimbanyije Kanda hano urebe andi mafoto Amafoto: Niyonzima Moise na

Bibiliya y’Ibyanditswe by’Ikigiriki bya Gikristo yasohotse mu rurimi rwa Bassa. Ku itariki ya 2 Kanama 2019, mu mugi wa Douala muri Kameruni, habaye ikoraniro ry’iminsi itatu ry’Abahamya ba Yehova, maze hasohoka Bibiliya y’Ubuhinduzi bw’isi nshya bw’Ibyanditswe by’ikigiriki bya gikristomu rurimi rwa Bassa. Umurimo wo guhindura iyo Bibiliya wamaze umwaka n’amezi atandatu. Iyo ni yo Bibiliya ya mbere ihinduwe n’Abahamya ba Yehova mu rurimi kavukire rwo muri Kameruni. Umuvandimwe Peter Canning, wo muri Komite y’ibiro by’ishami byo muri Kameruni, ni we watangaje ko iyo Bibiliya yasohotse ku munsi wa mbere w’ikoraniro ryari ryabereye mu Nzu y’amakoraniro iri Logbessou. Icyo gihe hari hateranye abantu 2.015. Mbere y’uko iyo Bibiliya y’Ibyanditswe by’Ikigiriki isohoka muri urwo rurimi, abavandimwe na bashiki bacu baruvuga bakoreshaga indi Bibiliya ihenze kandi itumvikana neza. Hari Umuhamya wifatanyije mu murimo wo guhindura iyo Bibiliya muri urwo rurimi, wavuze ati: “Iyi Bibiliya nshya, izafasha ababwiriza gusobanukirwa ibyo basoma muri Bibiliya. Nanone izatuma barushaho gukunda Yehova n’umuryango we.” Ugereranyije, abantu basaga 300.000 bo muri Kameruni bavuga ururimi rwa Bassa. Mu ifasi y’ibiro by’ishami bya Kameruni, hari ababwiriza 1.909 bavuga urwo rurimi. Twizeye tudashidikanya ko iyi Bibiliya ihinduye mu buryo buhuje n’ukuri kandi ikoresha imvugo yoroshye, izafasha abasomyi kubona ko ‘Ijambo ry’Imana ari rizima.’—Abaheburayo 4:12.

Kigali:Ubumwe bw’Uburayi bwasuye ba rwiyemezamirimo b’urubyiruko. Perezida w’Akanama k’Ubumwe bw’u Burayi, Charles Michel, yasuye ikigo gifasha ba rwiyemezamirimo b’urubyiruko bafite imishinga y’ikoranabuhanga cya Norrsken House, asobanurirwa imikorere yacyo ndetse anihera amaso ba rwiyemezamirimo bafashirizwa muri iki kigo binyuze mu mushinga ‘Aguka Programme. Norrsken yubatswe kugira ngo ihuze ba rwiyemezamirimo bato bafite imishinga y’ikoranabuhanga rigamije gukemura ibibazo byugarije Isi. Mu 2023, yari imaze kwinjiza miliyari 55 Frw. Uyu muyobozi Kandi yifatanyije n’u Rwanda ku cyumweru mu muhango wo gutangiza ibikorwa byo #Kwibuka30, aho mu butumwa bwe yagejeje kubari muri uwo muhango, yasabiye imbabazi umuryango w’ubumwe bw’iburayi. Perezida wa Komisiyo y’Umuryango w’Ubumwe bw’Uburayi, EU, Charles Michel, yavuze kandi ko imyaka 30 ishize Jenoside yakorewe Abatutsi ihagaritswe, ari umwanya wo kwibuka abo yatwaye ubuzima no kwigira ku makosa yakozwe. Ati “Nyuma y’imyaka 30 kandi ndabizi icyo umugabane wacu ugomba Afurika, nzi amateka ateye ikimwaro, nzi abayagizemo uruhare, ni nayo mpamvu mu 2000 u Bubiligi bwasabye imbabazi. Inshingano zo kwibuka, mbere na mbere ni ukwiga, kwigira ku makosa.”

Muvunyi na Freddy bagarutse kuri Stade, intashyo n’urukumbuzi ku ntama dukunda zazimiye!. ‘Mwana wanjye, wowe iteka tuba turi kumwe, kandi ibyanjye byose ni ibyawe. Ariko byari ngombwa rwose ko dukora umunsi mukuru, tukishima, kuko uriya muvandimwe wawe ureba yari yarapfuye none yazutse, yari yarazimiye none yatahutse”. Muri Siporo n’ubu ni ngombwa ko dukora umunsi mukuru n’ibirori twishimira ko hari intama yagarutse mu 100 twari dufite, twishimira ko nubwo ari nijoro dushoboye gutora igiceri kimwe muri byinshi dutunze! Paul Muvunyi, ni izina rikomeye mu mikino mu Rwanda kereka ahari uri uw’ejo ariko ibigwi bye bimugenda imbere. Uyu uretse kuba ari we muyobozi washoboye gutuma ikipe iyo ari yo yose yo mu rwa Gasabo igera mu matsinda y’imikino nyafurika, ni n’umwe mu bashoramari bashyize agatubutse muri siporo yacu, aho uretse gufasha ikipe ya Rayon Sports, hari n’imiryango myinshi yatumye ibaho kubera kuyitaho bitandukanye binyuze muri ruhago. Uyu ’Mutajiri’ nkuko basigaye babita mu mvuga y’ubu, kumubona kuri sitade ubwo APR FC yahabwaga igikombe cyakabaye kuba ari ikintu cyatumye benshi basesa urumeza, bishimira ko intama yazimiye yagarutse. Icyaba cyose cyaratumye agenda, icyaba cyatumye agaruka cyose, igihari ni uko yaje, hagakwiye kuba habagwa ibimasa, hategurwa umunsi mukuru kuko ni umwe mu misingi ikomeye ya siporo yacu. Gusa si we wenyine! Olivier Mugabo arakumbuwe muri ruhago Gacinya Chance Denis hari byinshi yafasha mu mupira Mu minsi ishize, twigeze kuganira n’umwe mu bayobozi mu mupira w’u Rwanda, ambwira ko iyo habaye inama mpuzamahanga usanga igihugu cyacu ari cyo gihora kibazwaho impamvu gihorana abayobozi bashya, bibaza ukuntu guhozaho byakunda mu gihe buri munsi abaperezida n’abanyamabanga ba Federasiyo bahora bahindurwa. Icyo ubwacyo si ikibazo kinini, ahubwo ikigoranye kurushaho ni uko iyo muri siporo yacu iyo umuyobozi avuyeho, umusimbuye akunda guhita atangira bundi bushya akarwanya ibyo yasize yubatse byose. Ibi bikaba bituma abahoze ari abayoozi bahezwa, bagashyirwa ku ruhande, bagashinjwa kuba intandaro y’uko byinshi byapfuye, bagashinjwa gushaka kuvangira ababasimbuye bituma baburiwe irengero mu mupira. Bakagenda, bakajyana n’ubumenyi bwose bari bamaze kugira, bakajyana n’ubunararibonye n’ibitekerezo byiza bari bafite. Bakazimira, tukababura twari tukifuza umutahe wabo, twari tukibakeneye. Ese ninde utazi uruhare Olivier Mugabo yagize ngo umupira w’u Rwanda ugere aho uri kuri uyu munsi? Abafana ba Mukura se baba bibagiwe aka kanya akayabo k’amafaranga yashoye ngo ikipe ibeho, kugeza itwaye igikombe cy’Amahoro nyamara yari isanzwe ibitse iby’imibu n’ibya Malariya byonyine? Byari bikwiye se ko nyuma yo kuyobora Ferwafa umuntu nka Olivier abura akagenda gutyo pe! Oya ntibikabe, twakwifuje kumubona kuri sitade buri munsi, twakwifuje kubona akaboko ke muri ruhago, arashoboye, arakenewe. Nkumenere ibanga se? Mbere y’umukino wo gushaka itike yo kujya mu gikombe cya Afurika giheruka u Rwanda rwahuriyemo na Benin, hari hifujwe ko hakongerwamo abakinnyi b’abanyamahanga ngo Amavubi yongere ashimishe Abanyarwanda. Umwe mu mazina yashatswe hari ibyo yasabye ko yakorerwa ngo akinire ikipe y’igihugu, ku muntu uzi umupira ibi birakorwa hose ku isi. Olivier ubwe yari yemeye gutanga akayabo akishyura ½ cy’ibyo yasabaga, ikindi gice Ferwafa na Minisports bakabiteranyiriza. Ibyakurikiye muzabimbaze ubutaha… Nzamwita Vincent De Gaulle ntabwo yongeye kugaragara mu mupira nyuma yo kuva ku buyobozi bwa Ferwafa Igihe ni iki ngo abasiporutifu bongere bahabwe umwanya mu mupira wacu Gacinya Chance Denis mu madarubindi ye kuki tutakimubona kuri Stade? Ubuse aba-rayon bahise babyibagirwa uyu munsi uburyo yapanguruye amanota ya mukeba akabaha igikombe ntawabikekaga? Cyangwa ntabwo byabashimishije ukuntu ari we wakoze mu jisho Intare akayitwarira abana bayo kandi ubusanzwe bitabaho. Iyi yaratontomye biranga maze birangira abarerewe Kimihurura bakuriye mu Nzove! Hari undi wari warabigerageje se? Gacinya twemere tumuhombe muri siporo ntacyo yafasha? Kuri Bugesera ntacyo yari bufashe? Tumureke agende, abure azimire. Oya! Nzamwita Vincent De Gaulle! Mucuti wanjye wo hambere mpora mukumbura umunsi ku munsi. Kabuhariwe mu kugirana ibiganiro n’abakomeye. Ese waba wibuka umubare w’abakinnyi bivurije muri Maroc bakaza gukira? Amamiliyoni iki gihugu cyahaye Ferwafa kuri iriya hoteli tugitegereje ibyayo waba wibuka ko ari we wabikoze? Perezida Trump wa Amerika ni we uheruka gutangaza ko iyo aza kuba ayoboye u Burusiya butari gutinyuka gutera Ukraine. De Gaulle na we hari ibitari bube ahari kubera inzira yari amaze kubaka. None se koko ubu ntacyo yafasha mu mupira? Kuki yagiye atyo akagenda ni bangahe bazi irengero rye? Ko tutakubona kuri Sitade Perezida! Ni benshi hibazwa irengero ryabo, ni benshi tutazi aho bari kuri uyu munsi kandi bagakwiye kuba bafasha byinshi. Turizera ko kuza kwa Muvunyi Paul kugiye kuzana abandi barimo Rongin, Ruhamyambuga Paul, yewe na Juvenal Mvukiyehe w’ejobundi ntabwo akaboko ke tukikabona nk’uko kahoze kagaragara. Reka nsoreze kuri izi ntero z’ishyirahamwe ry’umupira w’amaguru ku isi FIFA, aho bagira bati “My Game is Fair Play”, bakongera bati “For The Game, For The World”. Umwuka wera abasobanurire!

Igitaramo cyo kumurika alubumu ‘‘Nta mvura idahita’’ ya Serge Iyamuremye cyagenze neza cyane. Hari abafana be batandukanye. Abahanzi bose uko bari bamwemereye kuza kumufasha muri iki gitaramo barahageze kandi bahagerera igihe. Abitabiriye iki gitaramo benshi bemeza ko cyagenze neza cyane. Bamwe mu bahanzi bari bitabiriye iki gitaramo harimo Gaby Irene Kamanzi, Gaby Ngamije, Alcene Manzi, Cpt Simon Kabera, The Blessing n’abandi. Abandi bitabiriye iki gitaramo harimo abatunganya umuziki nka Producer Nicolas, Producer Pastor P, Producer Prince, Producer Didier n’abandi. Iki gitaramo cyabereye mu rusengero rwa Omega Church mu mujyi wa Kigali guhera ku saa kumi n’ebyiri z’umugoroba. Kwinjira muri iki gitaramo byari ukugura CD y’iyi alubumu maze ubundi ukinjira. CD yagurwaga amafranga 2000. Serge wamenyekanye cyane ubwo yaririmbanaga na Vincent mu itsinda ryabo ryitwanga ‘‘Vincent and Serge’’. Arateganya ko uyu mwaka utazarangira atamuritse DVD iriho amashusho y’indirimbo ze. Marie Clemence CYIZA UWIMANIMPAYE

Abujuje 30 mu bizamini bya Leta si ko bose banganyije amanota ku ijana. MINEDUC yatanze ibihembo ku barushije abandi ishingiye ku manota babonye nk’uko biteganywa n’Ingingo ya 31 y’Amabwiriza ya Minisitiri, yo ku wa 26 Nyakanga 2022, agenga ibizami bya Leta. Iyi ngingo ivuga ko igiteranyo cy’amanota 30 cyangwa 6 muri buri somo ahabwa umunyeshuri w’indashyikirwa, agashyirwa mu cyiciro cya mbere (A) cy’ababonye amanota abarirwa hagati ya 70%-100%. MINEDUC ikaba yarahembye ababonye 100% cyangwa abayegereye cyane kurusha abandi, n’ubwo hari uwakeka ko umwana we yarenganye mu gihe yaba yarujuje amanota 30 ariko ntahabwe ibihembo. Amabwiriza ya Minisitiri akomeza agaragaza ibindi byiciro bitandatu bikurikiyeho, aho ababonye hagati ya 69%-65% muri buri somo bahabwa inyuguti ya B cyangwa amanota 5 kuri iryo somo. Icyiciro cya gatatu (C), gishyirwamo ababonye amanota y’ukuri kuva kuri 64%-60%, bagahabwa amanota 4 mu bisubizo by’ibizamini bya Leta bigaragazwa n’Ikigo NESA. Icyiciro cya kane D gishyirwamo uwabonye amanota ya nyayo kuva kuri 59%-50% mu isomo, ariko agahabwa amanota 3 mu bisubizo by’ibizamini bya Leta. Ni mu gihe icyiciro cya gatanu E gishyirwamo uwabonye amanota hagati ya 49%-40% muri buri somo, agahabwa abiri (2) mu bisubizo by’ibizamini bya Leta. Icyiciro gikurikiyeho cya gatandatu gihabwa inyuguti ya S kikaba gishyirwamo uwabonye amanota hagati ya 39%-20% mu isomo ariko agahabwa inota 1. Icyiciro cya nyuma cyitwa F gishyirwamo abatsinzwe baba bagomba gusibira kuko mu isomo umwana aba yabonye amanota hagati ya 19% na 0%, ariko agahabwa 0 mu bisubizo by’ibizamini bya Leta. Umwe mu barezi akaba n’umubyeyi twaganiriye, avuga ko hari bagenzi be batanyuzwe n’uko abana bashyizwe mu byiciro, ntihagaragazwe amanota ari ku ijana buri mwana yabonye. Ati "Abakosoye bashyize abana muri ibyo byiciro ni bo bonyine bazi amanota y’ukuri buri muntu yabonye, amanota umwana yabonye ku ijana bagakwiye kuba bayerekana, usanga mwese mufite 30 ariko amanota ntangana." Ikigo gishinzwe Ibizamini n’Ubugenzuzi bw’Amashuri mu Rwanda (NESA), kivuga ko muri uyu mwaka urujijo rwakuweho mu kuba abantu babasha kumenya noneho icyiciro cy’amanota buri mwana wakoze ikizamini cya Leta yabonye. Umunyamakuru @SimonKamuzinzi

Rutsiro: Arwariye mu bitaro nyuma yo gukubitirwa kwihagarika ahatabigenewe. Nyandwi yari avuye gusura umuntu ufungiye kuri sitasiyo ya polisi ya Gihango, anyura kwa Habimana ahanywa icupa rimwe aza gukubwa maze ajya kwihagarika inyuma y’inzu kuko yabonaga n’abandi bahihagarika.Nyiri akabari, Habimana Emmanuel yahise aza atangira kumukubita kugeza ubwo acika intege, ndetse ananirwa kugenda; nk’uko Nyandwi abisobanura. Ibikorwa nk’ibi byo kwihanira ntibyemewe akaba iri nayo mpamvu ubuyobozi bugiye gukurikirana Habimana Emmanuel akabihanirwa; nk’uko byatangajwe n’umuyobozi w’umudugudu wa Kabeza wari waherekeje abaturage baje bahetse Nyandwi Cyprien bamuzana kwa muganga. Abaturage baje baherekeje uyu musore wakubiswe bagaye cyane iki gikorwa. Bavuga ko bagereranyije n’ukuntu uyu musore yakubiswe ari igikorwa cya kinyamaswa. Aho arwariye ku kigo nderabuzima cya Congo-Nil, Nyandwi Cyprien ntaravurwa kubera nta bushobozi afite kandi nta n’ikarita y’ubwisungane mu kwivuza yari afite. Twashatse kuvugana na Habimana kuri telephone igendanwa ntibyadukundira. Ubwo twandikaga iyi nkuru, ubuyobozi bwari butarabasha kumufata kuko ngo yari yagiye mu kazi asanzwe akora k’ubumotari afatanya n’akabari. Védaste Nkikabahizi

Perezida wa Colombia yatsindiye igihembo cy’amahoro cyitiriwe Nobel. Kuri uyu wa gatanu tariki ya 07 Ukwakira 2016, komite ishinzwe gutoranya abahabwa icyo gihembo, iri mu gihugu cya Norway, yavuze ko yashimye uburyo Perezida Juan Manuel Santos yagiranye amasezerano y’amahoro n’umutwe wa FARC muri Nzeli 2016, nyuma y’imyaka ine y’ibiganiro. Abaturage ba Colombia ariko banenze iyo mishyikirano mu matora yabaye tariki 02 Ukwakira 2016, yo kwemeza ayo masezerano, aho abaturage bangana na 50.21% batoraga “Oya”. BBC ivuga ko iyo ntambara hagati ya Colombia n’inyeshyamba yahitanye abantu babarirwa mu bihumbi 260 naho abarirwa muri miliyoni esheshatu bakuwe mu byabo. Kaci Kullmann Five, Perezida wa komite itora abahabwa igihembo cy’amahoro cyitiriwe Nobel , avuga ko Perezida Santos akwiriye icyo gihembo. Agira ati “Iki gihembo kigomba kugaragara nk’igituwe abaturage ba Colombia batigeze bacika intege mu guharanira amahoro nubwo banyuze mu bihe bikomeye, kigaturwa kandi impande zose zaharaniyekugera ku amahoro.” Perezida Santos yatsinze abandi bari bahanganye nawe babarirwa muri 376, 228 bari abantu ku giti cyabo naho 148 yari imiryango. Mu bo bari bahanganye bahabwaga amahirwe harimo Papa Francis, Edward Snowden, Minisitiri w’Intebe w’Ubudage Angela Merkel na Dogiteri Denis Mukwege. Igihembo cy’amahoro cyiritiriwe Nobel, gifite agaciro k’ibihumbi 930$, abarirwa muri miliyoni zirenga 700RWf, kizahabwa Perezida Santos tariki ya 10 Ukuboza 2016, ku munsi Nobel yapfiriyeho. Abandi bamaze guhabwa igihembo cy’amahoro cyitiriwe Nobel harimo Kailash Satyarthi na Malala Yousafzai waje mu Rwanda, Ellen Johnson Sirleaf, Leymah Gbowee na Tawakkol Karman, Perezida w’Amerika Barack Obama, Wangari Maathai na Nelson Mandela.

Karongi: Siporo ituma bagaruza ingufu batakaza mu kazi. Aba bakozi bakorera siporo muri KUC ahaheze ibiro by’Intara ya Kibuye ngo bakora siporo yo mu bwoko bwa aerobics cyangwa se imyitozo ngororamubiri bakora bifashishije injyana y’umuziki. Ubwo bari mu rugendo rw’amaguru ruva mu Mujyi wa Kibuye rukagera muri santere ya Rubengera, ahantu hari urugendo rw’ibirometero cumi n’umunani (18km) kuri uyu wa 21/12/2014, Alain Gategabondo, umukozi w’imwe mu mabanki akorera mu Mujyi wa Kibuye akaba n’Umuyobozi wa KUC, yavuze ko siporo ari ingirakamaro, cyane cyane ku bantu bakora akazi ko mu biro. Yitangaho urugero, Gategabondo yagize ati “Kera nashobora gukora urugendo rw’amaguru iminota nka cumi n’itanu nkumva ndashize ariko ubu kubera siporo numva noroshye (ndi souple). Urabona ko maze gukora urugendo rw’amasaha atatu n’amaguru ariko nkaba nta kibazo mfite.” Akomeza avuga ko siporo ari umwe mu miti ibarinda indwara nyinshi zirimo umutima, ibihaha n’izindi. “Hari ibirwara byinshi biterwa no kutiyitaho kandi n’abantu baba bashaka no guta ibiro, siporo ni wo muti mwiza kandi w’imwimerere”. KUC ni ihuriro ririmo abakozi bo mu ngero zitandukanye harimo abakorera Leta, abakorera ibigo byigenga, abikorera ndetse na bamwe mu banyeshyuri mu mashuri makuru yo mu Karere ka Karongi. Iri tsinda ngo rimaze imyaka itatu rikora ndetse rikaba rinafasha mu buryo bwo gusabana haba ku basanzwe mu Mujyi wa Kibuye ndetse n’ababa bawujemo ari bashya. Rachel Dusabe, umukobwa wo mu Kigero cy’imyaka nka 31, na we ukora muri imwe mu ma banki mu Karere ka Karongi, akaba umukobwa umwe rukumbi wari witabiriye urwo rugendo, avuga ko amaze amezi abiri n’igice atangiye gukorana siporo n’iri tsinda. Avuga ko akazi ke agakora yicaye atajya asohoka keretse karangiye kandi na bwo ngo yajya gutaha agakoresha imodoka. Ibi ngo byari byaramuteye kumva asa n’aho yamugaye ku buryo nta ntege namba yiyumvagamo. Agira ati “Nk’ubu mbere ntaratangira gukora siporo na gato nahoraga numva umunaniro udashira, umutwe udakira ndetse n’ubwo naba ndimo kugenda n’ubwo yaba metero imwe nkacika intege”. Dusabe akomeza avuga ko ayo mezi abiri amaze akora siporo ubu ngo afata n’umwanya akagenda n’amaguru akumva nta kibazo afite ndetse n’umubiri ufite intege. Agira inama abantu badakora siporo by’umwihariko ab’igitsina gore kumva akamaro ka siporo dore ko na we yemeza ko ari kimwe mu bishobora kubafasha kugira ubuzima bwiza. Agira ati “Nta kintu na kimwe cyaruta ubuzima kandi siporo ni ubuzima. Kugira ngo ngire ubuzima bwiza ndigomwa nkafata amasaha ya siporo”. Umukozi mu ishuri rikuru ry’imyuga n’ubumenyingiro IPRC-West akaba impuguke mu bya siporo n’umutoza wa KUC, Habimana Jean Nepomscène, avuga ko mu myitozo ngororamubiri atanga yibanda ku bintu bitatu bishobora gufasha umuntu kumera neza. Agira ati “Mu bijyanye na tekiniki icya mbere nibandaho hari ibihaha by’umuntu iyo bidakora neza umuntu arahumagira, imyitozo mbaha ibarinda guhumagira cyane cyane bagenda cyangwa bari mu kazi kabo ka buri munsi. Icya kabiri ni umutima, iyo ukora iriya myitozo irawagura wakohereza amaraso ukohereza amaraso ahagije umubiri na wo ukagira ingufu zihagije ugakora neza naho icya gatatu n’uko iyo amaraso atembera agera mu bwonko bigafasha umuntu kwirinda stress”. Habimana akomeza avuga ko mu myitozo ngororamubiri abakoresha akora ku buryo ibice by’umubiri byose bikora kimwe. Agira ati “Buri gice cyose turagikoresha kandi tukagikoresha kimwe kugira ngo umubiri udahura n’ikibazo cy’ubusumbane mu bice biwugize (malformation). KUC igizwe n’abanyamuryango babarirwa hagati ya 40 na 50 bahura inshuro ebyiri mu cyumweru, buri wa kabiri na buri wa kane saa kumi n’ebyiri bavuye ku kazi, noneho bagakorera hamwe imyitozo ngororamubiri. Buri gihe mu myaka itatu KUC imaze ngo bafata umunsi mu mpera z’umwaka bagakora urugendo rurerure n’amaguru kugira ngo bisuzume barebe aho imbaraga zabo zigeze bitewe n’urwego rwa siporo bagezeho. Mu gihe mu gusoza umwaka ushize bavuye mu Mujyi wa Kibuye berekeza ahitwa i Ruganda hari hafi ibirometero icumi (10 km), mu mpera z’uyu mwaka bakoze urugendo rw’ibirometero cumi n’umunani (18km) ruva mu Mujyi wa Kibuye rukagera i Rubengera. Niyonzima Oswald

Hakozwe impinduka mu buryo bwo gukina Shampiyona ya Volleyball. Umwe mu myanzuro yafatiwe mu nama y’inteko rusange y’Ishyirahamwe ry’umukino wa Volleyball mu Rwanda yabaye tariki ya 06 Gashyantare 2021 hakoreshejwe ikoranabuhanga, yanzuye ko shampiyona ikinwa mu byiciro aho gukinwa uko yari isanzwe ikinwa. Uyu mwanzuro uvuga ko buri kipe izajya yakira amakipe yose umunsi umwe. Urugero ikipe ya Gisagara VC niba izakira umunsi wa mbere wa shampiyona, amakipe yose y’abagabo akina shampiyona azahurira i Gisagara ahure hagati yayo maze habarwe amanota buri kipe yagize kuri uwo munsi. Buri kipe yose ikina shampiyona ikazakira icyiciro. Ni izihe nyungu ziri muri ubu buryo bushya? Mu kiganiro Kigali Today yagiranye na Visi Perezida wa Kabiri ushinzwe amarushanwa mu ishyirahamwe ry’umukino wa Volleyball mu Rwanda (FRVB), Ruterana Fernand, yavuze ko abakinnyi bagiye kubona imikino myinshi. Yagize ati "Inyungu ni nyinshi ku bakinnyi, ubu buryo burafasha abakinnyi bamaze igihe badakina kubona imikino myinshi aho usanga muri weekend (mu mpera z’icyumweru) umukinnyi yakinaga umukino umwe ariko ubu azajya akina hejuru y’imikino ine." Ingengo y’imari amakipe yakoreshaga nta kiri buhinduke kuko hari ayararaga aho akinira agakina umukino umwe akagaruka ariko iyi nshuro ikiziyongera ni imikino gusa. Financial Fair Play ishobora gutangira muri FRVB Nk’uko uyu muyobozi yakomeje abivuga, muri iyi nteko rusange bagarutse no ku buryo bwo kugura no kugurisha abakinnyi. Yagize ati "Usanga ikipe twakira imanza za buri munsi hagati y’abakinnyi n’amakipe aho amakipe asinyisha abakinnyi ku mafaranga menshi n’umushahara uhanitse ugasanga nyuma y’igihe gito batangiye gusubiranamo kuko ikipe yanze kubahiriza ibikubiye mu masezerano. Turashaka gufasha abakinnyi gusinyira bike bazabona ,amakipe na yo akareka kwizeza abakinnyi ibitangaza." Ruterana yakomeje ati "Urugero rufatika usanga ikipe isinyisha umukinnyi ikamwemerera Miliyoni eshanu n’umushahara wa Miliyoni ku kwezi mu myaka. Ubibaze neza umukinnyi atwara miliyoni 25 mu myaka ibiri, ikipe idafite abaterankunga usanga zigorwa no kwishyura aba bakinnyi,umukinnyi yakenera kugenda ikipe ikamukumira kuko aba akiyifitiye amasezerano." Mu bindi byaganiriweho mu nteko rusange harimo kwakira abanyamuryango bashya barimo Kaminuza y’u Rwanda ishami rya Nyarugenge izatangirira mu cyiciro cya Kabiri na RP-IPRC Musanze izakina shampiyona mu cyiciro cya Mbere. Iyi nama yafashe umwanzuro ko shampiyona izatangira tariki ya 20 Werurwe 2021 mu gihe ingamba zo kwirinda icyorezo cya Covid-19 zaba zorohejwe. Umunyamakuru wa Kigali Today/KT Radio @ KuradusengIsaac

Abaganga ntibemeranya n’abajya gukuza abana babo ibyinyo. Inzego z’ubuzima mu Rwanda, zivuga ko zigihura n’ikibazo cy’imyumvire y’ababyeyi bafite abana bato,aho ngo usanga hari ababyeyi bavuza abana babo ku buryo bwa gakondo bavuga ko ngo barwaye ibyinyo, cyangwa se ibirimi. Ibi ngo bikaba bishobora kuviramo umwana wabivuwe ingaruka mbi, kuko aba atitaweho ngo avurwe nkuko bikwiye.Umuco wo gukura abana ibyinyo, cyangwa se kubakata ibirimi; ntabwo ari umuco mushya mu Rwanda, kuko hari henshi umwana ukiri muto agira imihindagurikire mu mubiri cyangwa (...)Inzego z’ubuzima mu Rwanda, zivuga ko zigihura n’ikibazo cy’imyumvire y’ababyeyi bafite abana bato,aho ngo usanga hari ababyeyi bavuza abana babo ku buryo bwa gakondo bavuga ko ngo barwaye ibyinyo, cyangwa se ibirimi.Ibi ngo bikaba bishobora kuviramo umwana wabivuwe ingaruka mbi, kuko aba atitaweho ngo avurwe nkuko bikwiye.Umuco wo gukura abana ibyinyo, cyangwa se kubakata ibirimi; ntabwo ari umuco mushya mu Rwanda, kuko hari henshi umwana ukiri muto agira imihindagurikire mu mubiri cyangwa akaba afite ubundi burwayi , ugasanga ababyeyi be,bihutiye kumujyana mu buvuzi bwitwa ubwa kinyarwanda, aho baba bavuga ko ari uburwayi bw’ibyinyo cyangwa se ubw’ibirimi umwana aba afite.Izi ni indwara abaganga b’abana bemeza ko batemera, ngo kuko usanga n’uburyo bivurwamo,hari icyo byangiza ku mwana.Ibi ngo ni bimwe mu bibazo bikunze kuremerera abaganga, dore ko ngo hari n’igihe umwana wavujwe muri ubwo buryo agezwa kwa muganga ameze nabi cyane, ibintu bishobora no kuba byamuviramo urupfu.Gusa ngo bakomeje gukora ubukangurambaga butandukanye ,kugirango ababyeyi bagire umuco wo kuvuza abana babo mu buryo bukwiye.Abanganga bakaba bavuga ko biturutse ku buryo usanga aba bana bavurwamo, ngo bishobora kubaviramo izindi ndwara rimwe na rimwe zitanakira, cyangwa se ngo bagakuramo ubumuga,kuko hari ibice by’umubiri usanga bakuyemo.ROYAL TV

Igihembwe cy’ihinga cya 2012 (A) kizagira imvura ihagije muri rusange: Twahirwa Antoine. Iyi mvura izagwa mu buryo buhagije mu gihe cy’amezi 3 nk’uko isesengura ry’ibipimo byakozwe na Service y’ubumenyi bw’ikirere ryabyerekanye. Gusa ngo mu turere tumwe na tumwe imvura izagwa ariko igende igabanuka uko ibihe bizagenda bishira. Tumwe mu turere tuzabonekamo imvura nyinshi kurusha utundi cyane mu turere tw’imisozi miremire cyane mu majyaruguru n’igice kimwe cy’intara y’Iburengerazuba. Ibi bikaba byaratangajwe n’umuyobozi wa Service y’iteganyagihe muri Service y’ubumenyi bw’ikirere Twahirwa Antoine. Muri turere tuzabonekamo imvura nyinshi harimo Gicumbi, Burera, Musanze, Ngororero, Nyabihu, Nyaruguru, Nyanza, Muhanga, Kamonyi, Nyamagabe, Huye, Ruhango, Rubavu, Gakenke na Rulindo. Icyakora mu Ntara y’iburasirazuba ,kubera uko hateye,kuba hatagira imisozi ifata imiyaga ifite ubuhehere bw’umwuka bityo bigatuma ihuhwa n’umuyaga ikigira ahandi, ngo ni nayo mpamvu hadakunze kuboneka imvura nyinshi nk’ahandi mu Rwanda. Gusa ngo imvura ubu izagwayo ihagije, ariko izagenda igabanuka uko izagenda igwa, ibi bikaba bidakwiye gutera impungenge abazakora imirimo itandukanye . Tumwe mu turere tuzagwamo imvura ihagije ariko ikazagenda igabanuka uko izagenda igwa,harimo Rusizi, Nyamasheke, Karongi, Rutsiro, Rubavu, Nyagatare, Ngoma, Kirehe, Rwamagana, Gatsibo, Kayonza, Bugesera, Gasabo, Kicukiro, Nyarugenge ndetse na Gisagara. Twinshi muri utu turere tukaba ari utw’intara y’iburasirazuba kubera imiterere yayo. Gusa ngo iteganyagihe risesengura ibipimo by’imvura bafite hanyuma bakabigeza kuri Minisiteri ifite ubuhinzi n’ubworozi mu nshingano zayo, ari nayo igira abahinzi inama y’ibyo bahinga bitewe n’ibihe by’imvura biriho. Kugeza ubu mu Ntara zitandukanye ubuhinzi bukaba bwaritabiriwe ku buryo bushimishije, ndetse iki gihembwe cy’ihinga cya 2012 (A) kikaba kirimo kugenda neza nk’uko Musabyimana Innocent, umuyobozi mukuru ushinzwe iby’ubuhinzi mu kigo cy’igihugu gishinzwe guteza imbere ubuhinzi (RAB) abitangaza. Yongeraho ko ugereranije n’uko intara zagiye zitabira ubuhinzi mu ntara y’iburengerazuba bageze hafi kuri 80% batera , mu Majyaruguru bageze kuri 90% y’ubutaka bugomba guhingwa no guterwa ,mu Burasirazuba ho bageze kuri 60% naho mu majyepfo bakaba bageze kuri 50%. Impamvu mu majyepfo bari bakiri hasi Musabyimana avuga ko imvura yaguye itinze ku buryo ubutaka bwari butarasoma. Ikindi usanga abafite ubutaka bunini bagenda baba hirya no hino mu migi kuburyo baba batabwegereye ngo bahite babuhinga. Iyi mibare y’aho abaturage bageze bahinga ikaba ishobora guhinduka nk’uko Musabyimana abivuga kuko bashyize ingufu nyinshi mu kubakangurira guhinga hakiri kare imvura ikiriho. Uturere twa Nyanza,Kamonyi na Muhanga mu Ntara y’Amajyepfo tukaba ari two twari turi inyuma ugereranije n’utundi mu kwitabira gahunda y’ubuhinzi. Abahinzi b’Intara y’Iburasirazuba bakaba bakangurirwa n’ikigo gishinzwe guteza imbere ubuhinzi guhinga vuba kuko agace k’uburasirazuba imvura ikunze gucika mbere muri ako gace nk’uko Musabyimana yabitangaje. SAFARI Viateur

Mwuka w'Imana avuga yeruye ko mu minsi y'imperuka bamwe bazimūra Kristo, bayoboke inyigisho ziyobya zikwizwa n'ingabo za Satani. Bazaba bayobejwe n'uburyarya bw'abanyabinyoma bafite imitima ihuramye, ku buryo itakibashinja ibibi bakora. Bazabuza abantu gushakana no kurya bimwe na bimwe kandi Imana ari yo yabiremye, kugira ngo abayoboke bayo basobanukiwe ukuri babirye bayishimira. Erega ibyo Imana yaremye byose ni byiza , kandi nta na kimwe kigomba gutabwa iyo bacyakiranye ishimwe, kuko kiba cyejejwe n'Ijambo ry'Imana no gusenga! Niwumvisha abavandimwe ibyo ngibyo uzaba ubaye umugaragu mwiza wa Yezu Kristo, bizagaragara ko utungwa n'amagambo ya Kristo twemera, n'inyigisho nziza wakurikije. Naho ibitekerezo by'abakecuru bitagira ishingiro kandi bihakana Imana, ujye ubigendera kure ahubwo wimenyereze kubaha Imana. Imyitozo ngororamubiri ifite akamaro ariko gake, naho kubaha Imana byo bigira akamaro ku buryo bwose, bitanga icyizere cyo guhabwa ubugingo bw'ubu n'ubw'igihe kizaza. Iri jambo ni iry'ukuri kandi rikwiye kwemerwa na bose: igituma twemera kuvunika tugahirimbana , ni uko twiringiye Imana nzima yo Mukiza w'abantu bose cyane cyane abemera Kristo. Ngibyo ibyo ugomba kwemeza abantu no kubigisha. Ntihakagire ugusuzugura ngo ni uko uri muto. Ahubwo ubere urugero abemera Kristo mu mivugire no mu myifatire, no mu rukundo no mu kwemera Kristo, no mu kugira umutima uboneye. Igihe ugitegereje ko nza wihatire gusomera abantu Ibyanditswe, no kubakomeza no kubigisha. Ntukirengagize impano ikurimo wahawe n'Imana ubikesha ibyahanuwe, igihe abakuru b'Umuryango w'Imana bakurambikagaho ibiganza. Ngibyo ibyo ugomba kuzirikana ukabyitaho. Ni bwo bizagaragarira bose ko utera imbere. Wirinde ubwawe, witondere n'ibyo wigisha ubyizirikeho. Nugenza utyo uzahabwa agakiza wowe n'abagutega amatwi.

Abakinnyi ba Beach Volleyball bijejwe gufashwa kwitegura neza imikino Olympique yo mu Bushinwa. Ikipe y’u Rwanda y’abakobwa igizwe na Mukantambara Séraphine na Uwimbabazi Lea, yegukanye umwanya wa mbere muri Afurika mu makipe arindwi bari bahanganye. Ikipe y’abahungu yo yari igizwe na Justin Munyinya na Sylvestre Ndayisaba, yafashe umwanya wa gatandatu mu makipe 10, ariko nayo ibona itike yo kuzakina imikino Olmpique y’urubyiruko. Umutoza w’ayo makipe yombi Paul Bitok, ubwo bari bagarutse i Kigali, yadutangarije ko bashaka kuzakina neza kurushaho bakagera nibura muri ¼ cy’irangiza mu makipe 32 azitabira iryo rushanwa, gusa avuga ko kubigeraho bizasaba gutangira kwitegura hakiri kare ndetse bakanashakirwa imikino mpuzamahanga ya gicuti. Abayobozi bo mu Ishyirahamwe ry’umukino wa Volleyball mu Rwanda (FRVB), abo muri Komite Olympique na Minisiteri y’Uburezi bari baje kwakira ayo makipe, babijeje ko icyo bazakenera cyose cyabafasha kuzitwara neza, bazakibakorera. Umuyobozi wungirije muri FRVB Kansiime Julius avuga ko ikipe iyo igaragaza ibikorwa iba igomba gufashwa mu buryo bwose bushoboka. Kansiime yagize ati, “Ibikorwa byabo birivugira, icyo tubasaba gusa ni ukudacika intege, bagakomeza gukora cyane kuko baracyafite urugendo rurure imbere kandi baracyari bato. Bashobora kuzagera kure cyane mu mukino wa Volleyball. Ibyifuzo byabo twabyumvise kandi tuzabishyira mu bikorwa. Icyo tutazabaha nicyo tuzaba tudafite”. Justin Munyinya umwe muri abo bakinnyi yadutanagrije ko imikino yo ku rwego rwa Afurika yabafashije cyane kuko yabigishije ibintu byinshi bishya batari bazi birimo gukinira ku nyanja ahantu haba hari umuyaga mwinshi, ngo bikazabagirira akamaro cyane mu mikino Olympique. Imikino Olympique y’Urubyiruko izaba ikinwa ku nshuro ya kabiri, izabera ahitwa Nanjing mu Bushinwa ku matariki ya 16 -28/08/ 2014, u Rwanda rukaba ruzakomeza gushaka andi makipe yo mu yindi mikino azajyayo, ubwo hazaba hakinwa amarushanwa nyafurika y’urubyiruko i Gaborone muri Botswana muri Gicurasi uyu mwaka. U Rwanda rumaze kumenyerwa mu mukino wa Volleyball yo ku mucanga ku rwego mpuzamahanga, kuko ubu ni ku nshuro ya kabiri u Rwanda rugiye guhagararira Afurika mu marushanwa yo ku rwego rw’isi. Umwaka ushize Ntagengwa Olivier na Mugabo Thierry bari bagize ikipe y’u Rwanda y’abahungu na Nzayisenga Charlotte afatanyije na Mutatsimpundu Denyse bari bagize ikipe y’abakobwa, bitabiriye imikino y’igikombe cy’isi yabereye muri Pologne. Theoneste Nisingizwe

U Rwanda na Botswana biyemeje ubufatanye mu kuzamura abaturage. Mu ijambo risoza uruzinduko rwe, Perezida Kagame yagize ati “U Rwanda na Botswana dusangiye intego yo guharanira imibereho myiza n’uburumbuke by’abaturage bacu kandi dushimishijwe no kuba turi hano mu kuzamura ubucuti bwacu n’ubuhahirane bw’ibihugu byombi.” Muri urwo ruzinduko rwa mbere yari agiriye muri Botswana, yakomeje avuga ko abayobozi b’ibihugu byombi bamaze igihe bakorana mu kureba uko bateza imbere imikoranire mu bintu by’ibanze bizagira uruhare mu guteza imbere imibereho myiza y’abaturage b’ibihugu byombi. Ati “Sinshidikanya ko tuzagera kuri iyi nshingano y’ingezi kuko (ibihugu byombi) twiyemeje guha umuturage icyo tumugomba, gukorera mu mucyo, gusubiza ibijyanye n’ibyo dushinzwe (accountability) no guha abaturage uruhare mu bikorwa bibateza imbere.” Perezida Kagame yavuze kandi ko u Rwanda na Botswana ari ibihugu by’ibinyamuryango nyakuri by’Umuryango wa Afurika Yunze Ubumwe bikaba ngo bizakomeza gukorana mu gufatanya n’ibindi bihugu by’uwo muryango mu guteza imbere Afurika. Yasoje ashimira uburyo we na Madame Jeannette Kagame bakiriwe muri Botswana anizeza ko bazongera kugenderera iki gihugu mu bihe bidatinze, agira ati “Tuzagaruka kandi turifuza kubona ubucuti n’imikoranire y’ibihugu byombi birushaho gutera imbere.” Umunyamakuru wa Kigali Today/KT Radio @ Oswaldini1

Abanyarwanda baba muri Senegal n’inshuti zabo bifurizanyije umwaka mwiza. Perezida w’Umuryango w’Abanyarwanda baba muri Senegal (ACRS), Dr Jovith Ndahinyuka, yagejeje ku bitabiriye icyo gitaramo bimwe mu bikorwa bafatanyijemo na Ambassade n’inshuti z’u Rwanda, harimo kwizihiza Umunsi w’Intwari z’Igihugu, Kwibuka ku nshuro ya 28 Jenoside yakorewe Abatutsi mu Rwanda, aho hateguwe gahunda zo kwibuka harimo n’izakorewe muri za Kaminuza zo muri Senegal (Gaston Berger yo muri St Louis na Institut Supérieur de Management /ISM yo muri Dakar). Aho hatangiwe ibiganiro kuri Jenoside yakorewe Abatutsi kimwe n’urugendo bakoze mu gihe cy’iminsi 100, mu rwego rwo kwibuka abishwe muri Jenoside, rwiswe ‘Intambwe miliyoni mu kwibuka inzirakarengane zisaga miliyoni zishwe muri Jenoside yakorewe Abatutsi’; Umunsi wo Kwibohora ku nshuro ya 28 n’Umunsi w’Umuganura. Yabashimiye kandi igikorwa cyo gufasha abatishoboye mu rwego rwo kubafasha kwishyura ubwishingizi mu kwivuza (mutuelle de santé), aho batanze inkunga igera kuri miliyoni eshanu n’ibihumbi 911,300Frw, bageneye abatishoboye bo mu Karere ka Nyagatare. Yanabashimiye n’indi nkunga batanze muri gahunda ya ‘Cana Challenge’, yari igamije gufasha Abanyarwanda batishoboye kubona umuriro w’amashanyarazi aho bafatanyije n’Abanyarwanda baba muri Mali na Gambia, batanze inkunga igera ku 5,719 by’Amadolari ya Amerika (hafi miliyoni esheshatu z’amanyarwanda). Yagarutse no ku ruhare rwabo mu gushyigikira ibikorwa by’umuco nyarwanda, cyane cyane mu bakiri bato. Yakomoje ku bwitange Abanyarwanda bagaragaje mu gushyigikira amakipe y’u Rwanda yaje gukina muri Senegal, aho REG yahagararariye u Rwanda mu irushanwa rya Basketball Africa League ikanegukana umwanya wa mbere mu makipi yakiniye muri Senegal, kimwe n’ikipi y’umupira w’amaguru y’u Rwanda yahuye n’iya Senegal, mu irushanwa ryo gushaka itike y’igikombe cya Afurika kizabera muri Côte d’Ivoire. Ambasaderi w’u Rwanda muri Senegal, Jean Pierre Karabaranga, na we yashimiye Abanyarwanda n’inshuti z’u Rwanda ku bikorwa by’indashyikirwa bagizemo uruhare, abashishikariza ko no muri uyu mwaka bazitabira ibikorwa na gahunda zinyuranye zirimo Umunsi w’Intwari z’Igihugu uteganyijwe tariki ya 04 Gashyantare 2023; Kwibuka ku nshuro ya 29 Jenoside yakorewe Abatutsi mu Rwanda mu 1994. Hari kandi Umunsi Mpuzamahanga w’Abagore, Kwibohora ku nshuro ya 29 n’Umunsi w’Umuganura. Yanabamenyesheje ko hateganyijwe gahunda zinyuranye zigenewe urubyiruko n’abato mu rwego rwo guteza imbere umuco nyarwanda n’ururimi kavukire n’ibindi bikorwa bizajya bihuza Abanyarwanda n’inshuti zabo nk’umuganda. Yanagarutse ku bikorwa byo gushishikariza abashoramari bo muri Senegal gusura u Rwanda, kurushoramo imari no gucuruza ibikomoka mu Rwanda. Yabonyeho gushimira abafatanyabikorwa barimo RDB, RwandaAir, NAEB na Maraphone Rwanda batanze ibihembo ku batsinze amarushanwa yari agamije guteza imbere ubukerarugendo n’ishoramari mu Rwanda, no kurushaho kurumenyekanisha, ashimangira ko ayo marushanwa azakomeza ku bufatanye n’abo bafatanyabikorwa. Yaboneyeho no gushimira by’umwihariko inshuti z’u Rwanda zatanze ibiganiro mu gihe cyo Kwibuka zirimo Boris Boubacar Diop, Gen. Babacar Faye, Adama Dieng, Koulsy Lamko n’abandi. Yanashimiye kandi Abayobozi ba Senegal, Kaminuza za Gaston Berger, ISM, ubuyobozi bwa Place du Souvenir Africain, ubwa Musée des Civilisations Noires, Monument de la Renaissance Africaine, babaye hafi cyane Ambasade muri gahunda zose yakoze ifatanyanyije n’Abanyarwanda n’inshuti z’u Rwanda. Umunyamakuru @ MunyantoreC

Abapolisi b’u Rwanda muri Haiti bambitswe imidali. Mu gihe cy’umwaka bamaze Haiti, Ku bw’akazi gakomeye bakoze kinyamwuga, ibikorwa byabaranze mu gufasha abanyehayiti, abapolisi b’u Rwanda bambitswe Imidali. Abapolisi b’u Rwanda 160 bari mu butumwa bw’amahoro muri Haiti (MINUSTAH) bari mu mutwe witwa RWAFPU 6, bambitswe imidali ku italiki ya 16 Kamena 2016 ku bw’akazi bakoze muri iki gihugu. Aba bapolisi bashimiwe ubufatanye budasanzwe bwabaranze hagati yabo n’abandi bo mu bindi bihugu bari bahujwe n’akazi ndetse n’abaturage mu kurinda umutekano n’amahoro. Ayobora umuhango wo gutanga imidali, Alexandre Carl, wungirije uhagarariye umunyamabanga mukuru wa Loni muri Haiti yashimye Leta y’u Rwanda ku nkunga yayo mu guha amahoro Haiti n’ahandi ku isi. Yavuzeko ashimishijwe n’akazi kakozwe, ashima cyane ikinyabupfura n’ubunyamwuga bwaranze abapolisi b’u Rwanda mu mwaka w’akazi bahamaze. Carl Alexander yashimye kandi uruhare RWAFPU muri Haiti mu gufasha Polisi ya Haiti ndetse n’ubufatanye na Polisi ya Loni(UNPOL). Umuyobozi w’abapolisi b’u Rwanda muri Haiti, Commissioner of Police (CP) Joseph Mugisha, mu ijambo rye, yagize ati:”Twafashijwe ku ruhande rumwe no kubahiriza indangagaciro za Loni zirimo ubunyamwuga, ubunyangamugayo no kubaha abo mudahuje..” CP Mugisha, yashimiye abandi bafatanyije inshingano ku bufatanye bwatanze umutekano cyane mu mwaka ushize wari urimo amatora rusange. Abapolisi b’u Rwanda muri Haiti kandi barashimirwa ibikorwa by’umuganda bahakoreye birimo gusana imihanda, gufasha impfubyi no gutabara abazahajwe n’ibiza nk’umwuzure n’ibindi byose byatumye bagira imibanire ikomeye n’abenegihugu. Polisi y’u Rwanda yatangiye kohereza abapolisi muri iki gihugu kuva mu 2010 kimaze guhura n’akaga k’umutingito kahitanye abarenga 100,000 n’abandi miliyoni eshatu bakava mu byabo. Iyi nkuru tuyikesha Polisi y’u Rwanda Intyoza.com

Mutamba Diane. Mutamba Diane, yavukiye mu mujyi wa Kigali ku ya 8 Mata 1982, avukira Faustin Bizimungu na Appolonie. Mutamba akorana na Minisiteri y’ubuzima mu ishami ry’ubuzima bw’ababyeyi n’abana. Amashuri. Mutamba yize muri APE Rugunga amashuri abanza mbere yo kwinjira muri Lycee De Kigali. Afite kandi impamyabumenyi y'icyiciro cya kabiri cya kaminuza mu ishami ry'ubuvuzi muri kaminuza nkuru y’u Rwanda (NUR).

TMC avuga ko kuririmba urukundo bitavuze ko yasubiye mu byaha. Ibyo yabitangarije mu kiganiro yagiranye na RBA, avuga ku muntu wabonye iyo ndirimbo akamubaza nimba yasubiye mu byaha. Ati “Hari umuntu wanyandikiye kuri Instagram ambaza nimba nasubiye mu byaha kuko nakoze indirimbo ivuga ku rukundo rw’umukobwa, ariko kuririmba indirimbo zihimbaza Imana ntabwo byambuza kuririmba n’izindi.” Yakomeje agira ati “hari abatekereza ko kuba narakoze indirimbo y’Imana no kuba nsangiza abankurikira ubuntu Imana yagize ku buzima bwanjye, bivuze ko ntazaririmba indirimbo z’urukundo. Iriya ni indirimbo yakoreshwa mu bukwe cyangwa se n’ibindi birori bitandukanye”. Iyo ndirimbo ni iyo yakoranye na producer LickLick ukorera muri Leta Zunze Ubumwe za America, akaba ari iya mbere ashyize hanze nyuma yo gutandukana na Nemeye Platini mu itsinda rya Dream boyz. Yayishyize ku rubuga rwe rushya rwa Youtube yise TMC Indatwa, akaba yavuze ko ari ho azajya atambutsa ibindi bihangano bye ndetse n’ubundi butumwa butandukanye ku bamukurikira. TMC kandi yagiriye inama abahanzi bakiri kuzamuka mu muziki bari mu matsinda nk’umuntu wamaze imyaka 11 mu muziki awukorera mu itsinda. Yagize ati “Burya kuba mu itsinda ni nko kuba mu rushako nubwo ntarashaka, hari bimwe wigomwa kugira ngo ugire aho uhuriza na mugenzi wawe. Ikindi ni uko hagomba kubaho ubushuti bushingiye ku kazi kugira ngo kagende neza, bibaye na byiza n’imiryango iramenyana bikabafasha mu buzima bw’akazi.” TMC yavuze ko kuba yaratandukanye na Platini bitavuze ko bashwanye nk’uko bikekwa, ahubwo ari uko batahuje icyo bashaka mu buzima bw’ahazaza. Platini aherutse gushaka umugore mu gihe TMC agiye kurangiza amashuri mu mezi abiri ari imbere, bombi bakomeje umuziki n’ubwo batandukanye. Umunyamakuru @ KamanziNatasha

Ibyo wamenya kuri Marabou stork. Waba ubizi cyangwa utabizi burya hari ibisiga bikora akazi katoroshye ko gukora isuku ahantu hatandukanye haba aho dutuye cyangwa kure y’aho dutuye. Bimwe muri ibyo bisiga twabonyemo amoko atandukanye y’inkongoro zirya ibisigazwa by’inyama n’imirambo. Ntabwo rero inkongoro zikora ako kazi zonyine ahubwo na Marabou Stork irazifasha kugira ngo ako kazi kagende neza. Ku mugabane wa Afurika, Marabou Stork ni cyo gisiga kinini cyane gikora isuku binyuze mu kurya ibisigazwa byavuye ku nyamaswa zapfuye cyangwa se ku mirambo y’abantu. Ku bw’iyo mpamvu ibi bisiga hamwe n’ibindi bikora akazi nk’ako bifitiye urusobe rw’ibinyabuzima akamaro harimo n’abantu kuko bikumira indwara nyinshi zashoboraga kutugeraho iyo biba bidahari. Nimutekereze ku nyamaswa zipfira muri Pariki uko byagenda hatabayeho gukoramo isuku. Marabou Stork mu Rwanda wazibona muri Pariki y’igihugu y’Akagera no mu Mujyi wa Kigali hamwe na hamwe zirahaboneka. Imiterere. Marabou Stork ni igisiga gifite amaguru y’umweru maremare cyane, kikagira umutwe n’igikanu kuri ibyo bice byose byambaye ubusa kuko nta bwoya bugaragaraho. Iki gisiga kandi kigira umunwa munini. Ntabwo ari ibyo gusa, ahubwo gifite uruhago rufite ibara ry’iroza mu gatuza. Inyuma gisa n’umukara ariko ku nda hafite ibara ry’umweru. Ikigabo n’ikigore byose birasa ariko iyo iki gisiga kikiri gito kiba kijya gusa n’ikigina kandi gifite umunwa muto. Ku rwego w’Isi habarurwa ibihumbi byinshi by’ibi bisiga kandi no mu Rwanda birahaboneka. Mu gihagararo Marabou Stork ishobora kugira ubujyejuru bubarirwa hagati ya 120-130 cm. Marabou Stork kandi ishobora kugira ibilo biri hagati ya 4- 8. Iki gisiga kirama imyaka iri hagati ya 25-41. Uburebure bw’amababa yayo ni 225-287cm. Aho iba. Marabou Stork ishobora kuba mu bishanga ndetse n’imusozi. Ishobora kandi kuboneka mu mukenke, mu byatsi bigufi, ku nkombe z’ibiyaga n’inzuzi no mu bishanga. Imirire. Marabou Stork irya imyanda, irya ibintu byapfuye kandi iby’ibanze ikunda kurya ni amayezi. Gusa nubwo bimeze bityo ishobora no kurya izindi nyoni nk’inuma, pelican, imishwi ya cormorant n’ibindi. Iyo Marabou Stork ifite imishwi ikunda kuyigaburira amafi, ibikeri, imitubu, ibikururanda, ibyana by’ingona cyangwa amagi yayo, imiserebanya n’inzoka. Imyororokere. Marabou stork ni ibisiga bikora umuryango w’ikigabo n’ikigore kimwe bizabana ubuzima bwose. Iyo bigiye kororoka bishaka ahantu byororokera ari byinshi cyane. Akenshi byororoka mu gihe cy’izuba. Ikigore gitera amagi 2-3. Igihe cyo kurarira ayo magi ni ukwezi (iminsi 30). Iyo imishwi imaze guturagwa ikigabo n’ikigore bifatanya kuyitaho uko bikwiriye hagati y’ibyumweru 13-15. Iyo mishwi nubwo iba imaze gukura bihagije ariko ikomeza kubana n’ababyeyi bayo andi mezi ane. Marabou Stork itangira kororoka nibura yujuje imyaka ine. Ibiyibangamira. Marabou Stork ntabwo zigeramiwe muri iki gihe nk’uko tubikesha Umuryango Mpuzamahanga wita ku bidukikije. Nubwo bimeze bityo, muri Nigeria bahiga cyane ibi bisiga kugira ngo bajye kubigurisha no kubikoresha mu buvuzi gakondo. ibindi. Marabou Stork kandi zishobora gutwikwa n’umuriro kuko igihe ahantu hari gushya zigenda imbere y’umuriro zirimo kurya ibisimba birimo guhunga. Ku bw’iyo mpamvu hari igihe zisanga umuriro wazitwitse.

RIB yafunze umukozi wa RSB yafashe yakira ruswa ya miliyoni 25 FRW. Urwego rw’Igihugu rw’ubugenzacyaha RIB rwafatiye mu cyuho Valens Uwitonze, umukozi ushinzwe ubugenzuzi bw’ubuziranenge bw’inganda muri Rwanda standards Board yakira ruswa ya 25,000,000 Frw kugirango atange icyangombwa kigaragaza ubuziranenge.RIB ibinyujije kuri X yagaragaje uyu mukozi afashe iyo ruswa ashinjwa,yafatanwe kuri uyu wa Gatanu.Uyu afungiye kuri Sitasiyo ya Kimihurura mu gihe dosiye ye irimo gutunganywa ngo ishyikirizwe Ubushinjacyaha.RIB yavuze ko ishimira abantu bakomeje kwanga kwishora mu bikorwa bya ruswa ahubwo bagatanga amakuru atuma abasaba ruswa bafatwa bagashyikirizwa ubutabera.Itegeko no 54/2018 ryo kuwa 13/08/2018 rirwanya ruswa ingingo yaryo ya 4 ivuga ko umuntu wese usaba, utanga cyangwa wakira, mu buryo ubwo ari bwo bwose, indonke iyo ari yo yose. Iyo abihamijwe n’urukiko, ahanishwa igifungo kirenze imyaka itanu (5) ariko kitarenze imyaka irindwi (7) n’ihazabu y’amafaranga y’u Rwanda yikubye inshuro kuva kuri eshatu (3) kugeza kuri eshanu (5) z’agaciro k’indonke yatse cyangwa yakiriye.

Volleyball: Bitok yatangaje abakinnyi 20 bagiye kwitegura amajonjora ya nyuma y’igikombe cy’isi. Ikipe y’u Rwanda yabonye itike yo kujya muri ayo majonjora ya nyuma azabera muri Cameroun kuva tariki ya 12-18/2/2014, nyuma yo kwegukana umwanya wa kabiri mu mikino y’akarere ka gatanu yabereye mu Rwanda. Iyo kipe izatangira imyitozo ku wa mbere tariki ya 13/1/2014 kuri Stade ntoya i Remera guhera saa kumi n’ebyiri z’umugoroba, ikazakora imyitozo igihe gitoya mu Rwanda, nyuma ikazerekeza muri Tuniziya, aho izamara iminsi 10 ikina imikino ya gicuti n’amakipe akomeye muri icyo gihugu. Nyuma y’iyo minsi 10, ikipe y’u Rwanda izahita yerekeza muri Cameroun aho iyo mikino y’amajonjora ya nyuma izabera, u Rwanda rukazaba ruhanganye na Cameroun, Algeria, Nigeria, na Gabon, ikipe izaba iya mbere muri iryo tsinda ikazaba ari yo ijya mu gikombe cy’isi. Uretse iryo tsinda u Rwanda ruherereyemo, hazaba hari n’andi matsinda abiri, ahari irizaba rigizwe na Misiri izanakira iyo mikino, Botswana, Zambia, Cap Vert na Kenya, akazishakamo ikipe ya mbere izajya mu gikombe cy’isi. Irindi tsinda rizaba rigizwe na Tuniziya izakira iyo mikino , Senegal, Ibirwa bya Seychelles, Niger na Congo Brazzaville, naho hakazarebwa ikipe izaba iya mbere, maze amakipe atatu yabaye aya mbere mu matsinda yayo akabona itike yo kujya mu gikombe cy’isi. Dore abakinnyi 20 b’ikipe y’u Rwanda bahamagawe n’umutoza Paul Bitok: Mutabazi Bonny , Hyango Theodore, Mutabazi Yves, Mutabazi Bosco, Nkikabahizi Fabrice, Mutuyimana Aimable bakina muri APR VC, Kagimbura Herve , Mudahemuka William, Ndamukunda Flavien, Bigirimana Peter, bakina muri INATEK. Hari kandi Tuyishime Eugene, Dusabimana Vincent , Musoni Fred na Murangwa Nelson bakina muri Rayon Sport Volleyball Club, Rubayita Cesar, Kwizera Pierre Marshal bakina mu Umubano Blue Tigers, Mugabo Thierry ukinira Lyce de Nyanza. Hari Ntagengwa Olivier ukinira Kaminuza y’u Rwanda, Mukunzi Christophe ukinira El Fanar VC-yo muri Algeria na Yakan Guma Lawrence ukinira Etoile Sportive de Setif yo muri Algeria. Theoneste Nisingizwe

Uhoraho arambwira ati: “Yewe muntu, hindukirira Gogi wo mu gihugu cya Magogi , umutware w'i Mesheki n'i Tubali maze uhanure ibimwerekeyeho. Umubwire ko jyewe Nyagasani Uhoraho mvuga nti: ‘Ndakwibasiye wowe Gogi, umutware wa Mesheki na Tubali. Ngiye gushyira inkonzo mu nzasaya zawe maze ngukurubane. Nzakwirukana mu gihugu cyawe hamwe n'ingabo zawe zose: amafarasi yawe n'abayagenderaho bambaye imyambaro y'intambara, n'abasirikari bawe benshi bitwaje ingabo nini n'into kandi bamenyereye kurwanisha inkota. Muzaba muri kumwe n'abasirikari b'u Buperesi, n'ab'i Kushi n'ab'i Puti, bose bitwaje ingabo kandi bambaye ingofero z'icyuma. Abasirikari bose bo mu gihugu cya Gomeri na Beti-Togaruma ho mu majyaruguru, hamwe n'izindi ngabo zivuye mu mahanga menshi bazaba bari kumwe namwe. Itegure hamwe n'imbaga yose muri kumwe maze ubayobore. Nyuma y'imyaka myinshi nzagutegeka gutera igihugu cya Isiraheli. Uzahasanga abantu bacitse ku icumu baturutse mu mahanga menshi bibereye mu mutekano. Uzatera imisozi ya Isiraheli yari imaze igihe kirekire ari nk'ubutayu, ariko ubu abahatuye bose bakaba bafite amahoro. Wowe n'ingabo zawe zose n'amahanga menshi, muzazamuka mutere icyo gihugu mumeze nk'inkubi y'umuyaga cyangwa nk'igihu kibuditse.’ ” Nyagasani Uhoraho arabwira Gogi ati: “Igihe nikigera ibitekerezo bizakuzamo, maze ugambirire gukora ibibi. Uzavuga uti: ‘Ngiye gutera igihugu kitagira ukirengera, aho abantu bafite umutekano n'amahoro, bibera mu mijyi idakikijwe n'inkuta ndetse ntikingwe. Nzanyaga kandi nsahure umutungo w'abantu batuye mu mijyi yahoze ari amatongo, ntere abakoranyijwe baturutse mu mahanga, bafite ibintu n'amatungo kandi batuye hagati mu gihugu.’ Abatuye i Sheba n'i Dedani, n'abacuruzi b'i Tarushishi n'abo mu turere tuhakikije bazakubaza bati: ‘Mbese icyatumye ugaba igitero ni ukunyaga no gusahura? Urishakira izahabu n'ifeza, n'amatungo n'ubutunzi n'iminyago myinshi?’ “None rero yewe muntu, hanurira Gogi umubwire ko jyewe Nyagasani Uhoraho mvuga nti: ‘Mbese igihe ubwoko bwanjye bw'Abisiraheli buzaba bufite amahoro ntuzabimenya? Icyo gihe uzava mu majyaruguru y'igihugu cyawe uri kumwe n'ingabo z'amahanga menshi, bose bagendera ku mafarasi maze mube igitero gikomeye. Uzatera ubwoko bwanjye bw'Abisiraheli umeze nk'igihu kibuditse hejuru y'igihugu. Icyo gihe wowe Gogi, nzakohereza utere igihugu cyanjye kugira ngo amahanga amenye ko ndi Uhoraho, ubwo nzayagaragariza ubuziranenge bwanjye ari wowe nkoresheje. Ni wowe navugaga kera nkoresheje abagaragu banjye, abahanuzi ba Isiraheli, bahanuye ko mu gihe kizaza ari wowe nzohereza gutera Abisiraheli.’ ” Uko ni ko jyewe Nyagasani Uhoraho mvuze. Nyagasani Uhoraho aravuga ati: “Kuri uwo munsi Gogi azatera igihugu cya Isiraheli, uburakari bwanjye buzagurumana. Mbivuganye ishyari n'uburakari bukaze, ko kuri uwo munsi hazabaho umutingito ukomeye mu gihugu cya Isiraheli. Amafi n'inyoni n'inyamaswa zose n'ibikururuka hasi byose ndetse n'abantu bose bo ku isi, byose bizahindira umushyitsi imbere yanjye. Imisozi izariduka, ahantu hose h'agacuri hazacika inkangu n'inkuta zose zizasenyuka. Nzateza Gogi ibyago impande zose, abantu be basubiranemo bicane. Uko ni ko Nyagasani Uhoraho avuze. Nzamuteza ibyorezo n'ubwicanyi, we n'ingabo ze n'amahanga menshi amushyigikiye, mbateze n'imvura idasanzwe n'amahindu, n'umuriro n'umuyaga w'ishuheri bibibasire. Ubwo ni bwo nzereka amahanga menshi ubuhangange bwanjye n'ubuziranenge bwanjye, bityo ayo mahanga azamenya ko ndi Uhoraho.”

Igihugu cya Zambia cyasabye CAF kuzakira irushanwa rya U17 riherutswe gusubikwa. Biciye mu Ishyirahamwe ry’Umupira w’Amaguru mu gihugu cya Zambia, iki gihugu cyasabye CAF ko cyahabwa kwakira irushanwa ry’igikombe cya Afurika cy’abari munsi y’imyaka 17 ryari gukinirwa muri Maroc ariko rigasubikwa. Ni nyuma y’uko CAF itangaje ko igikombe cya Afurika cy’abari munsi 17, kitakibereye muri Maroc kuko iki gihugu kitarafungura ikirere gicamo indege ziza muri Maroc kubera icyorezo cya Covid-19. Ibi byakomye mu nkokora iri rushanwa, kuko ryahise rihagarikwa ritaratangira, nyamara hari amakipe yari yamaze kwitegura kuza gukina iri rushanwa ry’ingimbi. Ku wa Gatatu (Ejo hashize), ni bwo Ishyirahamwe ry’Umupira w’Amaguru muri Zambia (FAZ), yandikiye CAF iyisaba ko yabaha uburenganzira bwo kwakira iri rushanwa ry’igikombe cya Afurika cya U17. Ni ibaruwa yashyizweho umukono n’Umunyamabanga mukuru wa FAZ, Adrian Kashala, asoza avuga ko bizeye igisubizo cyiza cya CAF.

Gasabo: Imiryango isaga 2,800 ni yo isigaje gukurwa mu manegeka. Byagarutsweho ku wa Kane tariki 21 Nzeri 2023, ubwo ubuyobozi bw’Umujyi wa Kigali bwagiranaga ikiganiro n’abanyamakuru, hagamijwe kubasobanurira byinshi ku bimaze gukorwa ndetse n’ibiteganywa gukorwa. Iyi imiryango 2,809 isigaje kwimurwa mu manegeka, ni iyo mu Mirenge ya Gatsata na Gisozi yombi yo mu Karere ka Gasabo. Ubuyobozi bw’uyu Mujyi busobanura ko gahunda yo kwimura abantu ahantu hashobora gushyira ubuzima bwabo mu kaga idatangiye ubu, kuko ari ubukangurambaga bukorwa buri uko igihe cy’imvura cyegereje, aho abimurwa ari abo baba babona ko bafite inzu zidafite ubudahangarwa cyangwa se zubatse ahantu zitakagombye kuba ziri, kandi zishobora gushyira ubuzima bw’abantu mu kaga. Umuyobozi w’Umujyi wa Kigali, Pudence Rubingisa, avuga ko guhera muri Mata bamaze kwimura mu manegeka imiryango irenga 4000, ariko hari n’abandi bagomba kwimurwa. Ati “Ubu tumaze kwimura imiryango igeze ku 4230, ni igikorwa twakoze guhera mu kwezi kwa kane, ukwa gatanu kugeza ubu, hari abagisigayemo tugomba kwimura. Dufite imiryango igeze ku 2809 tubona muri Gasabo, cyane cyane muri Gatsata ndetse na Gisozi, iri ahantu hashyira ubuzima bwabo mu kaga, bamwe baratangiye hashize iminsi banimuka.” Akomeza agira ati “Ni ukugira ngo uyu munsi wenda twongere tubibutse, ko ya mvura twavugaga muri ya minsi twamaze dukora ubukangurambaga yatangiye kugwa, kandi yatangiye kugwa nabi kurusha uko twabitekerezaga.” Umuyobozi w’Umujyi wa Kigali avuga ko uretse kuba imvura yaguye mu ijoro rya tariki 20 Nzeri 2023, yatwaye ubuzima bw’abantu bane bo mu muryango umwe mu Murenge wa Gisozi, ariko yanagurukanye ibisenge by’inzu. Yagize ati “Ejo twabonye inzu zigera kuri esheshatu ibisenge byagiye, yenda bamwe ntibigende byose ariko bikagenda, ubwo biba bivuze ko bitaziritse neza cyangwa se bitanaziritse, nk’ibyago twaraye tugize inzu ikagwa ku bantu n’urukuta rukagenda. Uko imvura igenda igaragaza ubukana bwinshi, hari n’inzu uyu mwaka ishobora kuba idafite ikibazo ariko mu mvura itaha ikakigira, ni yo mpamvu gusana inzu ni uguhozaho, ariko no kubahiriza bimwe abantu baba bagiriwemo inama mu guha ubudahangarwa inzu bigomba kubahirizwa.” Mu ijoro rya tariki 02 Gicurasi 2023 ibiza byibasiye bikomeye Uterere two mu Ntara y’Uburengerazuba, Amajyaruguru ndetse n’Amajyepfo, bisiga bitwaye ubuzima bw’abagera ku 135, binasiga abarenga 5,000 badafite aho kuba. Umunyamakuru @ lvRaheema

Polisi irahiga bukware abinjije urumogi mu gihugu bifashishije ubwato. Ku itariki 5 z’uku kwezi , mu karere ka Rubavu hafatiwe ibiro 25 by’urumogi, Polisi ikaba ikomeje gushaka abarutaye bayihunga ubwo yabahagarikaga ahagana isaha ebyiri z’ijoro ku mwaro wo mu kagari ka Nengo, mu murenge wa Gisenyi.Umuvugizi wa Polisi mu Ntara y’Iburengerazuba, Inspector of Police (IP) Eulade Gakwaya yavuze ko abarutaye barwinjizaga mu gihugu barukuye muri kimwe mu bihugu bihana imbibi n’u Rwanda baciye mu Kiyaga cya Kivu; bakaba barakoresheje ubwato.Yavuze ko ifatwa ryarwo (...)Ku itariki 5 z’uku kwezi , mu karere ka Rubavu hafatiwe ibiro 25 by’urumogi, Polisi ikaba ikomeje gushaka abarutaye bayihunga ubwo yabahagarikaga ahagana isaha ebyiri z’ijoro ku mwaro wo mu kagari ka Nengo, mu murenge wa Gisenyi.Umuvugizi wa Polisi mu Ntara y’Iburengerazuba, Inspector of Police (IP) Eulade Gakwaya yavuze ko abarutaye barwinjizaga mu gihugu barukuye muri kimwe mu bihugu bihana imbibi n’u Rwanda baciye mu Kiyaga cya Kivu; bakaba barakoresheje ubwato.Yavuze ko ifatwa ryarwo ryaturutse ku makuru Polisi yahawe n’abaturage y’uko hari ubwato bupakiye urumogi burimo kwerekeza kuri uwo mwaro; hanyuma Polisi imaze kubona ayo makuru irabutega; ariko abari baburimo bayikubise amaso babuvamo bariruka babutana n’urwo rumogi; hanyuma irarufata irujyana kuri Sitasiyo ya Polisi ya Gisenyi.IP Gakwaya arakangurira abatuye iyi Ntara kwirinda kwishora mu biyobyabwenge; aha akaba yongera kwibutsa ko nta nyungu yabyo; ahubwo ko bigira ingaruka zirimo kuba bitera uburwayi butandukanye ababinywa; kandi ko umuntu ubifatanywe afungwa; akanacibwa ihazabu."Yagize ati,"Nk’uko byitwa, Ibiyobyabwenge bitesha ubwenge uwabinyoye. Ni yo mpamvu akora ibyo atatekerejeho kuko nta mutimanama aba afite. Abantu bakwiriye kwirinda ubu bucuruzi budindiza iterambere kubera ko ibiyobyabwenge bigabanya ubushobozi bwo gutekereza no gukora, bikanashyira ubuzima bw’abantu mu kaga."Yashimye abahaye Polisi amakuru yatumye ifata biriya biro 25 by’urumogi; aboneraho gusaba buri wese utuye iyi Ntara kuba umufatanyabikorwa mu kurwanya no gukumira itundwa, icuruzwa n’ikoreshwa ry’ibiyobyabwenge atanga amakuru yerekeranye n’ababikora.IP Gakwaya yagarutse ku bihano bihabwa umuntu uhamwe no kwishora mu biyobyabwenge aho ingingo ya 594 y’Igitabo cy’Amategeko ahana ibyaha mu Rwanda ivuga ko kwinjiza no kugurisha mu gihugu ibiyobyabwenge n’urusobe rw’imiti ikoreshwa nka byo mu buryo bunyuranije n’amategeko bihanishwa igifungo kuva ku myaka itatu (3) kugeza ku myaka itanu (5) n’ihazabu y’amafaranga y’u Rwanda kuva ku bihumbi magana atanu (500.000) kugeza kuri miliyoni eshanu (5.000.000).

Shampiyona nyuma y’ikiruhuko gito irakomeza Urucaca rwakira Espoir. Shampiyona y’icyiciro cya mbere mu Rwanda (Azam Rwanda Premier League) iraba ikomeza kuri uyu wa gatanu tariki ya 06 Muatarama uyu mwaka, hakinwa umukino w’umunsi wa 12, Kiyovu yakira Espoir.Ni umukino uri bube utoroshye, ikipe ya Kiyovu ifite abana bakiri bato bakunze kugora amakipe kuva shampiyona y’uyu mwaka yatangira. Ikipe ya Espoir nayo imaze gutakaza umukino umwe mu mikino 11 ya shampiyona, ngo nayo yiteguye gukura amanota i Kigali.Umutoza wa Kiyovu avuga ko umukino wa Police (...)Shampiyona y’icyiciro cya mbere mu Rwanda (Azam Rwanda Premier League) iraba ikomeza kuri uyu wa gatanu tariki ya 06 Muatarama uyu mwaka, hakinwa umukino w’umunsi wa 12, Kiyovu yakira Espoir.Ni umukino uri bube utoroshye, ikipe ya Kiyovu ifite abana bakiri bato bakunze kugora amakipe kuva shampiyona y’uyu mwaka yatangira. Ikipe ya Espoir nayo imaze gutakaza umukino umwe mu mikino 11 ya shampiyona, ngo nayo yiteguye gukura amanota i Kigali.Umutoza wa Kiyovu avuga ko umukino wa Police batsinze wabahaye imbaraga zo gutsinda imikino ikurikiyeho, ngo rero n’ubwo ikipe ya Espoir ari ikipe itoroshye ariko ngo ntiyizera ko iribuze gutoragura amanota kuri Kiyovu.Ku ruhande rw’ikipe ya Espoir ngo n’ubwo batsikiye kuri APR FC, ntibiteguye kongera gutakaza undi mukino ngo n’ubwo muri ruhago byose bishoboka.Kiyovu iri ku mwanya wa 8 n’amanota 15, igiye kwakira Espoir iri ku mwanya wa 5 n’amanota 20.

Dr Ngirente yitabiriye ibirori byo guha impamyabumenyi ibihumbi 7 birangije muri UR[AMAFOTO]. Minisitiri w’ Intebe w’ u Rwanda n’ abandi ba Minisitiri bitabiriye umuhango wo guha impamyabumenyi abanyeshuri ibihumbi 7050 basoje amasomo mu byiciro bitandukanye avuga ko nawe ashyigikiye icyemezo cyafashwe cyo guhuriza hamwe kaminuza za Leta y’ u Rwanda zikaba UR.Uyu muhango wabaye kuri uyu wa Gatanu tariki 2 Ugushyingo, Kaminuza y’u Rwanda. Ibirori byabereye kuri Stade ya Huye mu Karere ka Huye, mu rwego rwo kwizihiza imyaka 55 Kaminuza ya mbere ibayeho mu Rwanda.Mu gitondo cyo kuri uyu wa Gatanu urujya n’uruza rw’abantu n’ibinyabiziga nirwo rwigaragazaga mu muhanda uva i Kigali ujya i Huye.Mu ijambo rye yavuze ko ashimishijwe no kwifatanya n’ abitabiriye uyu muhango by’umwihariko abagize umuryango mugari wa Kaminuza y’u Rwanda. n’ abarangije neza amasomo yabo, mu byiciro bitandukanye by’ubumenyi, uyu mwaka wa 2018.Dr Edouard Ngirente yavuze ko umunsi nk’uyu ari umwanya mwiza wo gushimira ababyeyi, abarezi n’abandi bose bafashije aba banyeshuri muri uru rugendo rw’amasomo ya Kaminuza.Yongeraho ko ari umunsi kandi ni n’umwanya wo gushimira Kaminuza y’u Rwanda kubera uruhare igira mu gutanga ubumenyi bwo ku rwego rwo hejuru bufasha Igihugu kubona abakozi bafite ubushobozi.Gahunda ya Guverinoma y’Imyaka irindwi 2017-2024, Guverinoma y’u Rwanda yiyemeje gutanga uburezi bufite ireme kandi bugera kuri bose no kurushaho kwihutisha iterambere ry’ubukungu bushingiye ku bumenyi.Minisitiri w’ intebe Dr Edouard NgirenteDr Ngirente yavuze ko kugira ngo ibi bizagerweho, Guverinoma yiyemeje gushyira imbaraga mu guhuza no kunoza uburezi n’ibikenewe ku isoko ry’umurimo.Kuva mu kwezi k’Ugushyingo 2017, Guverinoma yashyizeho Itsinda ryihariye ryasesenguye ibibazo byose byatumaga Kaminuza y’u Rwanda idashobora gusohoza inshingano zayo uko bikwiye ikaba yarafashe ingamba zo kuzikemura.yashimye ko ishyirwa mu bikorwa ry’ingamba guverinoma yafashe ngo zikemure ibibazo bya Kaminuza rimaze gutanga umusaruro ushimishije. Atanga urugero ku buryo bushya bwo kunganira umutungo wa Kaminuza y’u Rwanda bwemejwe n’Inama y’Abaminisitiri yo ku wa 14/02/2018.Minisitiri w’Intebe Ngirente yibukije ko umubare munini w’abanyeshuri ugiye kuza kwigira mu mujyi wa Huye ari amahirwe yo kurushaho guteza imbere uyu mujyi. Abikorera abashishikarije kwitegura neza kwakira uyu mubare munini banoza serivisi bazaba bakeneyeAti“Mboneyeho kandi gushyigikira igitekerezo Kaminuza y’u Rwanda yagize cyo guhuriza hamwe abayizemo kugira ngo bayunganire muri gahunda zayo zitandukanye z’iterambere.Mu banyeshuri barangije, abo mu cyiciro cya gatatu cya Kaminuza ni 509, naho umwe ni we uhabwa impamyabumenyi ihanitse (PhD).Mu cyiciro cya kabiri cya Kaminuza hasoje abanyeshuri 6540. Muri bo abagore ni 2594 mu gihe abagabo ari 4456.Mu bahabwa impamyabumenyi, abiga ibijyanye n’uburezi nibo benshi kuko ari 1887 (26.7%), abize iby’ubukungu ni 1697 (24.1%), abize iby’ubuvuzi ni 1221 (17.3%), abize iby’ikoranabuhanga ni 1145 (16.2%), iby’ubuhinzi n’ubuvuzi bw’amatungo ni 635 (9%) naho abize iby’ubugeni n’imibanire ni 465 (6.6 %)AMAFOTOMinisitiri ushinzwe ibikorwa by’ inama y’ abaminisitiri Kayisire SolangeMinisitiri w’ Uburezi Dr Eugene MutimuraMinisitiri w’ Ubuzima Dr Diane Gashumba

Abafite ubumuga biteguye kwitwara neza mu mikino Paralempike. Mu kiganiro ubuyobozi bw’ishyirahamwe ry’imikino y’abafite ubumuga bagiranye n’itangazamakuru kuri uyu wa Gatatu, batangaje ko ubushobozi bafite babukoresheje ngo bategure neza abakinnyi bagera kuri 13 bazahagararira u Rwanda mu mikino y’abafite ubumuga (Paralympic games) izabera i Rio de Janeiro muri Brazil kuva taliki 07 Nzeli kugera 18 Nzeli 2016. Mu mukino wa Sitting Volleyball bariteguye, bitoreje mu bihugu bitandukanye ... Mu kwezi kwa 3/2016, iyi kipe y’abagore yerekeje mu Bushinwa ihakinira igikombe mpuzamigabane, bahahurira n’amakipe 6 afite yari tike y’imikino Paralempike, ndetse n’andi n’amakipe 8 yashakaga itike 1, ikintu bumva ko cyabahaye ubunararibonye kuko bazaba bahangana n’amakipe bigeze guhura, bakaba kandi no mu kwezi kwa 6 basubiye mu Buholandi, bakina imikino ya gicuti itandukanye. Amafoto y’iyi kipe nyuma yo guhabwa bw’uko bazitwara i Rio Muvunyi Hermas arifuza kubona ibendera ry’u Rwanda rizamuka, ndetse na Rwanda Nziza ikaririmbwa Umukinnyi uhabwa amahirwe menshi yo kwitwara neza muri aya marushanwa, ni Muvunyi Hermas, wigeze no kwegukana umudali wa Zahabu muri Shampiona y’isi mu mwaka wa 2013 mu gusiganwa Metero 400. "Ndifuza kuba uwa mbere, kuko iyo ubaye uwa kabiri hazamuka ibendera gusa, ndifuza gukora ibishoboka byose nkaba uwa mbere, nkabona ibendera ry’u Rwanda rizamuka muri Brazil, ndetse n’indirimbo y’igihugu cy’u Rwanda ikumvikana muri Brazil" Hermas Muvunyi aganira n’itangazamakuru. Muvunyi Hermans ubu ni we ufite agahigo ko gusiganwa muri 400m muri Afurika, akazaba akina 400m na 1500m, ndetse akaba yarakoreye imyitozo i Doha 2015 ari naho yaboneye Minima, mu kwa 7 yari mu Budage, ndetse akora n’indi myitozo mu Rwanda Umunyamakuru @ Samishimwe

n’umuryango we. Ati: “Mu matsinda ni ho nakuye amafaranga yo kuvugurura inzu mbamo”. Ndayisaba André yiyubakiye inzu abikesha gahunda za VUP zamufashije kwizigama mu matsinda Niyomugabo Jean Pierre utuye mu Mudugudu Akadogo, Akagari ka Mpinga, mu Murenge wa Kigembe mu Karere ka Gisagara avuga ko mbere yo guhabwa akazi muri VUP babaga ahantu hadatunganye ariko nyuma amafaranga bahembwe abaha aho kuba. Yagize ati: “Ndashima Ubuyobozi Bukuru bwatuzirikanye. Amafaranga duhembwa muri VUP yaduhaye aho kuba, ako gahene tukakagura kakabyara tukabona ifumbire, inkoko, inkwavu bikatwunganira. Turimo turazamuka kubera VUP iyo duhembwe tubasha kwambara, VUP yaratuzamuye”. Abahawe inguzanyo ziciriritse barashima byimazeyo Ahimana Aimable utuye mu Kagari ka Cyabagarura, mu Murenge wa Musanze, mu Karere ka Musanze yavuze ko nk’Umujyanama w’Imibereho myiza n’Iterambere bafasha abaturage gusobanukirwa uburyo bwo kwiteganyiriza. Yagize ati: “Umukuru w’Igihugu atekereza neza namwe mukagera mu kirenge cye. Umurenge Sacco baradufashe batuguriza 100, 000, maze kubibonamo mpita nguramo inka ubu ifite ikimasa. Ndashimia Leta y’u Rwanda yadutekerejeho n’ubungubu ikaba idutekerezaho mukomeze mudusunike igihe nikigera muducutse”. Yongeyeho ko kubera VUP yaguze telefone ikaba imufasha kumenya amakuru.  Ati: “Ndashima Kagame waduhaye iyo nkunga y’ibitekerezo byiza”. Ingo Mbonezamikurire zabaye igisubizo ku bana n’ababyeyi Uwiringira Marie Chantal wo mu Murenge wa Gitoki mu Karere ka Gatsibo ashimira Perezida Kagame kuba kuva hashyirwaho ingo mbonezamikurirezishamikiye kuri VUP abana bitaweho kandi bafite ubuzima bwiza. Urubyiruko rwigishijwe imyuga ruhabwa n’ibikoresho, uyu ni Alice Niyogena wo mu Karere ka Musanze Yagize ati: “Ndashimira Perezida Paul Kagame, ndashima kubera bariya bana, ndamushimira ko yaduhaye irerero mu Mudugugu ku buryo mbere basigaraga ku gasozi bagasigara birukanka ariko aho amaretero yaziye baba bari mu irerero barimo biga dusanga nta kibazo bagize, bahawe ubumenyi, bize kwambara neza, biga gukaraba, amasomo yo kubazamura mu bwenge”.  Mukeshimana Delphine na we yavuze uburyo kuba umwana we w’imyaka 3 yaragiye mu irerero bituma akora imirimo ye atuje kandi abona byamufashije kujijuka. Aremeza ko byakemuye ikibazo cyo kuba barabaga basa nabi biriwe bizirinze mu cyondo, babaga bari mu muhanda cyangwa ukajya guhinga ukajyana na bo, wajya gucuruza ukamujyana n’uwo uhetse.  Yagize ati: “Ndashima ko Leta yakuye abana mu muhanda ikabashyira mu irerero, nta mubyeyi ukivunika ajyana n’umwana mu murima, babona igikoma n’ibiryo ku gihe, nta kibazo rwose Leta yarakoze”. VUP ni yo yishyura abarimu bigisha muri aya marerero, ndetse na bo bemeza ko yababereye igisubizo. Mukantagara Drocella yagize ati: “Ni gahunda nziza kandi ifasha buri wese yaba umuturage usanzwe cyangwa se uwa VUP. Nk’ubu mbere umuntu yashakaga kujya mu kazi akabura aho asiga umwana, hari n’ababacumbikishaga mu baturanyi, ariko aho amarerero yaziye yadufashije kwita ku mirimo yacu, abana tugira aho tubasiga kandi hizewe bagahabwa n’uburere buzima”. Umwe mu babyeyi wemeye ko iwe hagirwa urugo mbonezamikurirewitwa Niragire Annonciata yavuze ko kuba abaturage baramutoranyije, bakamugirira icyizere nta kibazo. Yagize ati: “Ndashimira Leta ntako itagize, ni umubyeyi yaraturebye inadutekerezaho ubungubu”. Abana bari mu marerero bitabwaho mu mirire bakagira ubuzima bwiza Yakomeje avuga ko imibereho y’abana yahindutse ikaba myiza. atanga urugero rw’abana babiri baje bafite ikibazo ariko kigakemuka. Yagize ati: “Harimo uw’imfubyi bashyize ku muntu na we utishoboye, ariko uwo mwana yaje atavuga atanagenda ariko ubu ni inkumi. Haje undi wari warabyimbye amatama ariko ubungubu rwose umwana yabaye muzima, Leta iduha amata tugaha abo bana, bakaduka ifu y’igikoma, urumva ko nk’umwana wahuraga n’ikibazo, ubu iyo ashyitse aha

Abasirikare barinda Umukuru w’Igihugu begukanye igikombe cy’Intwari (Amafoto na Video). Ku wa Kabiri tariki 31 Mutarama 2023 i Nyamata mu Karere ka Bugesera, habereye umukino wa nyuma w’imikino yahuzaga inzego za gisirikare (Inter Force Competition). Ku mukino wa nyuma hahuriye ikipe y’abasirikare barinda umukuru w’igihugu n’abandi bayobozi bakuru(Republican Guard), bakinaga n’urwego rwa Special Operations Force. Uyu mukino warangiye Republican Guard ari yo yegukanye igikombe nyuma yo gutsinda Special Operations Force ibitego 2-1. Ikipe y’abasirikare barinda abayobozi bakuru b’igihugu yatsinze ibitego byayo mu gice cya mbere, aho icya mbere cyatsinzwe ku munota wa gatanu gusa, gitsinzwe na Mutabazi Jean Claude, icya kabiri kijyamo ku munota wa 30 gitsinzwe na Bizimana Théoneste. Igitego cya Special Operation Forces cyatsinzwe na Musengo Jean Baptiste ku munota wa 48, umukino urangira ari 2-1. Reba ibindi muri iyi Video: Video: Richard KWIZERA & Eric RUZINDANA Amafoto: Eric RUZINDANA Umunyamakuru @ Samishimwe

Urubyiruko rwatakambiye Perezida Paul Kagame ku mategeko aruzitira. Perezida wa Repubulika Paul Kagame, yasabye ko ibibera inzitizi urubyiruko byakurwa mu nzira rukabasha gukora amakoperative ruhuriramo ndetse n’ibitanoze bikanozwa. Kuri uyu wa mbere Taliki ya 26 Kamena 2016, Perezida wa Repubulika Paul Kagame, yaganiriye n’urubyiruko rushoje itorero ry’Inkomezamihigo. Perezida Kagame yasabye ko ibidasobanutse bikwiye kusobanuka. Nyuma y’uko urubyiruko rugaragarije Perezida wa Repubulika Paul Kagame inzitizi zo kuba hari itegeko mu makoperative riruzitira mu kwishingira amakoperative, perezida wa Repubulika yasabye ababishinzwe gukora gahunda ituma urubyiruko rudahezwa. Perezida wa Repubulika y’u Rwanda Paul kagame, ubwo yasabaga ushinzwe amakoperative gusobanura ikibazo gituma urubyiruko ruzitirwa n’itegeko ngo rirubuza gukora koperative yarwo, aho kubisobanura ahubwo yateye urujijo bitera Perezida kwerekana ko abashinzwe amakoperative ubwabo batumva ibintu. Perezida Kagame yagize ati:” Njye ntabwo numva ikibazo rwose aho kiri, ariko abatabyumva bwambere ni abashinzwe amakoperative, ashinzwe amakoperative ariko niwe ubanje bwambere kudushyira murujijo (Confusion). Perezida Paul Kagame, yasabye ko ibintu bidasobanutse bivanwa mu nzira, asaba ko ibintu birushaho gusobanurwa, byaba Itegeko cyangwa se uburyo ibintu bisobanurwa cyangwa se ibishyirwa mu buryo butaribwo bigakorwa neza aho gutera ikibazo. Uru rubyiruko mu gushimira perezida wa Repubulika, rwamwijeje ku muba hafi, kumushyigikira no gufatanya nawe muri byose rutekereza kubyakubaka Igihugu. Munyaneza Theogene / intyoza.com

USA: Bizihije imyaka 248 y’ubwigenge. Kuri iyi tariki, Leta Zunze Ubumwe z’Amerika irizihiza ubwigenge bwayo. Abantu babarirwa muri za miliyoni bari mu mayira basanga imiryango yabo n’inshuti. Abantu uruvunganzoka buzuye mu bibuga by’indege. Imodoka zuzuye imihanda. Ikigo cy’igihugu gishinzwe umutekano w’ingendo, “The Transportation Security Administration,” kivuga ko kiteze ko abaturage barenga miliyoni eshatu barimo bajya mu miryango yabo bakoresheje indege. Naho ishyirahamwe ry’abagendesha imodoka ryitwa “American Automobile Association” rivuga ko abantu miliyoni 71 bari mu mihanda mu ngendo zingana cyangwa zirenze kilometero 80, kuva ku itariki ya 27 y’ukwezi gushize. Ntiribara rero abajya mu miryango yabo ahantu hatagejeje kuri izi kilometero 80. Abahanga mu by’ubukungu bashyira iyi mibare minini gutya mu rwego rw’ikizere kirimo kigaruka mu baturage, ko ubukungu bw’igihugu burimo buzahuka. Mu miryango yabo, Abanyamerika barotsa inyama, basangire n’agatama. Barakora utwarasisi hirya no hino mu gihugu. Baraturitsa imiriro mu kirere. Abakomoka ku bashyize umukono ku itangazo ry’ubwigenge “Declaration of Independence”, baravuza inshuro 13 inzongera nini yitwa “Liberty Bell” (ni nko kuvuva “Inzogera y’Ubwisanzure) mu mujyi wa Philadelphia, muri Leta ya Pennsylvania, mu burasirazuba bw’igihugu, aho gusinya byabereye mu 1776. Inshuro 13 zingana n’umubare wa Leta 13 zatangaje ubwigenge bwa Leta Zunze Ubumwe z’Amerika, zishyira hamwe zibyara igihugu kimwe. VOA

USA: Impano zaturutse mu Rwanda zigiye kugurishwa. Impamvu yo kugurisha izi mpano ngo ni ugushaka inkunga ihagije yo kugenera urubyiruko rwibumbiye muri uyu muryango wa RYHC, ndetse no kongera umubare w’abagiraneza bagomba gufasha uru rubyiruko, nk’uko bisobanurwa na Todd Stewart Fry uhagarariye inshuti z’uyu muryango. Todd avuga ko ubwo baherutse mu Rwanda hari impano bahakuye zitandukanye zigizwe n’ibikomoka ku bukorikori bukorerwa mu Rwanda, izi mpano zikaba zizagurishwa hagamijwe kubona amafaranga yongerwa muri RYHC. Ati “nta kindi tugamije, inshuti za RYHC zafashe icyemezo cyo kugurisha izi mpano, kugira ngo zongere inkunga zigenera uyu muryango. Kandi ikindi gishimishije ni uko ubwo tuzaba turimo gukora ubu bucuruzi hano iwacu i Boston, ni nako tuzaba turushaho kongera umubare w’inshuti n’abaterankunga buriya muryango”. Biteganyijwe ko iki gikorwa kizabera mu Resitora ya Bourbon Coffee hafi ya Harvard University mu mujyi wa Cambridge tariki ya 06/12/2014. Umuyobozi wa RYHC mu Rwanda, Nyirasafari Solange avuga ko bishimiye iki gikorwa cyane kuko kizatuma hari ikinjira mu mitungo yabo. Akavuga ko izi mpano abateramkumga babo bakura mu Rwanda arizo baba baguze ahandi, ariko nabo ngo bafite umugambi wo gushinga koperative izikora. Ati “biriya bintu bazagurisha muri USA, nibyo tuba twaguze ahantu hatandukanye hano mu Rwanda tukabibaha nk’impano, bagera iwabo kubera umutima w’urukundo bafite, bakabigurusha mu rwego rwo kudushakira inkunga ihagije”. Akomeza agita ati “Ubu rero turateganya kwagura buriya bucuruzi guhera mu kwa mbere 2015, tuzashyiraho koperative ikora ubukorikori butandukanye tujye tubwohoreza muri Bourbon Coffee i Boston, tubigurishe yo. Mu byo duteganya kujya twoherezayo harimo imitako, inigi, uduseke n’ubundi bukorikori butandukanye”. RYHC ni umuryango watangiye mu mwaka 2004 mu karere ka Ruhango, ku gitekerezo cya Ernest Rugwizangoga ubwo yari avuye kwiga i Boston muri Amerika agasanga urubyiruko rwo muri aka karere rwaraheranywe n’agahinda kubera ibikomere rwasigiwe na Jenoside yakorewe Abatutsi mu w’1994. Inshuti z’uyu muryango zo muri Boston ziheruka mu Rwanda kuko zahavuye mu kwezi kwa 11/2014, aho zagiye zitanga inyigisho zitandukanye mu rubyiruko rugize RYHC. Eric Muvara

Ibikubiye Mu Masezerano Hagati Y’u Rwanda Na Eswatini. Ubwo aheruka mu Rwanda umwami wa Eswatini witwa Mswati III yakiriwe na Perezida Paul Kagame baganira uko ibihugu byombi byakomeza gukorana. Yari mu Rwanda mu muhango wo kurahira kwa Paul Kagame warahiriye gukomeza kuyobora u Rwanda muri manda y’imyaka itanu aherutse gutorerwa. Ubuyobozi bw’u Rwanda n’ubwa Eswatini bwaje kugirana ibiganiro by’uko gukorana hagati y’abaturage b’ibi bihugu bakomeza kugenderana no gukorana mu iterambere risangiwe. Amasezerano yasinywe arebana n’imikoranire mu bice bitandukanye birimo gukorana mu bya gisirikare mu mikoranire hagati ya Polisi n’inzego zirebana n’amagereza, ibyo koroherezanya mu kubona impapuro z’abanjira n’abasohoka n’ibindi. Mbere y’uko bicarana hagasinywa amasezerano y’imikoranire hagati ya Kigali na Mbabane( Umurwa mukuru wa Eswatini), umwami Mswati III yabanje kugenzura ingabo z’u Rwanda zari zaje kumwakira mu cyubahiro kigenewe abami. Kagame yahise amwakirira mu Biro bye Village Urugwiro amasezerano arasinywa. Umwami Mswati III yari ari kumwe n’umwamikazi Inkhosikati Make LaMashwama. Mu ijambo rye, Kagame yagize ati: “Nyakubahwa umwami, ngushimiye ko waje kwifatanya n’Abanyarwanda mu muhango wo kurahira. Ni ikintu twashimye kandi biragaragara ko kuza kwanyu ari ikintu cyo gushimangira umubano hagati y’ibihugu byacu byombi. Twifuza ko iyi mikoranire yakomeza, ikongerwamo imbaraga. Iyo mikoranire niyo ntego y’uyu munsi yo gusinya amasezerano hagati yacu”. Kagame avuga ko u Rwanda rushaka gukorana na Eswatini kugira ngo ruyisangize ibyo rwagezeho nayo igire icyo irusangiza mu bunararibonye bwayo. Ubuyobozi bw’u Rwanda n’ubwa Eswatini bwaje kugirana ibiganiro Avuga ko mu myaka ishize, hari ibiganiro by’abayobozi hagati y’ibihugu byombi byabayeho kandi bagaruka ku mikoranire itandukanye ku bihugu byombi. Ni ibintu avuga ko byakomeza kubakirwaho indi mikoranire izaza. Ku rundi ruhande, umwamikazi wa Eswatini witwa Inkhosikati Make LaMashwama yakiriwe na Madamu Jeannette Kagame amujyana gusura Irerero riba mu Biro bya Perezida Kagame ryitwa EZA Early Childhood Development Centre. Umwamikazi wa Eswatini witwa Inkhosikati Make LaMashwama yakiriwe na Madamu Jeannette Kagame Baganiriye uko Eswatini nayo yashinga ikigo nk’iki gisanzwe kizwiho gufasha abakobwa kwiyubakamo ubushobozi mu nzego zose. Gusura iki kigo byaretse umwamikazi wa Eswatini ko u Rwanda ruharanira kugira abana bafite ibyiza byose bitangwa ku kigero cyabo kandi ko intego ngari ari uko Abanyarwanda bo mu gihe kiri imbere bazaba ari abantu bukuze neza. Indi wasoma: Umuyobozi Wa Polisi Y’u Rwanda Ari Mu Bwami Bwa Eswatini

cyangwa hejuru, ikaba ifite ibyumba by’urwambariro, ahakorerwa Gymtonic , ubwiherero, ibyumba 4 bikoreshwa mu buvuzi bw’ibanze, ifite na cave cyangwa inzu zo hasi zifashishwa nk’ububiko bw’ibikoresho by’imikino. Africa Rising Cycling Center, kimwe mu bigo bibiri bikomeye by’imyitozo muri Afurika Uyu ni umwe mu mikino imaze kuba ubukombe mu Rwanda, ukunzwe n’abantu benshi, by’umwihariko abawukina bakaba banitwara neza haba mu marushanwa mpuzamahanga akinirwa mu Rwanda ndetse no hanze y’u Rwanda, aho ubu ndetse u Rwanda runafite abakinnyi bakina nk’ababigize umwuga hanze y’u Rwanda. Ikigo cyitwa Africa Rising cycling Center ni kimwe mu bigo by’imyitozo bibiri bikomeye muri Afurika kikagira igaraje ry’amagare rya mbere muri Afurika.Iki kigo kiri ku rwego mpuzamahanga kimaze kwakira amakipe aturutse mu bihugu bitandukanye ku isi aza gukoreramo imyitozo harimo na Direct Energie yo mu Bufaransa,Team Novo Nordisk yo muri Leta Zunze Ubumwe za Amerika. Perezida w’impuzamashyirahamwe y’umukino w’amagare ku isi (UCI) David Lappartient aherutse gusura iki kigo atangaza ko kigiye kuzafatwa na UCI kikaba kimwe mu bigo byemewe kizajya cyitorezwamo n’abakinnyi baturutse mu bihugu bitandukanye by’Afurika. Iki kigo kandi kimaze kwakira amakipe y’ibihugu ibitandukanye byo muri Afurika birimo Eritrea, Ethiopia, Nigeria, Zambia, u Burundi, Burkina Faso ndetse kuri iyi tariki ya kane Nyakanga u Rwanda rwizihirizaho umunsi wo kwibohora ku nshuro ya gatanu, muri iki kigo hari abakinnyi 25 b’ikipe y’igihugu ya Repuburika Iharanira Demokarasi ya Congo baje kuhakorera imyitozo yimbitse bitegura isiganwa rya Tour de la RDC. Harimo igaraje ry’amagare riri ku rwego rwa mbere muri Afurika, icyumba cy’igororamitsi (massage) amacumbi y’abakerarugendo aho hafite ubushobozi bw’ibyumba bya kwakira abakerarugendo 12 ku ijoro, ibyuma bifite igikoni,ubwogero n’Ubwiherero, Interineti, hakabamo ndetse n’amacumbi y’abakinnyi n’abayobozi, iduka rishobora kwifashishwa mu kugurisha imyenda ya Team Rwanda, aho abakinnyi barira, ndetse n’icyumba gikorerwamo igeragezwa ry’Ubuzima bw’abakinnyi. Mu bindi iki kigo gishinzwe uretse kwita ku buzima bw’abakinnyi harimo guteza imbere ubukerarugendo muri aka gace aho gifasha abakerarugendo ku babakodesha amagare yo kugendaho, aho ku masaha atatu igare rikodeshwa amadollars 75 y’abanyamerika naho ku munsi rigakodeshwa $135. Muri iki kigo kandi harimo kubakwa ikibuga cyagenewe amagare bakinisha bayasimbutsa BMX Extreme Sports, inzira y’uyu mukino ikaba yaramze gutunganwa nk’uko mubibona hasi ku mafoto agaragaza udukingo ayo magare azajya asimbuka. Sitade mpuzamahanga ya Cricket iri i Gahanga Uwo ni umukino wa Cricket, benshi mu Banyarwanda ntibarawumenya cyane, gusa batangiye kugenda bawumenya bitewe n’uduhigo abanyarwanda bawukina bagiye bakora, ku ikubitiro Eric Dusingizimana yakoze amateka yo kumara amasaha 51 agarura udupira dukoreshwa muri uyu mukino, ahita yandikwa mu gitabo cyandikwamo abakoze ibidasanzwe ku isi (Guiness World records). Byatumye mu Rwanda hubakwa Stade y’akataraboneka muri uyu mukino Mu karere ka Kicukiro, ahitwa i Gahanga, ubu hubatse Stade ya mbere muri Afurika utabariyemo igihugu cy’Afurika y’Epfo, ikaba iri kubakwa bivuye ku nkunga zitandukanye, zahereye kuri Leta y’u Rwanda yatanze ubutaka bwo kubakamo iyi Stade bungana na Hegitari 4.5, ndetse inabasonera imisoro isanzwe itangwa ku bikorwa nk’ibi ingana na 18% by’ingengo y’imari y’uyu mushinga. Iyi Stade yubatse i Gahanga, ifite uburebure bwa metero 124, ubugari bwa metero 137, aho ifite ikibuga cy’ubwatsi, aho abafana bicara (Tribune nto) igizwe n’urwambariro, na Club aho umuntu yafatira icyo kunywa, Nyuma yo kubaka iyi Stade byiswe phase ya mbere, hanateganyijwe phase ya kabiri yo kubaka ikibuga kindi cya cricket, gishobora kuzajya cyifashishwa nk’ikibuga cy’imyitozo. Stade y’i Gahanga yatashywe ku mugaragaro na Perezida Kagame (Amafoto) Umunyamakuru

Minisitiri w’Intebe yasabye abaturage gutera amashyamba, bagahangana n’imihindagurikire y’ibihe. Minisitiri w’Intebe Murekezi yasabye ibi kuri uyu wa Gatandatu, tariki 28 Gicurasi 2016, ubwo yari yifatanyije n’abaturage b’Umurenge wa Gashaki mu Karere ka Musanze, mu muganda rusange ngarukakwezi wahuriranye no gutangiza icyumweru cyahariwe kurengera ibidukikije. Uyu muganda wari witabiriwe n’imbaga y’abaturage, wakorewe ku nkengero z’ikiyaga cya Ruhondo, hakorerwa ibiti byamaze kuhaterwa. Nyuma y’umuganda, Minisitiri w’Intebe yasuye amazu 50 yubakiwe abaturage bimuwe mu birwa bya Ruhondo banahita bashyikirizwa inka 50 borojwe na Perezida Paul Kagame. Mu ijambo yagejeje ku baturage, Minisitiri w’Intebe Murekezi yababwiye ko imihindagurikire y’ibihe yabaye ku isi kuva mu mwaka ushize, yatumye tumwe mu turere two mu gihugu tugusha imvura idasanzwe binagira ingaruka ku batari bake. Minisitiri w’Intebe yibukije Abanyamusanze ko iyo mvura yatwaye ubuzima bwa bamwe mu Banyarwanda harimo n’abaturanyi babo 35 bo mu Karere ka Gakenke. Yavuze ko ibikorwa by’ingenzi bizibwandaho muri iki cyumweru cyahariwe kwita ku bidukikije mu Rwanda, ari ugukomeza gukangurira Abanyarwanda inkomoko n’ingaruka y’imihindagurikire y’ibihe no kubasobanurira akamaro ko gushyira mu bikorwa imishinga n’ingamba byo guhangana na byo. Bamwe mu baturage bimuwe mu birwa bya Ruhondo bavuga ko kuba bari baturiye amazi byabagiragaho ingaruka kuko harimo abo amazi yiciye abana. Nsengiyumva wamaze gutura mu mazu abimuwe mu birwa bya Ruhondo barimo kubakirwa, avuga ko aho bimukiye hari umutekano kurusha uko bari batuye. Ati “Hari umwana nari mfite wishwe n’amazi kubera ko twari tuyaturiye ariko ubu ndishimye cyane kuko nta kibazo tukigira. Kujyana abarwayi kwa muganga bisigaye bitworohera, abana nta kibazo tukibagirira bagiye ku ishuri.” Yongeraho ko aho bimuriwe, babashije kugera ku iterambere batari barigeze bageraho mbere. Ati “Kandi hano tunacana Bio-Gaz tutigeze tubona tukiba mu birwa.” Abaturage bo mu Murenge wa Gashaki bavuga ko kuva aho ikiyaga cya Ruhondo gitangiye kubungabungwa haterwa ibiti, nta bibazo bakigira byo kubura amazi nka mbere. Imiryango 152 ni yo yimuwe mu birwa bya Ruhondo ikaba igomba gutuzwa mu nzu 112. Umunyamakuru @ lvRaheema

Yishimiye kongera kureba nyuma y’imyaka icumi yarahumye. Aganira na Kigali Today, Senyenzi yavuze ko yarwaye amaso mu 2013, nyuma uburwayi burakura hazamo ishaza biza kurangira ahumye. Senyenzi ati “Namenye amakuru ko ku bitaro bya Ruhengeri hari inzobere zivura amaso, maze njyayo banshyira kuri gahunda, hanyuma baramuvura ndakira, ubu mbabasha kureba n’ubwo ntarakira neza”. Uwo musaza yabazwe ijisho rimwe ari ryo rimufasha kureba ubu, abaganga bakavuga ko irindi bazaribaga nyuma y’ukwezi irya mbere rimaze gukira, akongera kureba neza. Undi wavuwe ishaza ni Uwitwa Mukamazera Donatha, uvuga ko ryamuteye guhuma nyuma akaza kuvurwa akabasha kureba neza. Ati “Ubundi iyo bwiraga ntari mu rugo natangiraga guhangayika, nibaza uko ndibutahe ariko ubu ishaza barivuye rirakira ndakanura neza”. Dr Muhire Philbert, umuyobozi w’ibitaro bya Ruhengeri, avuga ko ibyo bitaro hari gahunda yo kubaga abarwayi b’amaso buri cyumweru. Ati “Tubasha kubaga ishaza abarwayi hagati ya 10 na 15 buri cyumweru, kandi tukabavura rigakira, umuntu akongera akareba neza, kandi iyi ni gahunda ihoraho”. Avuga ko ibitaro bya Ruhengeri bifite umuganga w’inzobere (Doctor) mu kuvura amaso, ubu akaba abaga ishaza ijisho rikongera kureba neza. Dr Muhire avuga ko iyi gahunda ihoraho mu rwego rwo gufasha abarwayi bafite ikibazo cy’amaso. Uretse kuba bavura uburwayi bw’ishaza, ibitaro bya Ruhengeri byakira abarwayi batandukanye baba baje kwivuza amaso, kuko ku munsi bakira abarwayi basaga 50. Dr Habineza Moise, inzobere mu buvuzi bw’amaso mu Bitaro bya Ruhengeri akaba ari na we wavuye abarwayi ishaza ryo mu maso, avuga ko izo ndwara zivurwa zigakira burundu. Ati “Izi ni indwara abantu bumva ko zitavurwa ngo zikire, kandi mu by’ukuri indwara y’ishaza iravurwa igakira neza umuntu akongera akareba neza”. Dr Habineza asaba abantu kwivuza hakiri kare indwara itarakura, ndetse agakangurira abafite ikibazo cy’ishaza mu maso ko bakwivuza. Umunyamakuru @ musanatines

Perezida Kagame yageze muri Qatar mu ruzinduko rw’akazi. Ibiro ntaramakuru bya Qatar, byatangaje ko Perezida Kagame n’intumwa ayoboye muri uru ruzinduko, ku kibuga cy’indege mpuzamahanga cya Hamad, bakiriwe n’umuyobozi ushinzwe protocol muri Minisiteri y’Ububanyi n’Amahanga, Ibrahim bin Yousif Fakhro. Bakiriwe kandi na Ambasaderi wa Qatar mu Rwanda Misfer bin Faisal Al Shahwani, ndetse na Igor Marara Kainamura, Ambasaderi w’u Rwanda muri Qatar. Uru ruzinduko Perezida Kagame agiriye muri Qatar rugamije kurushaho gushimangira umubano mwiza usanzwe hagati y’ibihugu byombi, rukaba ruje rukurikira urwo yaherukaga kugirira muri iki gihugu ubwo yari yitabiriye Inama yiga ku bukungu i Doha, muri Gicurasi umwaka ushize. Perezida Paul Kagame yagiranye ibiganiro na Emir wa Qatar, Sheikh Tamim bin Hamad Al Thani byibanze ku bufatanye bw’Ibihugu byombi mu nzego zirimo ibikorwa remezo no kwakira abashyitsi, baganira no ku zindi ngingo zirimo ibibazo bigaragara hirya no ku Isi. Perezida Paul Kagame kandi ari kumwe n’igikomangoma cya Jordanie, Hussein Bin Abdullah II bitabiriye umukino wa nyuma w’igikombe cya Aziya, wahuzaga Qatar na Jordanie. Uyu mukino wabereye kuri Lusail Stadium, warangiye Qatar yegukanye igikombe ku ntsinzi y’ibitego 3-1. U Rwanda na Qatar ni ibihugu bisanganywe ubufatanye mu nzego zitandukanye, zirimo umutekano, ibijyanye n’iby’indege, guteza imbere no kurengera ishoramari, ubufatanye mu bijyanye n’ubukungu, ubucuruzi n’ikoranabuhanga, ubukerarugendo, kurwanya ruswa n’ibindi. Mu bijyanye n’umutekano u Rwanda na Qatar bifitanye amasezerano byasinyanye mu bihe bitandukanye agamije gukorera hamwe mu kurwanya ibyaha birimo iterabwoba, ibyaha byambukiranya imipaka, icuruzwa ry’abantu no gukwirakwiza ibiyobyabwenge, ubucuruzi bw’intwaro n’amasasu, ibyaha bifitanye isano n’iyezandonke, ibyaha bikorwa hifashishijwe ikoranabuhanga, ruswa n’ibindi. U Rwanda na Qatar bifitanye imishinga ikomeye, harimo uwo kubaka ikibuga mpuzamahanga cy’indege cya Bugesera kizaba gifite agaciro ka miliyari imwe na Miliyoni magana atatu z’Amadolari ya Amerika, kikazaba cyakira abantu miliyoni zirindwi ku mwaka mu cyiciro cya mbere na miliyoni 14 mu cya kabiri. Sosiyete y’ubwikorezi bwo mu Kirere ya Qatar Airways, kandi yasinyanye amasezerano y’ubufatanye na Leta y’u Rwanda, ajyanye no kugira imigabane ingana na 60% y’iki kibuga mpuzamahanga cya Bugesera. Si ibyo gusa kuko iyi sosiyete yegukanye imigabane ingana na 49% muri RwandAir, bigira uruhare mu guteza imbere serivisi zijyanye n’ubwikorezi bw’imizigo mu ndege. Umunyamakuru @RuzindanaJunior

Minisitiri w’Uburezi arakangurira abashoramari kubaka amacumbi hafi y’amashuri makuru. Ubwo yasuraga ishuri rikuru ry’ubuhinzi n’ubworozi ISAE-Busogo, kuri uyu wa gatatu tariki 07/11/2012, Minisitiri Biruta yagaragarijwe ko kimwe mu bibazo bikomereye iri shuri ari ibura ry’amacumbi y’abanyeshuri. Minisitiri Biruta yagize ati: “twagiye inama ko twafatanya mu gukangurira abikorera mugushora imari mu kubaka amacumbi y’abanyeshuri hafi y’amashuri makuru, kuko ni ibintu byagirira akamaro abanyeshuri ndetse n’abashoramari bakabikuramo inyungu”. Dr Uwamwiza Laetitia, umuyobozi w’agateganyo wa ISAE-Busogo, yagaragaje ko bimwe mu bibazo bikomereye iri shuri harimo ibura ry’inyubako zihagije, haba iz’amashuri ndetse n’amacumbi y’abanyeshuri. Yagize ati: “Amacumbi ahari ni ayubatswe igihe ISAE yari ifite abanyeshuri 400 nonese ubu dufite abarenga 2500”. Yavuze kandi ko banejejwe n’inama minisitiri yabagiriye, aho yabasabye gukorera hamwe, buri wese agatanga umusanzu we atizigamye, hagamijwe guteza imbere ishuri ndetse n’ireme ry’uburezi butangirwa muri iryo shuri. Bimwe mu bibazo minisitiri Biruta yagejejweho n’abanyeshuri ndetse n’abayobozi ba ISAE-Busogo, ni ibijyanye n’abarimu bake, inyubako nke, umubare w’abakozi ukiri muke; byinshi muri ibi bibazo bigaragara no mu yandi mashuri makuru yo mu gihugu. Ku kibazo kijyanye n’abanyeshuri baza kwiga iby’ubuhinzi, nyamara ntibamenye niba bazakomeza mu kiciro cya kabiri cyangwa bajya gushaka imirimo, bakabimenya ari uko barangije ikiciro cya mbere, minisitiri Biruta yavuze ko bikwiye ko umunyeshuri atangira azi neza aho azarangiriza amasomo ye. Jean Noel Mugabo

Basketball: U Rwanda rwatsinzwe umukino wa mbere mu mikino ya Zone 5. Ikipe y’Igihugu y’u Rwanda y’Abatarengeje imyaka 18 mu mukino wa Basketball mu bagabo yatsinzwe Uganda amanota 78-49,  uba umukino wa mbere u Rwanda rutsinzwe mu mikino y’Akarere ka Gatanu (FIBA Africa U18 Men & Women 2024 Zone 5 Tournament) iri kubera i Kampala muri Uganda. Uyu mukino wabaye ku mugoroba wo kuri uyu wa Mbere tariki 10 Kamena 2024 ku kibuga cya Lugogo Indoor Arena.  Amakipe yagiye gukina uyu mukino yari yatsinze imikino ibanza, aho u Rwanda rwatsinze na Kenya, mu gihe Uganda yari yatsinzwe na Tanzania. Muri uyu mukino, u Rwanda rwatangiye neza umukino rutsinda amanota rubifashijwemo n’abakinnyi nka Kayijuka Dylan, ku rundi ruhande Uganda na yo yatsinda amanota.  Bidatinze agace ka mbere karangiye ruyoboye umukino n’amanota 16 kuri 11 ya Uganda. Mu gace ka kabiri, Uganda yinjiye mu mukino bagabanya imipira batakazaga maze batsinda amanota menshi ndetse begukana n’aka gace ku manota 19 kuri 15 y’u Rwanda. Igice cya mbere cyarangiye Uganda iyoboye umukino n’amanota 30 kuri 22 y’u Rwanda. Mu gace ka gatatu, Uganda yakomeje kongera amanota kugeraho itsinda amanota arindwi u Rwanda rutarabona inota na rimwe. U Rwanda rwaje kubona amanota ya mbere ya Kayijuka Dylan, Uganda yakomeje kongera amanota binyuze mu mipira myinshi watakazwaga n’abasore b’u Rwanda. Aka gace karangiye Uganda iyoboye umukino n’amanota 61 kuri 29 y’u Rwanda.   Mu gace ka nyuma, Uganda yakomeje kongera amanota binyuze kugutaza imipira myinshi cyane ku ruhande rw’u Rwanda ndetse no guhagara nabi kwa ba myugariro. Mu minota itanu ya nyuma y’umukino abasore b’u Rwanda bagerageje kuganya ikinyuranyo ari na ko Uganda ikomeza kongera amanota.   Umukino warangiye u Rwanda rutsinzwe na Uganda amanota 78-49 rutakaza umukino wa mbere mu mikino y’Akarere ka Gatanu iri kubera muri Uganda. Amakipe abiri ya mbere mu byiciro byombi ni yo azabona itike yo kwitabira Igikombe cy’Afurika kizabera muri Afurika y’Epfo, mu gihe abazacyitwaramo neza ari bo bazitabira Igikombe cy’Isi cy’abatarengeje imyaka 19 giteganyijwe mu 2025.

Musanze: Ubujura bw’amatungo bukomeje gutuma kurarana na yo bidacika. Ni ikibazo cyiganje cyane mu bice by’icyaro, mu Mirenge itandukanye, harimo n’iyo mu Karere ka Musanze. Nyirakamanzi Christine wo mu Murenge wa Musanze ati “Inaha abantu benshi duhitamo kurarana n’amatungo mu nzu, bitewe n’uko iyo twayaraje hanze mu biraro, abajura bacunga ba nyiri urugo baryamye, bakaza bakayazitura bakayijyanira. Ni ikibazo kiduhangayikishije, kuko natwe kurarana na yo, biba bitubangamiye; ariko kuko nta kundi twabigenza, tugahitamo gupfira muri Nyagasani”. Ubu bujura ngo ntibukorwa mu masaha ya nijoro gusa, kuko ngo n’utabaye maso ku manywa, bamuca mu rihumye, bakarizitura bakijyanira. Abatungwa agatoki, bakaba ari insoresore, zirimo n’izataye ishuri, zirirwa zizerera mu Midugudu. Dusengimana Bonaventure ati “Abo bajura baraturembeje cyane. Yaba nijoro ntitugisinzira, byagera no ku manywa tukagira imitima ihangayitse, kuko nabwo baba barekereje bashakisha ahaziritse itungo, aho barisanze bakazitura bakaryirunkana. Hari insoresore zirirwa zigenzagenza mu nzira no mu ngo, icyo zihuye nacyo zikanura. Ko Leta idushishikariza kwiteza imbere binyuze mu bworozi, none ubu tukaba twibaza niba umuntu azajya ajya guca inshuro, akagenda aryikoreye ku mutwe, muri macye byadushobeye”. Ngo n’ubwo imbaraga zikomeje gushyirwa mu gukora amarondo, hari abatitabira kuyakora, yewe ntibanatange amafaranga agenwe ya buri kwezi, yo gushyigikira irondo ry’umuga, nk’uko Mukampunga Domina, ashinzwe irangamimerere mu Murenge wa Musanze, hamwe mu hagaragara iki kibazo abivuga. Agira ati “Haracyagaragara abantu bagifite imyumvire iri hasi ku kwitabira irondo ry’umwuga, ntibanatange umusanzu wo gushyigikira irondo. Hari nk’ingo tugeraho rwose z’abantu basirimutse, wasaba nyirarwo kwishyura amafaranga 1000 yo gucunga umutekano, akanga kuyatanga, yitwaje ko afite umuzamu umurindira urugo. Ibyo bikunze kugaragara mu bice by’umujyi”. Ati “Hari n’abandi bayatanga babanje kuruhanya, byadusabye kubigisha bikomeye; abo bose duhora tubigisha buri munsi, ngo barusheho kumva uruhare rwabo mu gushyigikira umutekano, kuko iyo babyubahirije, irondo rikorwa neza, bityo na babandi baba bagamije kwiba bagacika intege. Nko mu bice by’icyaro na ho rero, dushyize imbaraga mu kwereka abaturage akamaro ko kwitabira irondo, abatabyubahiriza nta mpamvu bagaragaje, tukabacyebura”. Umuyobozi w’Akarere ka Musanze wungirije ushinzwe imibereho myiza y’abaturage Kamanzi Axelle, avuga ko bakomeje gushyira imbaraga mu gufasha abatishoboye kubakirwa ibiraro, ari na ko barushaho kwigisha abakirararana n’amatungo, kubicikaho. Yagize ati “Twemera yuko umuturage yorora ngo yizigamire aniteze imbere. Rero ntitwakwemera ko aryikuraho ngo arigurishe cyangwa ngo arirye, ariko kandi ntitwanamwemerera ko akomeza kurarana naryo; kuko riba rishyira ubuzima bwe mu kaga, ko kurwara indwara ziterwa n’umwanda. Yaba ubukangurambaga bubashishikariza kuzamura imyumvire yo kwitandukanya no kurarana n’amatungo, turabukomeje, ari na ko twunganira abatabasha kwiyubakira ibiraro, tukabibafashamo, kugira ngo borore, ari bo n’amatungo yabo batekanye”. Guhera mu ntangiriro y’umwaka w’ingengo y’imari wa 2022-2023, mu Ntara y’Amajyaruguru habarurwaga ingo 10.592 zidafite ibiraro by’amatungo. Kugeza mu Ugushyingo k’uyu mwaka, hari hamaze kubakwa ibiraro 3.411; bivuze ko ubu ibigera mu bihumbi 7, aribyo bitarubakwa. Umunyamakuru

hagati. [61] [62] Ibi bibazo n'impaka byatumye habaho kwaguka kwinshi mu mibare, hamwe na subareas nk'icyitegererezo cy'icyitegererezo (kwerekana inyigisho zimwe na zimwe zumvikana imbere mu zindi nyigisho), inyigisho zerekana, ubwoko bw'imiterere, inyigisho yo kubara hamwe no kubara kubara. [25] Nubwo iyi ngingo ya logique yimibare yatangijwe mbere yukuzamuka kwa mudasobwa, ikoreshwa ryayo mugushushanya, kwemeza porogaramu, abafasha mu bimenyetso nibindi bice bya siyanse ya mudasobwa, byagize uruhare mu kwagura izo nyigisho zumvikana. Ibarurishamibare hamwe nubundi bumenyi Ingingo z'ingenzi: Imibare n'ibitekerezo bishoboka Uburyo ubwo aribwo buryo bwo gukwirakwiza abantu ku buryo butemewe (μ), icyitegererezo gisobanura (x̄) gikunda kugabanywa kwa Gawusiya kandi itandukaniro ryacyo (σ) ritangwa n’imipaka yo hagati y’ibitekerezo bishoboka. [64] Umwanya wibarurishamibare ni imibare ikoreshwa mukusanya no gutunganya amakuru yintangarugero, ukoresheje inzira zishingiye kuburyo bw'imibare cyane cyane inyigisho zishoboka. Abashinzwe ibarurishamibare batanga amakuru hamwe nubushakashatsi bwateganijwe. Igishushanyo mbonera cyibigereranyo cyangwa igerageza bigena uburyo bwisesengura buzakoreshwa. Isesengura ryamakuru yavuye mubushakashatsi bwo kwitegereza bikorwa hifashishijwe urugero rwibarurishamibare hamwe nigitekerezo cyo gufata umwanzuro, ukoresheje guhitamo icyitegererezo. Icyitegererezo hamwe nibisubizo byavuzwe bigomba kugeragezwa hifashishijwe amakuru mashya. Ibarurishamibare ryiga ibibazo byicyemezo nko kugabanya ingaruka (igihombo giteganijwe) cyigikorwa cyibarurishamibare, nko gukoresha uburyo, urugero, kugereranya ibipimo, gupima hypothesis, no guhitamo ibyiza. Muri ibi bice gakondo byimibare yimibare, ikibazo cyibarurishamibare-cyemezo gishyirwaho mugabanya kugabanya ibikorwa bifatika, nkigihombo giteganijwe cyangwa ikiguzi, mubibazo byihariye. Kurugero, gutegura ubushakashatsi akenshi bikubiyemo kugabanya ikiguzi cyo kugereranya abaturage bivuze nurwego runaka rwicyizere. Kubera gukoresha uburyo bwiza, inyigisho yimibare yimibare ihurira hamwe nubundi bumenyi bwicyemezo, nkubushakashatsi bwibikorwa, igenzura, nubukungu bwimibare. [67] Imibare yo kubara Ingingo nyamukuru: Imibare yo kubara Imibare yo kubara ni ubushakashatsi bwibibazo byimibare mubisanzwe binini cyane kubushobozi bwabantu, mubare. [68] [69] Isesengura ryumubare ryiga uburyo bwibibazo mu isesengura ukoresheje isesengura ryimikorere hamwe nigitekerezo cyo kugereranya; Isesengura ry'imibare rigizwe cyane no kwiga kugereranya no gushishoza hibandwa cyane ku makosa azenguruka. Isesengura rishingiye ku mibare kandi, mu buryo bwagutse, kubara siyanse nabyo byiga ingingo zidasesenguye siyanse yubumenyi, cyane cyane algorithmic-matrix-na-graphique. Ibindi bice by'imibare yo kubara harimo mudasobwa algebra no kubara ibimenyetso. Amateka Ingingo nyamukuru: Amateka yimibare Kera Amateka yimibare nuruhererekane rwiyongera rwuruhererekane. Ubwihindurize, abstraction igomba kuvumburwa, imwe isangiwe ninyamaswa nyinshi, [71] birashoboka ko yari iyo mibare: kumenya ko, urugero, icyegeranyo cya pome ebyiri hamwe nicyegeranyo cyamacunga abiri (vuga) bifite icyo bihuriyeho, aribyo ko hariya ni bibiri muri byo. Nkuko bigaragazwa nuburebure buboneka ku magufa, usibye kumenya uburyo bwo kubara ibintu bifatika, abantu babanjirije amateka bashobora kuba bari bazi kubara ibintu bidafatika, nkigihe - iminsi, ibihe, cyangwa imyaka. [72] [73] Ikibaho cy'imibare y'i Babiloni Plimpton 322, yo mu 1800 mbere ya Yesu Ibimenyetso ku mibare igoye ntibigaragara nko mu 3000 mbere ya Yesu, igihe Abanyababiloni n'Abanyamisiri batangiraga gukoresha imibare, algebra, na geometrie mu gusoresha no kubara amafaranga, mu kubaka no kubaka, no mu bumenyi bw'ikirere. Imyandikire ya kera ya mibare yo muri Mezopotamiya na Egiputa ni kuva 2000 kugeza 1800 mbere ya Yesu. Inyandiko nyinshi zo hambere zivuga inshuro eshatu Pythagorean, nukuvuga, theorem ya Pythagorean isa nkigitekerezo cya kera cyane kandi cyagutse cyane nyuma yimibare yibanze na geometrie. Mu mibare ya Babiloni niho imibare y'ibanze (kongeramo, gukuramo, kugwiza, no kugabana) igaragara bwa mbere mu mateka ya kera. Abanyababuloni na bo bari bafite gahunda-y’ahantu kandi

Nyamasheke: Babiri bafungiwe kwambura amafaranga abaturage biyita abakozi b’akarere. Nzeyimana Evariste w’imyaka 30 y’amavuko na Hakizimana Simon w’imyaka 28 bo ku kagari ka Nyagatare ,umurenge wa Mahembe mu karere ka Nyamasheke, bakurikiranweho kwiyita abakozi b’akarere maze bagateka umutwe no kurya amafaranga y’abantu babizeza kubafasha biciye mu nkunga zizatangwa n’akarere ndetse bakabungukira amafaranga.Polisi y’u Rwanda ikorera mukarere ka Nyamasheke, ivuga ko bariya bagabo bafashwe ku italiki ya 11 Ukuboza ubwo bari bamaze iminsi 3 bohererejwe amafaranga 204,100 n’uwitwa (...)Nzeyimana Evariste w’imyaka 30 y’amavuko na Hakizimana Simon w’imyaka 28 bo ku kagari ka Nyagatare ,umurenge wa Mahembe mu karere ka Nyamasheke, bakurikiranweho kwiyita abakozi b’akarere maze bagateka umutwe no kurya amafaranga y’abantu babizeza kubafasha biciye mu nkunga zizatangwa n’akarere ndetse bakabungukira amafaranga.Polisi y’u Rwanda ikorera mukarere ka Nyamasheke, ivuga ko bariya bagabo bafashwe ku italiki ya 11 Ukuboza ubwo bari bamaze iminsi 3 bohererejwe amafaranga 204,100 n’uwitwa Mukansabayezu Vestine w’imyaka 19 y’amavuko, biciye muri Tigo cash.Polisi ivuga ko Hakizimana yaje ayoboza kuri uriya mukobwa, amusaba ko yamurangira ku muntu utuye hafi aho, ko ari umukozi w’akarere, uwo ashaka ari mubo bigiye imishinga ibyara inyungu kandi iterwa inkunga n’akarere; akimubwira ko atamuzi, mugenzi we babiziranyeho yahise ahabasanga amubwira ko ahazi ari imbere aho.Mbere y’uko agenda ariko, yababwiye ko bombi babishatse nabo yabashyira mu bagomba guterwa inkunga ariko bakabanza kumuha amafaranga ariko bayamwoherereje kuri nimero za telefone yabahaye.Mu bindi yijeje uyu mukobwa, ni ukuzajya ahabwa ibyo akeneye byose mu mashuri ye kandi n’umushinga we ukazabyara inyungu.Umuvugizi wa Polisi mu Ntara y’Iburengerazuba, CIP Theobald Kanamugire yavuze Mukanzabayezu, nyuma yo kumva ibi byose n’inama yagiriwe na Nzeyimana bari basigaranye, yahise afata amafaranga 68,000 byari mu rugo arabyohereza; ariko ikibazo cyamenyekanye ubwi uyu mukobwa yongeye gushaka kohereza 204,100; aho yari yabwiwe ko ahita agarurirwa 300,000 akabonamo inyungu, ubu nabwo kandi bari bamubwiyeko n’iyo yaba atayafite, azishyura uyohereza kuyo bahita bamwoherereza.CIP Kanamugire agira ati:”Kubera ko iyi serivisi babanje kuyimukorera, yahise abahamagara niba yabagezeho maze bamubwira ko bamaze kuyabona, ariko we bamwishyuje ayo amaze kohereza, arayabura niko kumushyikiriza Polisi ikorera aho hafi.”Akomeza avuga ko, nyuma yo kumva ibivugwa na Mukansabayezu, ku bufatanye n’izindi nzego, Polisi yakoze iperereza ryihuse maze hafatwa bariya bagabo ubu bafungiwe kuri sitasiyo ya Polisi ya Mahembe mbere y’uko bashyikirizwa ubutabera.CIP Kanamugire yagize ati:” Aba bagabo nyuma yo gufatwa, bavuze ko iyi ari inshuro ya gatatu bakoze iki gikorwa nyuma y’ibyo bakoreye mu mirenge ya Bwishyura aho bakuye 30,000 na Twumba bakuye 5,000; hose mu karere ka Karongi.”Umuvugizi wa Polisi mu Ntara y’Iburengerazuba yagiriye inama abaturage kujya bitondera abantu batazi babizeza kubaha serivisi biyitirira imirimo badakora. Yagize ati:” Umukozi wese ukora mu rwego ruzwi cyane cyane urwa Leta, agira ibimuranga, mbere y’uko aguha serivisi itamusanze ku kazi, ukwiye kubimusaba, naba ari we koko, ntazabikwima; ikindi serivisi zitangwa n’inzego zihagarariye abaturage, cyane cyane izigenewe gufasha abatishoboye, ntizigurwa, ntiwavuga ko ufasha abatishoboye ngo uhindukire ubake amafaranga.”Yakomeje avuga ko umuco wo kwiyitirira umurimo udakora ugamije kurya abaturage utwabo atari umuco mwiza w’ubunyangamugayo ukwiriye umunyarwanda. Yasabye abaturage gukomeza gufatanya na Polisi y’u Rwanda kurwanya abantu nk’abo b’abatekamutwe bayigezaho amakuru kugira ngo bafatwe bashyikirizwe inzego zibishinzwe.CIP Kanamugire yanavuze ko abafatiwe muri biriya bikorwa by’ubutekamutwe bibagiraho ingaruka zirimo n’igifungo ibi bikagira n’ingaruka zitari nziza no ku miryango mu byerekeranye n’iterambere n’imibereho.Aba bagabo nibahamwa na kiriya cyaha, bazahanishwa igihano cy’igifungo kuva ku myaka itatu (3) kugeza ku myaka itanu (5) n’ihazabu y’amafaranga y’u Rwanda kuva kuri miliyoni eshatu (3.000.000) kugeza kuri miliyoni eshanu (5.000.000) nk’uko bikubiye mu ngingo ya 318 yo mu gitabo cy’amategeko ahana ibyaha cya Repubulika y’u Rwanda.

ni ibitero binyuranyije ingingo bikaryoshya umuririrmbo. Ikeshamvugo:Isubirajwi n'isubirajambo, irondora, ihwanisha, itizabumuntu, iyungikanya n'ikabya. 3.17. BURAKEYE - Burakeye bene ingabo, burakeye bene ingoma. Inaho! Burakeye ga Ndahunga Ndahumana ya Rwasa. Inaho! Serukarara we, Rukarangirinkera. Inaho! !yacu Ndebunyurwe, Ndebunyurwe y'ingangare. Inaho! Iyacu Ndebunyurwe iyayo ni Indabukiramihigo. Inaho re wararaye, aho re wararaye nanone! Inka zirarara, wazireba ukizihirwa. Inaho ! Inka zirarara kera zikabira zose. Inaho! Nguteze Rutamarinkoni inka y 'Jndengerabagabo. !naho! Nguteze Impakabatoni, yatonesheje Mpabuka. Inaho! Na Rubanzamumbuga iyo n 'Jmbizi zihuje nyina. Inaho re wararaye, aho re wararaye nanone! Cyose Nyiramaribori uze uri umusangirangendo. Inaho! Seruhimbana we, Migabo ya Ruhimbana. Inaho! Seruhatana we uhatanira mu ikobe. !naho! Naho iyacu Indaheranyuma ko yanze guheranwa n'umwuma. Inaho! Rero Seruhiga, Seruhigira zihinduye. Inaho re wararaye, aho re wararaye nanone! Aho nari ye mu Nkungu yari Ngabo ibambye umwimirizi. Inaho! Nari ye muNkungu, ni Rukara na Rwatangugu. Inaho! Nari ye mu Nkungu, Kibandwa bukeye turayigira. Runyemera na Rwangampuhwe zibyarwa na Rwangaguhinyuka. Inaho! Ese Nyiramudasumbwa we masimbi ko wambutse amazi. Inaho re wararaye, aho re wararaye nanone! Ko naraye i Kibayi, kigabiro cy'Umwami ari amatamu. Inaho! Ko naraye Ruharagu we, Ruharagu ruharaze umusengo. Inaho! Ndara i Gihuke, inzira ijya iyo hirya ari amatamu. Inaho! Seruhatana we, uhate iyo hirya ni amatamu. Maze usezere inkomere, bucye ubyutse inkubiri. Inaho re wararaye, aho re wararaye nanone! Naho iyacu ni Mugeri, irusha umukenke kwererana irasa n'inyana za Ruhundisha. Inaho! Na yo ljigija y'igihame, yari igihame Ruhamiriza. Inaho! Iyacu Rusanga, Masimbi inka zagize Myasiro. Inaho ! Cya kitayegayega, Rutanyampunzi rwa Mpabuka. Maze usezere inkomere uze ukenyere inkindi nka Mugabo. Inaho re wararaye, aho re wararaye nanone! Burakeye mwa ngeri mwe, burakeye Ntagishyika. Inaho! Ngo Rubanguririnkiko, rwa Mirindi ihorana ingoga. Inaho! (I) hora ari uruhehemure, ntiyoberana mu z 'imbere. Inaho! Rugogomerabigarama, (i)sa n'inyange ku mubiri. Iminyura ya Rwantanga, Gisa cya Ndahindagana. Inaho re wararaye, aho re wararaye nanone! Iyi mbyino yari yogeye ahagana mu wa 1950. Bayitera binyuranye mu Gihugu, ariko mu Bwanacyambwe no mu Burasirazuba bakunze kuyita Inka ya Gacinya. Itangira igaragaza ko bagiye gucutsa igitaramo, bagasingiza inka nyinshi mu bushyo, zinasanganywe amazina asa n'ibyivugo by'ingabo, dore ko n°amahembe yazo ahinduka amacumu! Yikirizwa n'itsinda ry'amagambo yuzuye isesekaza aryoshya injyana. Ikeshamvugo: Ikomora, isubirajwi, isubirajambo, iyungikanya, iyitirira, ihwanisha, ikabya. 3.18. AMAHAMBA -Iyo ni Imbizi y'ikibamba yibarutse ikibondo inka zubuye ikibira na Muzirangegera. Iyo ni Imbizi izishinga ibikuba ku rukori bya Muzirangegera. Iyo ni Imbizi ivana ingongo mu ngoro na majanja ingamba bashinze mu mariba. Iyo ni Imbizi yo mu Mbungiramihigo zihinduye ndabarusha, reka tujye i Rukonya rigiriye na Rukandirangabo. - Iyo ni Imbizi iryama urugazi mu rugangazi, igira urugo yerejeho Imana mu Rugarama rwa Ngiga, tujye i Rukonya na Rukandirangabo. - Iyo ni Imbizi mama ndende yo mu Mbungiramihigo. Imbizi izikingira amashahi ngo zitarindagira imbere mu Bisika na Nyakariro. - Iyo ni Imbizi y'ikibibi mwumva yigize icyomanzi, Kigenza iramamaye ku Muyumbu, iya Ruhogo rwa Rucyahangungizi. Iyo ni Imbizi ndende turayigira, witonde undatire abahizi za Rwihatiramihigo ye! Iyo ni Imbizi idasarikwa n 'imisagara Imisugi zihinduye iya Migagano, abatayitunze mukayitungira ko Cyarudevura inzovu. - Iyo ni Imbizi izitengatiye umutavu ku mutambagiro wa Rwima, mpore Njyarugamba uvunyije imihigo. Iyo ni Imbizi izigendera amabega amabere akayibana ingongo, iya Rukara rw 'Indatirwabahizi. Iyo ni Imbizi y'ikibamba ku mubiri nsanze yibarutse ikibondo, ijigija y'inka yibarutse ikibondo inka zuburukiye na Muzirangegera, twegereze inka umubiri. - Iyo ni Imbizi itema isi n°ijuru igaheraheza ibigembe, igituma yuzura n'imigongo itwara migogo, yanga inganizi iryo rikaba Ingangare ikarigira. - Iyo ni Imbizi itakira inyana inyuma y'ibiraro nk'inyamugomba, iya Rusengo rwa Rwanyonga, uze twige urugendo kabiri. - Iyo ni Imbizi yehee, bakora ku mukondo amabere akayibana amabenga,

Musanze: Abasangiraga ibiziba n’amatungo bahawe amazi meza. Abaturage bo mu Mirenge ya Kinigi na Nyange mu Karere ka Musanze; nyuma yo kumurikirwa amavomo atanu yubatswe ku bufatanye bw’Akarere n’abafatanyabikorwa bavuga ko basezereye burundu gusangira n’inka amazi atemba ava mu migezi ituruka mu birunga. Mukabera Josiane wo mu Kagari ka Ninda, Umudugudu wa Rukiriza, Umurenge wa Nyange avuga ko amazi bahawe aje kubakiza akaga k’indwara bakomoraga ku mwanda wo mu mazi basangiraga n’imbogo, inyamaswa zinyuranye  zo mu birunga bya Gahinga na Bushokoro ndetse n’inka biyororera ubwabo zishoka muri iyo migezi itemba. Yagize ati: “Aya mavomo aje kudutabara mu buryo bukomeye cyane, nkanjye najyaga nkaraba inshuro 2 mu cyumweru, inzoka zari zaratuzahaje twameseshaga amazi mabi, ikindi gikomeye kandi gitangaje ni ugusangira amazi n’inka zatayemo amase! Yongeyeho ko  nazo zayanywaga nyuma y’uko imbogo zo mu birunga nazo zibasaguriye agatemba aza muri Ninda natwe bakayanywa inzoka zikatuzahaza, bakaba bashimira Akarere n’abafatanyabikorwa barimo SACOLA. Sekanyoni Jean Nepomscene we avuga ko kuba babonye amazi meza bagiye guca ukubiri na gahunda yari isanzwe iwabo yo kuvuga ngo nzaba noga imvura nigwa Yagize ati: “Ubundi hano kugira ngo umuntu yumve ko yiyuhagiye yabaga yaretse amazi y’imvura akaba ari bwo yikunyura, gusukura ibikoresho byo mu gikoni, isahani twayiriragaho ibiryo byarumiyeho kuko nta mazi yo koza tugahungura tugashyiraho ibiryo tukarya, gahunda ya Nzabanoga turayisezereye”. Sekanyoni akomeza avuga ko ngo byabaga ari ibitangaza kuri bo kandi ngo ni ibintu babayemo igihe kirekire aho batagiraga isoni zo kuvoma amazi barimo gutoba. Yagize ati: “Tekereza ko twavomaga hepfo y’umuntu urimo kumesa imyenda, ibyahi by’abana, abandi barongeramo karoti, ibitunguru, mbese twari twarishyizemo ya mvugo ivuga ngo amazi atemba ntiyanduza nyamara twahoraga dutaka mu nda.” Umuyobozi wa SACOLA (Sabyinyo Community Livelihood Association) umufatanyabikorwa w’Akarere ka Musanze, Nsegiyumva Pierre Celestin avuga ko nk’uko mu nshingano zabo baharanira ko umuturage agira ubuzima bwiza bahisemo guha amavomo bariya baturage babona amazi meza, kandi si bo azafasha gusa muri rusange, ahubwo  azanunganira bimwe mu bigo by’amashuri. Yagize ati: “Aka gace kari kamaze igihe kavoma amazi atemba ava mu birunga, iyo imvura itagwaga mu birunga bavomaga ibitega byagiye bireka muri iyo migezi, bahoraga rero bataka indwara zikomoka ku mwanda, urumva kunywa amazi wasaguriwe n’imbogo”. Yongeraho ko muri parike habamo inyamaswa nyinshi zakwanduza umuntu, ariya mavomo rero ngo aje  no gufasha ibigo by’amashuri biri hafi aha bitagira amazi kuko abana hari ubwo ngo baryaga bakerewe  nta mazi meza bagiraga yo kunywa, kuba babonye amazi meza baciye ukubiri no kujya kuvoma muri Parike y’Igihugu y’Ibirunga aho bamwe bahuriragayo n’imbogo zikaba zabagirira nabi Umuyobozi w’Akarere ka Musanze wungirije ushinzwe iterambere ry’Ubukungu Uwanyirigira Clarisse,  nawe ashimangira ko kuba aba baturage bahawe amazi meza ku muyoboro w’ibilometero 6, ari igikorwa gikomeye bafashijwemo n’Umufatanyabikorwa, kije kurandura burundu indwara zikomoka ku mwanda zinyuranye, anashimira abafatanyabikorwa bakomeje kubafasha kwesa imihigo. Yagize ati: “Abaturage bamwe bo mu Mirenge ya Kinigi na Nyange nta mazi bagiraga, banywaga ibirohwa nabyo babonaga bakoze urugendo rw’ibilometero kuva kuri kimwe kuzamura, ubu rero begerejwe amazi meza kandi hafi yabo  bagiye gukomeza kugira ubuzima bwiza kuko basezereye ibirohwa; turabasaba rero gukomeza gukoresha amazi asukuye nk’uko bayahawe, kandi bagafata neza ariya mavomo”. Uwo muyoboro w’amazi  w’ibilometero 6 ugizwe n’amavomo 5 wuzuye utwaye amafaranga y’u Rwanda agera kuri miliyoni 96, ukaba uzaha amazi abaturage basaga ibihumbi 15.

Mu munsi umwe, hakusanyijwe miliyoni 117 Frw yo kugaburira abana ku ishuri. Guverinoma y’u Rwanda ibinyujije muri Minisiteri y’Uburezi (MINEDUC) yatangije ku mugaragaro gahunda ireba buri wese yo gushyigikira gahunda yo kugaburira abana ku mashuri yiswe Dusangire ifunguro rya saa sita ku ishuri (Dusangire Lunch), aho ku ikubitiro uyu munsi, hakusanyijwe 117.780.000 z’amafaranga y’u Rwanda.  Muri ayo mafaranga harimo azahita atangwa muri uyu mwaka w’amashuri wa 2024/2025 angana na 60.360.000 by’amafaranga y’u Rwanda.  Ni mu gihe andi azajya atangwa mu myaka y’amashuri iri imbere angana na 57.420.000 z’amafaranga y’u Rwanda. Ni gahunda yatangijwe kuri uyu wa Gatatu tariki ya 12 Kamena 2024, ku bufatanye bwa Minisiteri y’uburezi n’abafatanyabikorwa bayo barimo Koperative Umwarimu SACCO na MTN Mobile Money Rwanda. Ayo mafaranga akusanywa ashyirwa kuri konti yagenewe gutera inkunga ibikorwa byo kugaburira abana ku mashuri iri muri Koperative Umwarimu Sacco. Minisitiri w’Uburezi Dr. Twagirayezu Gaspard, yavuze ko iyi gahunda igamije gukangurira Abanyarwanda bose ko bakwiye gushyigikira gahunda yo kugaburira abana ku mashuri kuko ifite akamaro gakomeye. Yagize ati: “Ni gahunda dushaka kuvuga inshuro nyinshi, kuko ifite akamaro haba mu burezi, mu buzima, ndetse no mu guteza imbere sosiyete nyarwanda. Gufata ifunguro ku ishuri bifite urahare runini mu mibereho myiza y’abana bacu, ndetse n’imitsindire yabo mu ishuri. Twese turabizi ko iyo tugaburira abana ku mashuri indyo yuzuye bizamura ubumenyi n’ubuzima bwiza muri rusange”. Umuyobozi wa Koperative Umwarimu SACCO Laurance Uwambaje, yavuze ko Koperative ayoboye izabika neza amafaranga atangwa  agacungwa neza afite umutekano.  Yaboneyeho gutangaza ko muri iyi gahunda Koperative ayoboye izatangira  abanyeshuri 8500, amafaranga yo kubagaburira ku ishuri. Ubuyobozi bwa Mobile Money Rwanda bwiyemeje ko muri iyi gahunda buzatangira abanyeshuri ibihumbi 10 buri mwaka, amafaranga yo kubagaburira; ni ukuvuga ko buzajya bwishyura miliyoni 30 z’amafaranga y’u Rwanda. Umuyobozi Mukuru wa Mobile Money, Kagame Chantal, we ubwe yahize kuzishyurira abanyeshuri 100. Yavuze ko gushyigikira iyo gahunda ari uko bifuza gufasha urubyiruko rw’ahazaza gutera imbere. Ati: “Niba tudashoboye gufasha abana bato bakarya neza ngo bashobore kwiga neza, ngo bazashobora kugira aheza habo, ibyo dukora nta cyo byaba bimaze.” Yashishikarije buri wese gutanga ayo afite yose, kandi ko byaba ari itafari ryubaka Umunyarwanda w’ejo hazaza. Ati: “Gusangira ifunguro rya saa sita n’abanyeshuri ni igikorwa twagize icyacu. Uburezi ni inkingi ya Guverinoma yacu natwe dukwiye gushyiraho akacu.” Muri uko kwiyemeza gushyigikira gahunda yo kugaburira abanyeshuri ku mashuri, yiswe Ndi Ready Campaign, abayobozi n’abandi bari bateraniye aho yatangirijwe kuri GS Kacyiru ya II, bagiye biyemeza gushyigikira iyi gahunda.  Madamu Irere Claudette, Umunyamabanga wa Leta muri Minisiteri y’Uburezi yiyemeje gutangira abanyeshuri 30 mu mwaka w’amashuri 2024/2025. Umuyobozi w’Urwego rw’Igihugu rushinzwe Uburezi bw’Ibanze (REB), Dr Mbarushimana Wilson, na we yiyemeje gutangira abanyeshuri 30 mu mwaka wa 2024/2025. Dr. Bernard Bahati, Umuyobozi Mukuru w’Ikigo cy’Igihugu gishinzwe Ibizamini n’Ubugenzuzi bw’Amashuri (NESA), yiyemeje gutangira ayo mafaranga abanyeshuri 30.  Niyikiza Jean Baptiste, Umukozi wa Minisiteri y’Uburezi yiyemeje gutanga ibihumbi 500 by’amafaranga y’u Rwanda, agashyirwa mu kigega cyahariwe iyo gahunda.  Komisiyo ya UNESCO yemeye gutanga miliyoni 2 z’amafaranga y’u Rwanda.  Hari n’abandi bagiye biyemeza gutanga amafaranga abandi bagatangaza ko bazatangira abanyeshuri, umubare w’abanyeshuri runaka. Gutera inkunga iyi gahunda yo kugaburira abana ku mashuri ireba buri wese. Ubishaka abikora anyuze kuri MTN Mobile Money, akanda *182*3*10# agakurikiza amabwiriza. MINEDUC itangaza ko gahunda yo kugaburira abanyasheri ku ishuri, yatangiye hagaburirwa abanyeshuri abiga mu mashuri yisumbuye gusa banganaga na 639.627. mu mwaka wa 2021, ni bwo yabaye iya bose aho kuri ubu igera ku banyeshuri 3.918.579. Ni gahunda ishyirwa mu bilkorwa na Leta n’abafatanyabikorwa ku bufatanye n’ababyeyi. Umwana wiga mu mashuri abanza umubyeyi we, mu rwego rwo kunganira Leta muri iyo gahunda asabwa gutanga amafaranga 975 y’u Rwanda kuri buri gihembwe. Mu mashuri yisumbuye aho abanyeshuri biga bataha, umubyeyi asabwa gutanga amafaranga y’u Rwanda 19 500 kuri buri gihembwe.

Perezida Kagame arasaba abaturage kubumbatira umutekano. Perezida Kagame yibukije ibi ubwo yaganiraga n’abaturage b’Akarere ka Ngoma kuri uyu wa Kane, tariki 28 Mata 2016, mu ruzinduko rw’iminsi ibiri yatangiye kugirira mu Ntara y’Iburasirazuba. Avuga ko aho igihugu cyavuye ahatari heza, kandi ko amajyambere ashingiye ku mutekano asabwa buri wese, buri rugo na buri muryango kandi bakawugiramo uruhare umwe ku wundi kuko iyo kuwusaba binaniranye, hakoreshwa ingufu. Yagize ati “Umutekano ni ngombwa. Umuntu waturuka hanze akaza kuduhungabanyiriza umutekano cyangwa akabona aho amenera muri twe, ikosa rya mbere ni iryacu, tuba dukwiye kurikosora. Icya kabiri, uwonguwo tumuha umuti umugenewe.” Perezida Kagame avuga ko hejuru ya miliyoni imwe y’abantu u Rwanda rwapfushije, nta wundi yifuza wakongera gupfa. Agira ati “Iyo dupfushije abantu miliyoni imwe, igikurikiraho no gupfusha umuntu umwe biba biremereye.” Yasabye abaturage n’inzego za Leta guhindura ubuzima zibwerekeza ku mutekano nk’icy’ibanze mu bikenewe mu buzima busanzwe. Ati “Ndashaka ko kwiha umutekano biba ubuzima busanzwe, ukaba ubuzima bwacu, ndabibasabye.” Perezida Kagame avuga ko raporo y’isi ishyira u Rwanda ku mwanya wa mbere muri Afurika aharangwa umutekano usesuye w’ibintu n’abantu, rukaza ku mwanya wa gatanu ku isi, bityo ngo igihugu ntigikeneye uwakoma ku Munyarwanda amubuza kwikorera imirimo ye mu mutekano. Ibyo ngo bizashoboka umutu wese abishyigikiye, ariko ngo igihe abaturage bakemura ibyo bafitiye ubushobozi, Leta na yo izakemura ibyarenze ubushobozi bwabo. Umunyamakuru @ murieph

Amavubi anganyije na Nigeria mu mukino wa mbere muri CHAN. Ikipe y’igihugu Amavubi ibashije gukura inota rimwe kuri Nigeria mu mukino wa mbere wo mu itsinda C mu mikino ya CHAN 2018 iri kubera muri Maroc. Nubwo Nigeria yahabwaga amahirwe menshi mbere y’umukino,Amavubi abashije kubyitwaramo neza cyane ndetse abasha kubona inota rimwe kuri iki gihugu kizwi cyane mu mupira w’amaguru muri Afurika.Umukino watangiye Nigeria iri hejuru ndetse mu guhererekanya umupira irusha Amavubi ku buryo bugaragara, aho yarase uburyo uburyo 2 bukomeye bwakagombye kuba (...)Ikipe y’igihugu Amavubi ibashije gukura inota rimwe kuri Nigeria mu mukino wa mbere wo mu itsinda C mu mikino ya CHAN 2018 iri kubera muri Maroc.Nubwo Nigeria yahabwaga amahirwe menshi mbere y’umukino,Amavubi abashije kubyitwaramo neza cyane ndetse abasha kubona inota rimwe kuri iki gihugu kizwi cyane mu mupira w’amaguru muri Afurika.Umukino watangiye Nigeria iri hejuru ndetse mu guhererekanya umupira irusha Amavubi ku buryo bugaragara, aho yarase uburyo uburyo 2 bukomeye bwakagombye kuba bwabyaye ibitego umupira ugarurwa n’igiti cy’izamu.Nigeria yihariye igice cya mbere ndetse abakinnyi b’Amavubi bagendaga bahuzagurika bagatakaza umupira ku buryo bworoshye byatumye inshuro nyinshi Nigeria yinjira mu rubuga rw’amahina ndetse na ba myugariro babyitwaramo neza ,iki gice kirangira ari 0-0.Mu gice cya kabiri umutoza w’Amavubi Antoine Hey yahinduye uburyo bw’imikinire ubwo yanjizaga mu kibuga Mico Justin asimbura Mubumbyi Bernabe ku munota wa 45 ndetse aza kwinjiza Savio Nshuti akuramo Biramahire Abeddy ku munota wa 54,bituma Amavubi atangira gusatira Nigeria.Aba basore bakimara kwinjira Amavubi yarushije ku buryo bugaragara Nigeria yaba gusatira ndetse no guhererekanya byatumye Nigeria isubira inyuma itangira gukora amakosa menshi nubwo Amavubi atabashije kuyakosora ngo abone igitego.Ubwo umupira wari ugiye kurangira ikipe ya Nigeria yabonye uburyo bukomeye ku mupira wari uturutse muri corner Bakame ananirwa kuwufata uterwa n’umukinnyi wa Nigeria ku bw’amahirwe ugarurwa n’igiti cy’izamu.Muri iri tsinda C ikipe ya Libya yanyagiye Guinea Equatoriale ibitego 3-0,bitumye ihita iyobora itsinda n’amanota 3.Umukino wa kabiri Amavubi azawukina na Guinea Equatoriale ku wa 5 mu gihe Nigeria izisobanura na Libya.Abakinnyi babanje mu kibuga ku ruhande rw’AmavubiNdayishimiye Eric, Manzi Thierry, Faustin Usengimana, Soter Kayumba, Eric Iradukunda Radu, Eric Rutanga, Ally Niyonzima, Yannick Mukunzi, Djihad Bizimana, Abeddy Biramahire, Mubumbyi Bernabe .

Perezida Félix Tshisekedi wa DRC yasuye Urwibutso rwa Jenoside rwa Kigali. Tshisekedi yageze i Kigali ku cyumweru tariki 24 Werurwe 2019 maze mu gitondo cyo kuri uyu wa mbere asura Urwibutso rwa Jenoside rwa Kigali ruri ku Gisozi, rushyinguyemo ababarirwa mu bihumbi 250 bibishwe muri Jenoside yakorewe Abatutsi. Ayobowe na Honoré Gatera, Umuyobozi w’Urwibutso rwa Jenoside rwa Kigali, Perezida Tshisekedi yasobanuriwe amateka ya Jenoside yakorewe Abatutsi, ingaruka yagize ku muryango nyarwanda ndetse n’intambwe u Rwanda rumaze gutera mu kwiyubaka muri iyi myaka 25 ishize Jenoside ibaye. Guverinoma yiyise iy’abatabazi, yashyize mu bikorwa umugambi wa Jenoside yakorewe Abatutsi, imaze kuneshwa, abari bayigize biganjemo abateguye bakanashyira mu bikorwa umugambi wa Jenoside yakorewe Abatutsi, kimwe n’imbaga ya bamwe mu baturage bagizwe ibikoresho muri uwo mugambi, yahungiye muri DRC. Aba ni bo baje kuvamo umutwe witwaje intwaro wa FDLR ugamije guhungabanya umutekano w’u Rwanda. Uyu mutwe, umaze imyaka irenga 20 ukorera ibikorwa byawo bya gisirikare ku butaka bwa DRC. Ibitangazamakuru binyuranye byo mu Rwanda no muri Uganda bimaze iminsi byandika ko ishyaka rya RNC rya Kayumba Nyamwasa na ryo rifite umutwe w’inyeshyamba witoreza i Minembwe muri DRC, mu mugambi wo guhungabanya umutekano w’u Rwanda. Mu kiganiro n’abanyamakuru mu ntangiriro z’uku kwezi, Dr Richard Sezibera, Minisitiri w’Ububanyi n’Amahanga w’u Rwanda, yavuze ko Perezida Félix Tshisekedi, agaragaza ubushake bwo gukorana n’u Rwanda mu by’ubucuruzi ndetse no gukumira no guta muri yombi abashaka guhungabanya umutekano w’u Rwanda bari ku butaka bwa DRC. Umunyamakuru wa Kigali Today/KT Radio @ Oswaldini1

mu rutoki rwabo bagereka kuri ya mashaza ku buryo byahiye bibaye nko mu ma saa munani z’ijoro. Turarya maze nka saa kumi n’imwe za mu gitondo, bati rero nimuhite mugenda ntabwo mwatinda aha, natwe dushobora kubizira. Bati nimugende muranyura aha, baduha n’umuzamu araduherekeza kugira ngo aze kutugeza ku muhanda munini. Mu ma saa kumi n’ebyiri twari tugeze ku muhanda munini, wa muzamu asubirayo. Bigeze nka saa tanu cyangwa saa sita tugera ahantu hari hari abantu benshi bategereje bisi ngo yagombaga kuva i Cyangugu ijya ku Kibuye. Nyuma bisi iraza, abaturage binjiramo natwe twinjiramo. Tugezemo konvoyeli ati “abakobwa binjiye muri iyi bisi bafite amavalisi nimuhaguruke!”. Turahaguruka, ati “vuba, nimusohoke!” Tuti “uh, ese ko tujya ku Kibuye?” Ngo nimusohoke, ngo nimurebe ibyanditse kuri iyi bisi. Bari bandikishijeho urutoki, ngo bisi ni iy’Abahutu. Byari byanditse ku ruhande ahantu hagiye ivumbi. Ati “ubu ntabwo babirukanye mu ishuri?” Tuti “tugiye mu biruhuko!” Bati “ibiruhuko byararangiye turabizi barabirukanye! bisi ni iy’Abahutu nimubisome!”. Tubanza kwinginga ariko baratubwira ngo nimudasohoka vuba turabasohora nabi. Turasohoka tugenda n’amaguru, tugera yo nko mu ma saa kumi. Twari twihuse cyane. Ibintu bitari ngombwa biri mu ma valisi nk’inkweto zidakomeye tugenda tubijugunya kugira ngo bitaturemerera n’ubwo bitari byinshi ariko kugenda n’amaguru ntibyari bitworoheye. Ubwo tugera ku Kibuye abana bose bagiye bajya iwabo nsigara njyenyine. Nta wundi mututsi waturukaga mu bice byo ku Gisenyi. Noneho hariya ku Kibuye niho twajyaga gutegera. Ndagenda ngo njye kuhategera. Nsanga hari abanyeshuri benshi bamaze kwirukanwa mu yandi mashuri nk’ Ishuri ry’abakobwa rya ETF (Ecole Technique Féminine) Kibuye, abo ku Mubuga bari bataragerwaho. Haza amakamyoneti yuzuye abantu benshi bambaye amashara, bambaye amakoma, bagenda baririmba bazunguza inkoni ariko bagenda birukana Abatutsi mu mashuri. Nkubitana n’abahungu babiri bigishaga i Butare mu iseminari, umwe ari uw’iwacu, undi ari uw’ahitwa i Murama naho hari hafi y’iwacu, bombi bari barize Kaminuza icyiciro cya mbere, bigisha mu iseminari. Nabo baje bahunga. Dukubitanira mu muhanda bati “Odeta urajya he?” Nti “nari nteze” Bati “ngwino zana n’ivalisi yawe!” Mva mu muhanda ubwo nirukankana nabo uko ari babiri. Umwe yari afite mushiki we nawe w’umwalimukazi nawe wigishaga ku Kibuye, nabo nibwo bari bahageze. Ubwo tujya aho hitwaga muri site, ariko tutarajya kwa mushiki we nti mfite bene wacu baba hano ku Kibuye, nkaba nari mfite mwene wacu wari wararongowe n’Umuhutu wari utuye ku Kibuye. Noneho ndagenda, umwe muri abo bahungu aramperekeza, ndanamubasobanurira nti umuntu twashyingiye, yarongoye umukobwa wo kwa Nyankambwe nti atuye muri site nawe. Turagiye, tuhageze, dusanga umugabo arimo arabaza umuhini, yicaye ku irembo. Turamusuhuza, aratwihorera, noneho aratureba. Tuti “erega, twagusuhuje!” We arasubiza ati “Murambwira ngo niriwe se ntimundeba?” Nti “ese wamenye?” Ati “nkubwirwa n’iki se?” nti “nitwa Odeta Nyiramirimo, ndi uwo kwa Rukeramihigo”. Ati “ntabwo nkuzi!” Noneho uwo muhungu aba atangiye kunyongorera ngo tugende. Nti “none se niba utamenye, wabwiye umugore wawe!” Mukagasana aza yiruka, arampobera. Ati “amakuru se?” Umugabo aramubwira ngo “niba uvuga ko umuzi ujyane nawe! Ngo uramuhobera se, uramuhobera uzi ava he? Ngo njye ntabwo nakira inyenzi mu nzu yanjye. Ngo nta nyenzi ishobora kunyinjirira mu rugo. Ngo niba abo bantu ubazi ujyane nabo”, abwira umugore. Umugore ahita asubira mu nzu. Noneho duhita twigendera. Tugeze hirya, umugore yaciye mu gikari, ashyira ibiryo mu gasorori ati nibura murebe aho

Basanga abahanga mu mitekerereze ya muntu bafasha gukemura ikibazo cy’abana bata ishuri. Abasenateri bavuze ko abo bahanga mu by’imitekerereze ya muntu, bashobora gukoresha ubuhanga bwabo mu gukurikirana ubuzima bwo mu mutwe, ibijyanye n’imyigire n’imyitwarire, bityo bakaba bafasha abana n’urubyiruko guhinduka no gutangira gukunda ishuri, guhinduka mu mibanire n’abandi ndetse no mu bijyanye n’amarangamutima. Ibyo ni ibyagarutsweho ubwo Abasenateri barimo biga uburyo bwo gukemura ikibazo cy’abanyeshuri bo muri ‘12 Years Basic Education’ bata ishuri, nyuma ya raporo bari bamaze kugezwaho na Komisiyo yo muri Sena, ishinzwe imibereho myiza n’uburenganzira bwa muntu. Senateri Prof Jean Pierre Dusingizemungu, yavuze ko gukoresha abahanga mu by’imitekerereze ya muntu mu mashuri, bwaba uburyo bwiza bwo gukemura icyo kibazo. Yagize ati “Abanyeshuri bafite ibibazo bibajyana ku guta ishuri, bagombye gufashwa bakiri mu mashuri abanza, bagafashwa n’abarezi ku ishuri”. Yongeyeho ko “Hari ibihugu usanga abahanga mu mitekerereze ya muntu, baba bari mu bagize amatsinda ashinzwe ibijyanye n’imyitwarire ku mashuri, abo bagafasha abanyeshuri mu bibazo bahura nabyo mu bijyanye n’imyigire n’ibindi byo mu buzima busanzwe. Abarimu baba bashobora kuba bafite akazi kenshi kajyanye n’amasomo batanga, ku buryo bitaborohera kubona abanyeshuri bafite ibibazo nk’ibyo. Abahanga mu mitekerereze ya muntu bagombye gushyirwa mu mashuri, bagakora kuri uwo mwanya.” Abasenateri bavuze ko abo bahanga baramutse bashyizweho mu mashuri, bajya bakorana n’imiryango y’abanyeshuri, abarimu n’abayobozi b’amashuri, mu gushyiraho urubuga rwiza rufasha umwana kwiga neza, kubera imikoranire hagati y’urugo atahamo, ishuri n’abantu ahura nabo, nk’uko byatangajwe na The New Times. Imibare yatanzwe na Minisiteri y’Uburezi muri Gashyantare 2022, yagaragaje ko umubare w’abana bataye ishuri mu yabanza, wazamutse ukava kuri 7.8% ukagera ku 9.5% mu mwaka w’amashuri wa 2020-2021. Iyo mibare yanagaragaje mu mashuri yisumbuye, abata ishuri biyongereye, aho bavuye ku 8.2% mu 2019 bakagera ku 10.3% mu mwaka w’amashuri 2020-2021. Umunyamakuru @ umureremedia

Imfungwa za Guantanamo zagaragaje ibimenyetso byo gusaza imburagihe. Patrick Hamilton, Umuyobozi wa ICRC muri Amerika no muri Canada, ku wa Gatanu tariki 21 Mata 2023, yavuze ko ibibazo by’ubuzima bwo mu mutwe no ku mubiri, bikomeje kwiyongera ku mfungwa ziri muri Gereza ya Guantanamo Bay. Mu itangazo yasohoye yagize ati “Turasaba ubuyobozi bwa Leta Zunze Ubumwe za Amerika gukorana na ‘Congress’ hagashakwa umuti ukwiye, kandi urambye kuri ibyo bibazo. Hagombye kugira igikorwa vuba na bwangu”. Gereza ya Guantanamo yashyizweho na Perezida w’Amerika, George W Bush mu 2002 , kugira ngo izajye ishyirwamo abanyamahanga bakekwaho uruhare mu bitero by’indege byagabwe mu 2001, kuri Pentagon no kuri New York bigahitana abagera ku 3,000 . Ni Gereza yakunze kuvugwaho gukora iyicarubozo mu buryo ikoresha mu ibazwa ‘interrogation methods’. Hamilton yagarutse ku kibazo cy’ubuzima bw’izo mfungwa “birababaje kubona uko abagifungiwe muri iyo gereza kuri ubu batangiye kugaragaza ibimenyetso byo gusaza byihuse, bigahuhurwa cyane n’ingaruka zo kumara imyaka myinshi bafunze”. Yasabye ko ubuzima bw’ izo mfungwa yaba ubwo mu mutwe n’ubusanzwe, bwajya bwitabwaho uko bikwiye, kandi zikemererwa guhura n’imiryango yazo kenshi. Mu 2021, ubwo Perezida Biden yajyaga ku butegetsi muri Amerika, Gereza ya Guantanamo yari irimo imfungwa zigera kuri 40. Ubuyobozi bwa Biden bwari bwavuze ko bushaka gufunga iyo gereza, ariko ntiburagaragaza gahunda y’uko bizakorwa. Kugeza ubu, muri iyo gereza hafungiwemo abagera kuri 30. Umunyamakuru @ umureremedia

Ibyihariye kuri ’Umurage w’Amashuri’, serivisi y’ubwishingizi ya Prime Life Insurance. Ni ubwishingizi budaheza umuntu uwo ari we wese kuko haba ufite akazi gahoraho n’utagafite ukora ibiraka ashobora kwishyura uyu musanzu bijyanye n’amafaranga afite. Usaba kwinjira muri iyo gahunda akanda *177# agakanda kuri 4, akabona ahanditswe ’Umurage w’Amashuri’ hanyuma agakurikiza amabwiriza, arimo amafaranga y’ishuri umuntu ashaka kwishingirwa, icyiciro cy’amashuri, niba ari kaminuza, amashuri yisumbuye cyangwa abanza. Uko uwishingira agenda yongera amafaranga ni nako amafaranga y’ishuri yiyongera hanyuma mu gihe cy’imyaka itatu (ni cyo gihe cy’ibanze Prime Life itangira kwishyura) uwishinganishije akazajya ahabwa amafaranga y’ishuri 100% hiyongereyeho inyungu ya 4%. Iyo ushinganisha umwana apfuye cyangwa muganga yemeje ko yagize ubumuga bushobora gutuma ntacyo yongera gukora ku rugero rwa 70% kandi yaburaga igihe gito ngo ageze ku mafaranga yagombaga kwishyura, ahabwa ½ cy’amafaranga y’ishuri yishingiwe, akayahabwa muri icyo gihe yari asigaje gutanga umusanzu. Iyo icyo gihe kigeze ni ukuvuga ya myaka itatu cyangwa itandatu bijyanye n’igihe wemeye, umwana yishyurirwa amafaranga y’ishuri 100%, uwo ukaba umwihariko w’iyi serivisi kuko mu yandi mabanki ho bategereza ko igihe mwavuganye ko uzaba urangije kwishyura kigera bakabona kuguha amafaranga. Nk’urugero niba ushaka ko umwana wawe azishyurirwa amashuri yose abanza, ugashaka ko buri gihembwe wenda uzajya uhabwa ibihumbi 400 Frw. Ushobora kwemeza ko umusanzu wose uzawutanga mu myaka itandatu, hanyuma nyuma yayo Prime Life igatangira kwishyurira umwana. Niba ufite akazi ka buri kwezi ushobora wenda kuvuga ko uzajya wishyura ibihumbi 100 Frw buri kwezi, ukazamara imyaka itandatu utanga ayo mafaranga, waba utagafite ugatanga amafaranga uko wayabonye muri cya gihe wiyemeje. Iyo ugeze nko ku myaka ine wishyura, ugapfa cyangwa ukagira ubumuga bwa burundu, Prime Life itanga ku muryango wawe ibihumbi 200 Frw buri kwezi noneho ya myaka ibiri yari isigaye yarangira umwana akishyurirwa amafaranga y’ishuri 100%. Umuyobozi wa Prime Life Insurance, Habarurema Innocent, yavuze ko iyi gahunda igamije gufasha na Leta mu kugabanya ingano y’abana bata ishuri no gukuraho imyumvire y’ababyeyi bumva ko abana babo bazishyurirwa n’abandi. Ati “Imibare igaragaza ko kuva mu 2019 kugeza mu 2021 imibare y’abana bata ishuri, mu mashuri abanza yavuye kuri 7% igera ku 9%, mu gihe iy’abataye ishuri mu mashuri yisumbuye yavuye ku 8.2% igera ku 10,3%. Iyo ni imibare tugomba kugabanya dufatanyije. Icya mbere kizabigiramo uruhare ni ukwitabira Umurage w’Amashuri.” Iyi gahunda yitabirwa n’abantu bose bafite indangamuntu kuva ku myaka 18 kugeza ku myak 64. Icyo umuntu yaba akora cyose n’aho yaba aherereye ashobora gutanga umusanzu igihe n’inshuro ashatse, yewe n’ushaka kuyatangira rimwe birakunda. Habiyambere ati "Nk’umworozi ashobora kwigomwa litiro imwe y’amata agafata ayo 300 Frw, akayabikira umwana we ngo azige neza bitamugoye. Umucuruzi ukomeye nawe ashobora kwifashisha iyi serivisi umwana akaziga mu ishuri yifuza." "Ababyeyi bagomba kwibuka ko uko bagenera abana ibyo bakunda nk’umugati n’ibindi, ni byiza kwibuka ko kumuzigamira buri munsi ari ingenzi kuko ishuri ni wo murage n’igishoro kidahomba bashobora kugenera abana babo." Uretse amashuri yo mu Rwanda, iyi serivisi kandi ntiyakumiriye abashaka kwigisha abana babo mu bihugu byo hanze. Binyuze muri ubu buryo bw’ikoranabuhanga, umuntu ashobora kugenda abona aho amafaranga y’ishuri ageze ndetse n’igihe asigaje ngo yose abe yishyuwe hanyuma umwana we atangire kwishyurirwa ishuri. Uwishinganisha mu gihe yahuye n’ibibazo ashobora gufata kuri ya mafaranga ariko ntarenze 50% by’amafaranga amaze kugezamo. Kugeza ubu nyuma y’amezi ane Umurage w’Amashuri utangijwe, Prime Life Insurance, ibarura abagera kuri 50 binjira muri ubu buryo buri munsi. Umuyobozi w’Inama y’Ubutegetsi wa Prime Insurance, Bahenda Joseph, yavuze ko iki kigo kuva cyava mu maboko y’ibigo by’abanyamahanga mu 2017, imigabane yose ikagurwa n’Abanyarwanda, iki kigo bagiteje imbere binyuze mu gucuruza ubwishingizi ku buryo budaheza, aho ubwishingizi bucuruzwa bwikubye gatandatu. Yavuze ko bwavuye ku gaciro katageraga kuri miliyari 1 Frw ariko kuri uyu mwaka w’ingengo y’imari wa 2023/2024, iki kigo gifite umuhigo wo gucuruza ubugera kuri miliyari 7 Frw, avuye kuri miliyari 5 Frw zirenga. Bahenda Joseph yerekanye ko ubwishingizi bacuruza bumaze kwikuba gatandatu mu myaka itandatu ishize Abayobozi ba Prime Insurance bitabiriye umuhango Umwe mu bagize inama y'ubutegetsi ya Prime Insurance Kayirangwa Grace yitabiriye umuhango wo gusobanura byimbitse ibijyanye na Umurage w'Amashuri Umuyobozi Mukuru wa PrimeLife Insurance, Habarurema Innocent, yavuze ko igishoro kidahomba umubyeyi ashobora guha umwana we ari ishuri Umuyobozi muri PrimeLife Insurance ushinzwe Ikoranabuhanga no guhanga udushya, Niyongabo Eric na we yitabiriye umuhango wo gusobanura uko Umurage w'Amashuri ukora Ushaka kwinjira muri gahunda ya Umurage w'Amashuri akanda iyo mibare

Ian Kagame agiye kwinjira mu gisirikare cy’u Rwanda. Ian Kagame aherutse gusoza amasomo mu Ishuri rya Gisirikare ry’Ubwami bw’u Bwongereza, Royal Military Academy aho yahawe ipeti rya Sous Lieutenant. Mbere yo kujya mu gisirikare, yari yaranasoje amasomo mu 2019 mu cyiciro cya Gatatu cya Kaminuza mu Bukungu, akaba yarize muri Kaminuza ya Williams College yo muri Leta Zunze Ubumwe za Amerika. Byari ibyishimo ku barangije amasomo barimo Ian Kagame (Video): Inkuru bijyanye: Madamu Jeannette Kagame na Ange Kagame bari mu bitabiriye ibirori bya Ian Kagame Perezida Kagame yahaye ipeti rya Sous Lieutenant abasirikare 568 Umunyamakuru @GeorgeSalomo1

Ufite ubumuga bwo mu mutwe agorwa n’ibyemezo afatirwa. Guverinoma y’u Rwanda ni kenshi yagiye ishyiraho Politiki zirengera kandi zigateza imbere abantu bafite ubumuga, nyamara haracyagaragara kubuza uburenganzira abagore n’abakobwa bafite ubumuga bwo mu mutwe. Mu cyerekezo cy’igihugu ni uko bitarenze 2025, abantu bafite ubumuga bazaba badahezwa muri serivisi z’ubuzima. Muri 2030 ahantu hose hatangirwa serivisi z’ubuzima hazaba harakuweho imbogamizi ku bantu bafite ubumuga. Ibi byagarutsweho na Me Mudakikwa John inzobere mu gukorana n’imiryango iharanira uburenganzira bwa muntu mu Rwanda. Ni mu kiganiro yatanze mu nama y’iminsi ibiri irimo kubera i Kigali yateguwe n’Umuryango Nyarwanda w’Abagore Bafite Ubumuga (UNABU) yitabirwa n’inzego zitandukanye zifite aho zihuriye n’abantu bafite ubumuga. Ikiganiro kihariye Mukabahizi Candide ufite ubumuga bwo mu mutwe yahaye Imvaho Nshya, yasobanuye imbogamizi akunze guhura na zo igihe yagiye kwa muganga. Yaganiriye n’Imvaho Nshya ameze neza, atari muri Crise (Atarwaye). “Kwa muganga hari ukuntu ugenda wagize uburwayi (Crise) bo bagahita bagufatira icyemezo cy’ibyo bagiye kugukorera. Imbogamizi akunze guhura nayo kandi ikabije, ni uko umugore cyangwa umukobwa ufite ubumuga bwo mu mutwe akenshi bakunze kumukorera ihohotera kubera ko muri ya minsi y’uburwayi aba ari mu buzima budasanzwe. Ati “Akenshi ni ho abenshi bamubonera, yaba ari abamukubita, abamubwira nabi, abamusambanya icyo kintu gikunze kubaho turahohoterwa ntiduhabwe ubutabera kubera ko tutabasha kuvuga”. Asaba ko hashyirwaho itsinda rishinzwe kubarengera mu gihe abafite ubumuga bwo mu mutwe bakorewe ihohoterwa rishingiye ku gitsina, bakabavugira cyangwa bagakumira iryo hohoterwa ritaraba. Bafatirwa icyemezo cyo kubonerezwa urubyaro burundu Agaragaza ko iyo basubiye mu buzima budasanzwe by’uburwayi, bagezwa kwa muganga bagahitamo kubabonereza urubyaro burundu ngo batongera guterwa inda. Ati: “Ibyemezo dufatirwa akenshi hari icyemezo cyo guhita bakubonereza urubyaro burundu, bagahita bagufata bakakubonereza urubyaro burundu kuko baguteye inda, icya mbere ntibazi Se w’umwana birumvikana ariko noneho hari igihe ushobora kuba wagarura morale ukongera ukagaruka mu buzima busanzwe mu gihe gitoya ukaba wanashaka, ukabyara umwana, uburwayi (Crise) bwaza ukongera ugasubira muri bwa buzima ariko bakuvuye, bakwitayeho”. Kuri we yumva bitakomeza bityo ku buryo umuntu batahita bamubonereza urubyaro ako kanya agapfa atabyaye kandi ngo biri mu burenganzira bwa muntu. Agira ati: “Umugore wese utagiye mu kibikira aba yumva agomba guheka umwana kandi nta n’umwe utabyifuza”. Avuga ko hari ingero afite z’abo babonereje urubyaro bakabyara umwana umwe gusa cyangwa nta nabyare burundu. Iyo bagaruye ubuzima bisanga batabyaye cyangwa ntibashatse kubera ko hanze bamaze kumenya ko babonerejwe urubyaro, batazabyara. Asaba ko umuntu ufite ubumuga bwo mu mutwe yajya abonerezwa nk’uko abandi babyeyi bajya kuboneza, bakaboneza igihe gitoya ariko bakazongera bakabyara. Dr Ingabire Nkunda Philippe, umuyobozi w’ibitaro bya Gahini mu Karere ka Kayonza, na we ahamya ko abafite ubumuga bagihura n’imbogamizi, aho bigera no ku bafite ubumuga bw’ubugufi bukabije. Mushimiyimana Gaudence, Umuyobozi Nshingwabikorwa w’Umuryango w’Abagore bafite ubumuga (UNABU), ashima ko hari intambwe imaze guterwa mu gushyiraho amategeko ateganya serivisi za ngombwa zijyanye n’ubuvuzi ku bantu bafite ubumuga. Ashima Politiki nziza igihugu cyashyizeho zituma umunyarwanda abona ubwisungane mu kwivuza, yajya kwa muganga akavurwa nta vangura iryo ari ryo ryose. Agaragaza ko iyo umurwayi agiye kwa muganga asinyishwa icyemezo cy’uko yemera serivisi agiye guhabwa n’uburyo bagiye kuzimuha. Abafite ubumuga bwo mu mutwe iyo bagiye mu bijyanye n’ubuzima bw’imyororokere bibaho ko bafatirwa icyemezo ku bijyanye na serivisi z’ubuzima bw’imyororokere. Ati: “Ni serivisi umuntu yihitiramo ku giti cye kuko ni uburenganzira bwe kwihitiramo icyo yifuza ariko kubera imyumvire abantu baba bafite ku bantu bafite ubumuga, hari aho babaha serivisi zitanoze kubera imyumvire bafite”.

Ibihugu by’i Burayi byasabye abaturage babyo kuva muri Liban. U Bufaransa bukurikiye u Bwongereza na Leta Zunze Ubumwe za Amerika nabyo kuri uyu wa Gatandatu byasabye abaturage babyo kuva muri Liban. Sosiyete z’indege zikorera muri Liban nazo inyinshi zamaze gusubika ingendo zazo zaba iziva mu murwa mukuru wa Liban, Beirut cyangwa izijyayo. Ubwoba ni bwose mu Burasirazuba bwo hagati ko intambara hagati ya Israel na Hamas ndetse n’indi mitwe ishyigikiye Hamas ishobora gufata indi ntera nyuma y’iyicwa rya Ismail Haniyeh wari Umuyobozi Mukuru wa Hamas. Ismail Haniyeh yishwe mu ntangiriro z’iki cyumweru yicirwa i Tehran muri Iran, aho yari yagiye mu irahira rya Perezida mushya. Imitwe ikorana na Hamas irimo na Hezbollah yo muri Liban ndetse na Iran by’umwihariko, biyemeje guhorera urupfu rwa Haniyeh. Hezbollah ni umwe mu mitwe yiyemeje guhorera Haniyeh

Guverineri Rubingisa yahwituye abayobozi bahugira kuri telefoni bakarangarana abaturage. Guverineri w’Intara y’Iburasirazuba Pudence Rubingisa, yasabye abayobozi n’abakozi b’Akarere ka Kayonza kwisuzuma mu mikorere no kurushaho gutanga zerivisi zinoze ku baturage kugira ngo bafatanye mu gushaka ibisubizo by’ibibazo bikibangamiye imibereho myiza y’abaturage. Yavuze ko bidakwiye ko umuyobozi yahugira kuri telefoni akirengagiza umuturage wavuye kure aje amukeneyeho serivisi,  mu mwiherero w’iminsi ibiri wahurije hamwe ubuyobozi bw’Akarere ka Kayonza kuva tariki ya 25 Mata. Abitabiriye ni abo ku rwego rw’Akagari kugera ku rwego rw’Akarere, abayobozi b’ibitaro, abayobozi b’amadini, abikorera n’abafatanyabikorwa i Rwinkwavu. Guverineri Rubingisa yasabye abayobozi n’Abakozi b’Akarere ka Kayonza gushyira hamwe, gukorera ku bipimo n’imihigo kugira ngo barusheho gushyira umuturage ku isonga no kunoza imitangire ya serivisi abaturage bagombwa no gukosora bimwe mu bitanozwa neza. Yagize ati: “Umuturage ashobora kuza mu biro by’umukozi runaka yayobye, ugasanga yibereye kuri terefoni kandi ubwo uwo muturage yateze yavuye kure, ariko ugasanga ntiyakiriwe ngo ahabwe serivisi yifuza ku gihe cyangwa ngo amufashe amuhamagarire kuri terefoni undi wamufasha cyangwa amuyobore.” Yakomeje agira ati: “Ibaze umuturage atahawe serivisi bukamwiriraho kandi ataha kure. Byamusaba kurara cyangwa agataha akazagaruka ariko serivisi zamuzanye yazimwe kandi yataye n’igihe cye.” Guverineri Rubingisa yavuze ko iyo umuturage yimwe serivisi atishima ahuwo agatakariza icyizere abayobozi, agahitamo kugana itangazamakuru rikamukorera ubuvugizi kandi asize ubuyobozi. Yagize ati: “Umuturage agutakariza icyezere ku buryo n’ibindi bitagenda neza atabikubwira agahitamo kubiceceka ahubwo akabibwira abanyamakuru akaba ari bo bamubariza kandi uwo muturage we yarakugezeho. Nimureke tunoze imikorere n’imikoranire kandi dutange serivisi umuturage agomba.” Umuyobozi w’Akarere ka Kayonza Nyemazi John Bosco, yavuze ko umwiherero warugamije kongera kwibutswa inshingano abakozi n’abayobozi bafite mu guha serivisi abaturage no kurushaho guteza imbere imibereho myiza y’abaturage, amahugurwa agamije kongerera ubumenyi abayobozi n’abakozi n’uruhare rwo gufatanya n’abafatanyabikorwa. Yagize ati: “Bahuguwe ku myitwarire y’umuyobozi no ku bumenyi agomba kuba afite, indangagaciro zikwiye kuranga umuyobozi, kwicisha bugufi, kugira imico n’imyitwarire ntangarugero ku buryo akazi umuyobozi akora kaba kagaragaza neza umuyobozi nyawe.” Nyemazi yakomeje agira ati: “Icyo dusaba abayobozi ni ukumva ko atari we wakora akazi wenyine ahubwo akwiye gufatanya n’itsinda ayoboye kandi agaha umwanya iryo tsinda rikamufasha rikoresheje ubumenyi buhuriweho kuko iyo abantu bafatanyije ntakibananira ariko habaye kuba nyamwigendaho icyo gihe umusaruro ntuboneka.” Bamwe mu bayobozi bitabiriye uyu mwiherero bavuze ko bishimiye kongererwa ubumenyi mu kazi bakora kandi bagiye kurushaho guha abaturage serivisi nziza. Umunyamabanga Nshingwabikorwa w’Umurenge wa Kabare, Kagabo Jean Paul, yagize ati: “Nk’abayobozi twishimiye ko twongeye kwibutswa inshingano dufite ndetse ko abaturage bakwiye guhabwa serivisi nziza kandi ku gihe.  Uyu ni umwanya wo kwongera imbaraga no kunoza ibyo dukora kugira ngo birusheho gutanga umusruro ku baturage dukorera.” Mukantwari Olive uyobora Akagari ka Mbarara mu Murenge wa Rwinkwavu, yagize ati: “Kuba umuyobozi mwiza ni ugutuma abo uyobora bagera ku ntego. Ngiye kurushaho gukorera ku bipimo n’imihigo, kunoza akazi no gufatanya nabo nyobora. Ikigaragaza umuyobozi mwiza ni umusaruro atanga.” Abitabiriye umwiherero bibukijwe kandi intego z’icyerekezo cy’akarere cy’iterambere rirambye ryubakiye ku nkingi ziteza imbere abaturage mu buhinzi n’ubworozi, ubukerarugendo, ubucukuzi bw’amabuye y’agaciro n’ibindi. Ubuyobozi bw’Akarere ka Kayonza butangaza ko tariki ya 03 kugeza ku ya 04 Gicurasi 2024 hari ikindi cyicirio cya kabiri kizitabira umwiherero kitabashije kwitabira.